ބޭރުގެ ދެ ޔޮޓެއް ރާއްޖެއަށް އެތެރެވުމަށް އެޗްޕީއޭއިން ހުއްދަ ދީފި\nއެޑިޓަރު 25 މާރިޗު 2020 00:10\nރާއްޖެއަށް އެތެރެވުމަށް ހުއްދަ ދެވުނު އެއް ޔޮޓު\nރާއްޖޭގެ އެއްވެސް ރަށެއްގައި ބޭރުގެ އެއްވެސް އުޅަނދެއް އަދި ސަފާރީއެއް ބަނދަރުކުރުން މަނާކޮށްފައި އޮތްވާ ބޭރުގެ ދެ ޔޮޓަކަށް ރާއްޖެއަށް އެެތެރެވެ ބަނދަރު ކުރުމުގެ ހުއްދަ ހެލްތު ޕްރޮޓެކްޝަން އޭޖެންސީއިން ދީފިއެވެ.\n19 މާޗު ވަނަ ދުވަހު ކޮރޯނާ ވައިރަސް ފެތުރުން ކޮންޓްރޯލް ކުރުމަށް އަޅާ ރައްކާތެރިކަމުގެ ފިޔަވަޅެއްގެ ގޮތުން ބޭރު ޤައުމުތަކުން ފުރާ ސަފާރީ އަދި ޔޮޓުތައް ރާއްޖެއަށް އައުމާއި ރާއްޖޭގެ އެއްވެސް ރަށަކަށް ބަނދަރުކުރުން މަނާކޮށްފިކަން އަންގާ ހެލްތު ޕްރޮޓެކްޝަން އޭޖެންސީއިން ވަނީ އިއުލާނެއްކޮށްފައެވެ.\nނަމަވެސް 22 މާޗުގައި ޑިރެކްޓަރ ޖެނެރަލް އޮފް ޕަބްލިކް ހެލްތު މައިމޫނާ އަބޫބަކުރު ވަނީ އިމިގްރޭޝަނަށާއި، ޑިފެންސް މިނިސްޓްރީ އަށާއި އަދި ސިވިލް އޭވިއޭޝަން އޮތޯރިޓީއަށް ސިޓީއެއް ފޮނުއްވައި، 19 މާޗުގެ އެންގުމުން2އުޅަނދެއް އިސްތިސްނާވާނެ ކަމަށް އަންގާފައެވެ. އަދި އެ ދެ އުޅަނދުގައި ތިބި އެންމެހާ ދަތުރުވެރިން ވެލާނާ އިންޓަނޭޝަނަލް އެއާޕޯޓުން އެމީހުން ދާން ބޭނުންވާ މަންޒިލަކަށް ދިޔުމުގެ ފުރުސަތު ދިނުމަށް ވަނީ އަންގާފައެވެ. ނަމަވެސް އެ އުޅަނދުތަކަށް އެތެރެވުމުގެ ހުއްދަ ދީފައިވަނީ ބައެއް ކަންކަން ޝަރުތުކުރުމަށްފަހުގައެވެ. މިގޮތުން އެ އުޅަނދުން އެއްވެސް މީހަކު ހުޅުލެ ނޫންތަނަކަށް ނުފޭބުމަށާއި، ހުޅުލެއަށް ފައިބަން ޖެހޭނީވެސް ފުރަން އެކަނިކަމަށް އޮތެވެ. މީގެ އިތުރުން އެ އުޅަނދުގެ އެންމެހާ ދަތުރުވެރިންނާއި ފަޅުވެރިންވެސް ކޮވިޑު-19 ފެތުރުނަ ނުދިޔުމަށް އަޅަންޖެހޭ ފިޔަވަޅުތައް އަޅަން ޖެހޭނެކަމަށް ސިޓީގައި ބުނެފައިވެއެވެ.\nމިދެ އުޅަނދަށް ޝަރުތުތަކާއި އެކު ހުއްދަ ދީފައިވާއިރު ދެ އުޅަނދުގެ ދަތުރުވެރިން އުޅޭ ނޫޅޭ ގޮތް ބެލުމަށް ސަރުކާރުން އެއްވެސް އިންތިޒާމެއް ހަމަޖައްސާފައި ނުވެއެވެ. އަދި މި ދުވަސްވަރު އަމަލު ކުރަމުން އަންނަ އުސޫލު ކަމަށް ވާ ރާއްޖެ އެތެރެވާ ކޮންމެ މީހަކުވެސް 14 ދުވަހަށް ކަރަންޓީނު ކުރުމުގެ އުސޫލަށް ވެސް މިހާލަތުގައި ސަރުކާރުން އަމަލުކޮށްފައިނުވެއެވެ. އަދި އެ ދެ އުޅަނދުގައި ތިބި މީހުން އެއްވެސް ގޮތަކަށް މެޑިކަލް ޓެސްޓުތަކެއްވެސް ނަހަދާކަމަށް މައުލޫމާތު ލިބެއެވެ.\n"ދިޔަރެސް" އަށް މައުލޫމާތު ލިބިފައިވާ ގޮތުގައި މި ދެ އުޅަނދު އަދިވެސް ރާއްޖޭގައި އެބައޮތެވެ. ނަމަވެސް އުޅަނދުގައި ތިބި ފަތުރުވެރިން އަދި ފުރިކަމެއް ނޫނީ ނުފުރާ ކަމެއް ޔަގީނެެއް ނޫނެވެ. އީއްޔެގެ ވަގުތެއްގައި ދެ އުޅަނދުވެސް މާލެ ކައިރީގައި ބަނދަރުކޮށްގެން އޮތް ކަމަށް މައުލޫމާތު ލިބެއެވެ.\nރާއްޖެއަށް އެއްވެސް އުޅަނދެއް ވަނުމުގެ ހުއްދަ ނުދޭން ނިންމާފައި ވަނިކޮށް ވަކި ފަރާތަކަށް މިގޮތަށް ހުއްދަ ދިނީ ކީއްވެގެން ކަން ސާފެއް ނޫނެވެ. ސަރުކާރުން އުޅަނދުތަކަށް ހުއްދަ ނުދޭން ނިންމި އިރު ރާއްޖެ ސަރަހައްދުގައި ތިބި ވަރަށް ގިނަ ޔޮޓު ތަކުން އެ ޔޮޓުތަކުގައި ތިބި ދަތުރުވެރިން ރާއްޖެ މެދުވެރިކޮށް އެ ދަތުރުވެރިން ދާން ބޭނުންވާ އެހެން މަންޒިލަކަށް ފޮނުވަން ބޭނުންވާތީ އެގޮތަށް ސަރުކާރުގައި އެދުނެވެ. ނަމަވެސް މި ދެ އުޅަނދު ފިޔަވައި އެހެން އެއްވެސް އުޅަނދަކަށް އެ ހުއްދަ ދީފައި ނުފެއެވެ. މި ދެ އުޅަނދު ރާއްޖެ ގެނައުމުގައި ހަރަކާތްތެރިވެފައިވަނީ އެންޓްރެކް މޯލްޑިވްސް ކިޔާ ކުންފުންޏަކުންނެވެ.\n23 % އުފާވި\n14 % ދެރަވި\n64 % ރުޅިއައި\nބަލިމަޑުކަން ޔޮޓު ކޮވިޑު-19\nMarch 13, 2020 21:08:37\nބްރެޒިލްގެ ރައީސްވެސް ކޮވިޑު-19 އަށް ޕޮޒިޓިވް ވެއްޖެ\nMarch 16, 2020 18:55:39\nކޮވިޑު-19 ގެ އަސަރު ކުރި ޤައުމުތަކަށް އައިއެމްއެފްއިން 1 ޓްރިލިއަން ޑޮލަރުގެ ފަންޑެއް\nMarch 20, 2020 12:14:33\nމާލެ ސަރަހައްދުގެ ހުރިހާ ރެސްޓޯރެންޓެއް ބަންދުކުރަނީ\nމިކަމުގައި ޝައްކު އުފެދޭ ކަންކަން އެބަހުރި.ތަހުގީގަކަށް ގޮވާލަން.\nކޮންމެ ކަމެއް ސިޔާސީ ވެފަ ފިތުނައޭ ބުނީމާ ނިމުނީތޯ؟


Foarigadha match akah fahu Granada balikoh Barca semi ah | Jazeera\tގްރަނަޑާ ބަލިކޮށް ބާސާ ސެމީއަށް - Jazeera\nފޯރިގަދަ މެޗަކަށްފަހު ގްރަނަޑާ ބަލިކޮށް ބާސާ ސެމީއަށް ދަތުރުކޮށްފި\nޖަވިޔަނި February 4, 2021 163 views0\nބާސާގެ ކުޅުންތެރިން ލަނޑު ޖެހުމަށްފަހު އުފާ ފާޅުކުރަނީ\nސްޕެނިޝް ކޮޕާ ޑެލްރޭގެ ކުއާޓާ ފައިނަލްގައި ގްރަނަޑާގެ މައްޗަށް ފަހަތުން އަރައި ކުރި ހޯދައި ބާސެލޯނާއިން ސެމީ ފައިނަލްގެ ޖާގައެއް ކަށަވަރުކޮށްފިއެވެ.\nގްރަނަޑާގެ ދަނޑުގައި ކުޅުނު މި މެޗު ބާސާއިން ކާމިޔާބުކުރީ 5-3 ގެ ނަތީޖާއަކުންނެވެ. މި މެޗުގެ ފުރަތަމަ ހާފުގައި ބާސާއިން ގިނަ ހަމަލާތަކެއް އުފައްދަމުން ދަނިކޮށް 33 ވަނަ މިނެޓުގައި ކެނެޑީ ވަނީ ލަނޑެއް ޖަހާ ގްރަނަޑާއަށް ލީޑު ނަގައިދީފައެވެ.\nދެވަނަ ހާފު ފެށިގެން ދެ މިނެޓު ނުވަނީސް ރޮބާޓޯ ސޮލްޑާޑޯ ވަނީ ގްރަނަޑާގެ ލީޑު ފުޅާކޮށްދީފައެވެ. ބާސާއިން ފުލުފުލުގައި ހަމަލާތައް އުފައްދަމުންދިޔައިރު ގްރަނަޑާގެ ކީޕަރު ވަނީ މޮޅު ސޭވްތަކެއް ކޮށްފައެވެ. ބާސާއިން މެޗުގައި ޖެހި ފުރަތަމަ ލަނޑު 88 ވަނަ މިނެޓުގައި ޖެހީ އެންޓޮއިން ގްރީޒްމަންއެވެ. ބާސާއަށް އެއްވަރުކޮށްދިން ލަނޑު އިތުރު ވަގުތުގެ ތެރޭގައި ޖަހައިދިނީ ޖޯޑީ އަލްބާއެވެ.\nދެ ޓީމު އެއްވަރުވުމާއި ގުޅިގެން ކުޅުނު އިތުރު ވަގުތުގެ ފުރަތަމަ ހާފުގައި ބާސާއިން ލީޑު ނެގިއިރު މެޗުގެ 100 ވަނަ މިނެޓުގައި މި ލަނޑު ޖަހައިދިނީ ގްރީޒްމަންއެވެ. އެހެން ނަމަވެސް އޭގެ ތިން މިނެޓު ފަހުން ފެޑެ ވީކޯ ވަނީ ލަނޑެއް ޖަހައި ގްރަނަޑާއަށް އެއްވަރުކޮށްދީފައެވެ.\nއިތުރު ވަގުތުގެ ދެވަނަ ހާފުގައި ބާސާއަށް އަލުން ލީޑު ނަގައިދިނީ ފްރެންކީ ޑިޔޮންގްއެވެ. މި ލަނޑު އޭނާ 108 ވަނަ މިނެޓުގައި ޖަހައިދިންއިރު 113 ވަނަ މިނެޓުގައި ޖޯޑީ އަލްބާ ވަނީ ބާސާގެ ފަސްވަނަ ލަނޑު ޖަހައިދީފައެވެ.\nސްޕެނިޝް ކޮޕާ ޑެލްރޭ\nގްރަނަޑާ ބަލިކޮށް ބާސާ ސެމީއަށް


SunOnline: Addu ge curfew ithuru hafthaa akah dhanmaalaifi\nއައްޑޫގެ ކާފިއު އިތުރު ހަފްތާއަކަށް ދަންމާލައިފި\nރުގިއްޔާ މުހައްމަދު މޫސާ 12 Sep 2021, 14:20\nއައްޑޫ ސިޓީގެ މޭޔަރު އަލީ ނިޒާރު --- ފޮޓޯ: ސިޓީ ކައުންސިލް\nކޮވިޑް-19 ފެތުރެމުން ދިޔުމުން އައްޑޫގެ ހިތަދޫ، މަރަދޫ، މަރަދޫފޭދޫ އަދި ފޭދޫގައި ކާފިއު ހިންގާ މުއްދަތު އިތުރުކޮށްފިއެވެ.\nއައްޑޫގެ ގުޅިފައިވާ ރަށްތަކުގައި ކާފިއު ހިންގަން ނިންމީ އެޗްޕީއޭއީން މިދިޔަ މަހުގެ 28ގައި އެ ރަށްތައް މޮނިޓަރިންއަށް ލުމުންނެވެ. އަދި އެ މުއްދަތު މިއަދުން ފެށިގެން ހަފްތާއެއްގެ މުއްދަތަކަށް އިތުރު ކުރުމުން ސިޓީ ކައުންސިލުން ވަނީ ކާފިއު ހިންގާ ދުވަސްތައްވެސް އިތުރު ކުރަން ނިންމާފައެވެ.\nއެގޮތުން މިއަދުން ފެށިގެން ހަތް ދުވަހަށް ކޮންމެ ރެއެއްގެ 21:00އިން ފެށިގެން ފަތިހު 4:00ގެ ނިޔަލަށް ބޭރަށް ނުކުތުން ވަނީ މަނާކޮށްފައެވެ. އަދި ކޮންމެހެން ބޭރަށް ނުކުންނަން ޖެހޭ ނަމަ އައްޑޫ އެމާޖެންސީ އޮޕަރޭޝަންސް ސެންޓަރު (އީއޯސީ)ގެ ހުއްދަ ހޯދުމަށް ވަނީ އެދިފައިއެވެ.\nމީގެ އިތުރުން ކުރިއަށް އޮތް ހަތް ދުވަހު އާއްމު އެއްވުންތަކާ ޕާޓީތައް ބޭއްވުން މަނާކޮށް، ގްރޭޑް ނުވައަކުން މަތީ ގްރޭޑުތަކުގެ ދަރިވަރުންނަށް ފިޔަވާ އެހެން ދަރިވަރުންނަށް ސްކޫލްތައް ބަންދު ކުރަން ވަނީ ނިންމާފައެވެ.\nމީގެ އިތުރުން ކެފޭ ރެސްޓޯރެންޓު ފަދަ ކާބޯތަކެތީގެ ހިދުމަތްދޭ ތަންތަން ހުޅުވާފައި ބެހެއްޓޭނީ ރޭގަނޑު 21:00 ނިޔަލަށް ކަމަށާއި އެފަދަ ތަންތަނުން އީއޯސީގެ ހުއްދައާ އެކު 00:00އާ ހަމަޔަށް ޑެލިވަރީ ކޮށްދެވޭނެ ކަމަށް ކައުންސިލުން ބުންޏެވެ.\nހަމައެއާއެކު ފިހާރަތައް ހުޅުވައިގެން ހިދުމަތް ދެވޭނީ 21:00އާ ހަމަޔަށް ކަމަށާއި ޑެލިވަރީ ކުރެވޭނީ 22:00އާ ހަމަޔަށް ކަމަށް ކައުންސިލުން ވަނީ ކަނޑައަޅާފައެވެ.\nއައްޑޫގެ މޮނިޓަރިންއަށް ލާފައިވާ ރަށްތަކުން މީހުންނަށް ފުރޭނީ އީއޯސީގެ ހުއްދަ ހޯދުމުންނެވެ. އަދި ދަތުރު ކުރުމަށް ޕީސީއާރު ނެގެޓިވް ޓެސްޓެއް އޮންނަން ވާނެއެވެ.\nއައްޑޫ ސިޓީން އިއްޔެ ކޮވިޑަށް ޕޮޒިޓިވްވެފައި ވަނީ ހަ މީހެކެވެ. އަދި އައްޑޫގެ ރަށްތަކުން މިހާތަނަށް 1،134 މީހަކު ކޮވިޑަށް ޕޮޒިޓިވްވެފައިވާ އިރު މިހާރު ބަލިޖެހިފައި ތިބީ 308 މީހެކެވެ. އޭގެ ތެރެއިން ފަސް މީހަކަށް ދަނީ ހޮސްޕިޓަލުގައި ފަރުވާ ދެމުންނެވެ.\nއައްޑޫއިން ކޮވިޑް ޖެހިގެން މިހާތަނަށް ތިން މީހަކު މަރުވެފައިވެއެވެ.


Quarantine 14: Miee kihineh kanda'alhaa muhdhathe? | Mihaaru\nކޮވިޑް-19 / ސިއްހަތު\nކޮވިޑް-19 ޖެހޭ ބިދޭސީން އެކަހެރިކޮށްފައި ބައިތިއްބަން ހުޅުމާލޭގައި ހާއްސަކޮށްފައިވާ އިމާރާތެއްގައި ބަޔަކު ބޭރު ބަލަހައްޓައިގެން. -- ފޮޓޯ: މިހާރު\n25 ނޮވެމްބަރ 2020 - 07:08\nކޮވިޑް-19 ފެތުރިފައިވާ ރަށަކުން ނުވަތަ އެ ބަލި ފެތިރިފައިވާ ގައުމަކުން ޓޫރިސްޓުން އަންނަ ރަށެއްގައި އުޅޭ މީހުން އެހެން ރަށްރަށަށް ދިއުމުން ދެ ހަފުތާގެ މުއްދަތަށް ކަރަންޓީނުވާން ޖެހުމަކީ ރައްކާތެރިކަމުގެ ފިޔަވަޅެކެވެ. އަހަރެމެންނަށް ބޮޑު ޗުއްޓީ ކުރިމަތިވި އިރު ވެސް މި ހާލެއްގައި އުޅެން ޖެހެމުން ޝަކުވާ ވަރަށް ބޮޑެވެ. އެ ޝަކުވާގެ އެއް ސުވާލަކީ ހަމަ 14 ދުވަހު ކޮންމެހެން ކަރަންޓީނުގައި ހުންނަން ޖެހޭ ހެއްޔޭ އެވެ.\nބައްޔެއް ފެތުރިފައިވާ ތަނަކުން، އެ ބަލި ނެތް ތަނަކަށް ދާ ނަމަ ކަރަންޓީނުވުމަކީ އެތައް ޒަމާނެއް ކުރިން ފެށިގެން ވެސް ދުނިޔޭގައި ކުރަމުން އަންނަ ކަމެކެވެ. ކޮވިޑް-19 ޖައްސާ ކޮރޯނާވައިރަސް މުޅި ދުނިޔެ އަށް ފެތުރިގަތުމުން މި ކަރަންޓީނު މުޅި ދުނިޔެ އަށް ވެސް އާންމުވީ އެވެ. މިއީ އާ ބައްޔަކަށް ވުމުން، ބައްޔާއި ބަލީގެ ވައިރަހާ ބެހޭ ގޮތުން އެނގެމުން ދިޔަ ވަރަކަށް މި ބައްޔާ ގުޅިގެން އަމަލުކުރަންޖެހޭ ގޮތަށް އަދިވެސް ބަދަލު އަންނާނެ އެވެ.\nއެކަމަކު މިއީ ކޮން 14 ދުވަހެއް ހެއްޔެވެ؟\nމިއީ މި ސުވާލަށް ޔުނިވާސިޓީ އޮފް ނޯތު ކެރޮލައިނާގެ ގިލިންސް ސްކޫލް އޮފް ޕަބްލިކް ހެލްތުގެ ވައިރޮލޮޖިސްޓް ރޭޗެލް ގްރަހަމް ދެއްވާފައިވާ ޖަވާބެވެ.\nކަރަންޓީނުވާން ޖެހޭ މުއްދަތު ގުޅިފައިވަނީ ވައިރަހެއް ހަށިގަނޑުގެ ސެލްތަކަށް ވަދެ ވައިރަސް އާލާވާން ފެށުމަށް ނަގާ މުއްދަތަށެވެ. ހަށިގަނޑަށް ވައިރަހެއް ވަނުމުން އެ މީހަކީ ވައިރަސްގެ "ހޮސްޓް" އެވެ. ވައިރަސް ދިރިހުރުމަށް ހޮސްޓެއް ބޭނުންވެ އެވެ. އަދި އެ ހޮސްޓުގެ ތެރޭގައި ވައިރަސްތައް. އާލާކޮށް ގިނަކުރުމަށް ފަހު އެހެން ހޮސްޓަކަށް އެ ވައިރަސް ފަތުރަ އެވެ. އެއް ހޮސްޓުން އަނެއް ހޮސްޓަށް ނުވަތަ އެކެއްގެ ފަރާތުން އަނެކަކަށް ވައިރަސް ފޯރާނީ ވައިރަސް އަރާފައި ހުރި މީހެއްގެ ހަށިގަނޑުގައި އެކަމަށް ބޭނުންވާ ވަކި މިންވަރަކަށް ވައިރަސް ގިނަކުރެވުމުންނެވެ. މިކަން ކުރުމަށް ވައިރަސް ހަށިގަނޑުގެ ސެލްތަކަށް ފެތުރިގަނެ އެވެ. ވަކި މިންވަރަކަށް ވައިރަސް ގިނަވުމުން، ވައިރަސް ހުރި މީހާ ކެއްސައި ކިނބިހިއެޅުން ފަދަ ކަންކަން ކުރާއިރު އޭގައި ވެސް ވައިރަސް ހުންނާނެ އެވެ. އާ ހޮސްޓަކަށް ވައިރަސް ފޯރާނީ މި ޒަރިއްޔާތަކުންނެވެ. "އިންކިއުބޭޝަން ޕީރިއަޑް" އޭ ކިޔަނީ ހަށިގަނޑަށް ވައިރަސް ވަދެ އާލާވެ، އެހެން މީހުންނަށް ވައިރަސް ފޯރާ ވަރަށް ވައިރަސް ގިނަވާން ނަގާ މުއްދަތަށެވެ.\n"ވައިރަސްގެ ބާވަތުން އަދި ވައިރަސްގެ ހޮސްޓުގެ ގޮތުން އިންކިއުބޭޝަން މުއްދަތު ތަފާތުވެދާނެ،" ރޭޗެލް ވިދާޅުވެފައިވެ އެވެ.\nއެހެންވެ، ކޮވިޑް-19 ކޮންޓްރޯލްކުރުމުގައި މި ކަނޑައަޅާ 14 ދުވަހުގެ ކަރަންޓީނު މުއްދަތަކީ ވީހާވެސް ޔަގީންކަން ބޮޑުކުރުމަށް "ސޭފްޓީ މާޖިން" އެއް ވެސް ލާފައި ކަނޑައަޅާފައި އޮންނަ މުއްދަތެކެވެ. މި ކަރަންޓީނު މުއްދަތު އެކި ގައުމުތަކުގައި އަދި އެކި ހާލަތްތަކުގައި އިތުރުވުމާއި ކުރުވުން ބިނާވަނީ ބަލި ފެތުރުމުގެ ރިސްކު އޮތް މިންވަރާއި ގައުމެއްގެ ހާލަތާ ގުޅޭ ގޮތުން އެ ގައުމެއްގެ ސިއްހީ އިދާރާތަކުގެ ނިންމުންތަކަށެވެ.\n21 ކޮމެންޓް, 42 ރިއެކްޝަންސް\nކީކޭބާ (ޑަބްލިއު އެޗްއޯ ) ތިއަކަމަށް ބުނަނީ.\nމިހާރު އެޗްޕީއޭއިން ގަބޫލު ކުރާގޮތުން މާލެ ސަރަހައްދުން ފުރާ މީހުންގަޔަށް ވައިރަސް ވަންނަނީ ފުރާދުވަހު!\nކޮން ފަޅޮޅެކޭތަ މިކިޔަނީ މީހާ ބަލީހެޝިކާރަޔަކަށް ވެގެން ޑޮކްޓަރަށް ދައްކަންދަނީ ބަލިވެގެން އިންކިޔުބޭޝަން ޕީރިޔެޑްނިމިގެން 2ދުވަސް ނުވަތަ3ދުވަސް ފަހުން ކޮވިޑް ނަތީޖާލިބި ކަރަންޓީނުވާން2ދުވަސް އޭރު އަންހެނުންނާ ދަރިންލކައިރީ އުޅެ މާރުކޭޓުން މަސްގަނެ ރައްޓެހިންނާކޮފީބޮޔް ނިމިފައޮންނަނީ 14 ދުވަހެ ވަރިހަމަ 32 ވިޔަސް ވާނެއެއްޗެއްވާނީ އެކަމު މާސްކްއަޅަ ނަފްސަށް ބަލަންވާނެއިގޭ\nމައްސަލައަކީ އަބްދުލްﷲ ޝާހިދު، އެމެރިކާގެ ބޮޑު ބޭފުޅާ ފަދަ ނުފޫޒުގަދަ މީހުން އައިމަ ތިޔަ ކަރަޓީންނެއް ނޯވޭ! ދެނޯ؟\nޢަސްލު މައްސަލައަކީ ކަރަންޓީންއެއްނޫން. ޢެކިމީހުންނަށް އެކިގޮތް ހަދާތީވެ.\nމީ އަޅުވެތިކޮށް ބަނދުކުރަނީ ރަނގަޅަށް ކަމަށް ވިސްނައިދޭން ލިޔެފަ އޮތް ލިޔުމެއް.\nމައްސަލައެއް ނެތް 1 އަހަރު ކަރަންޓީނުގަ ބެހެއްޓިޔަސް. މައްސަލަ އަކީ އެއް ހާލާތަކުން އަންނަ އެކި މީހުންނަށް އެކި ގޮތް ހަދަން ޖެހޭތީ. ތަފާތުކުރާތީ.\n7 ދުވަހުން ޕީސީއާރް ޓެސްޓް ހަދާފަ ވެސް ބެލިދާނު. ދޮންމީހުންވީމަ އޯކޭ ނިކަމެތި ރައްޔިތުން ގަނަތެޅުމުގަ.\nގައުމަށް ބޭރުން އަންނަ ބިދޭސީ މަސއްކަތުމީހުން 14 ދުވަހު ކަރަންޓީނުވާކަށް ނުޖެހޭ މާލެއިން5ދުވަހަށް ރައްރަށަށްދާ ސަރުކާރުގެ މީހުން ވައިރަސް ޖެހިފަ ހުއްޓަސް ކަރަންޓީނު ވާކަށް ނުޖެހޭ ވައިރަސް ހުރިރަށަކުން ދާ ފަގީރު ދިވެހި ރައްރިތެއް ވެއްޖިއްޔާ 14 ދުވަސް ނޫނީ އެއަށްވުރެ ގިނަދުވަހު އަދަގޮޑި ޖަހާފަ ބާއްވަނީ\nރަށަށް ގޮސް5ދުވަހު ހުރުމަށްފަހު ޕީސީއާރ ހަދާގޮތަށް ހަމަޖެއްސިޔަސް އެއީ ލައްކަބޮޑު ލުޔެއް. ސަރުކާރު ޚަރަދުގައި ޕީސީއާރު ޓެސްޓް ހަދާދެވެން ނެތިއްޔާ އަމިއްލަ ޚަރަދުގައިވެސް ރައްޔިތުންތިބީ ޕީސީއާރު ޓެސްޓް ހަދާގޮތަށް.


REPORT: Dhunfathaa dhekolhu masahkathah viyafaariveringe nufooz!? | Mihaaru\n22 ނޮވެމްބަރ 2017 - 06:46 15 comments\nރާއްޖެ އިން މަރުވާ މީހުންގެ 81 ޕަސެންޓް މީހުން މަރުވަނީ ގައިންގަޔަށް ނާރާ ބަލިތަކުގަ އެވެ. އޭގެ ގިނަ ބަލިތަކުގެ މައިގަނޑު އެއް ސަބަބަކަށް ދުންފަތް ވެ އެވެ. ސިނގިރޭޓު ބުއިމާއި އޭގެ ދުމުން ކުރާ ނޭދެވޭ އަސަރެވެ. ކެންސަރާއި ހިތުގެ ބަލިތަކާއި ނޭވާލާނިޒާމަށް ކުރިމަތިވާ މައްސަލަތަކެވެ. ފަރުވާއަށް އާސަންދައިން އެތައް މިލިއަން ރުފިޔާއެއް ހަރަދު ކުރަން ޖެހިފައިވާއިރު ގައުމު ބިނާކުރަން ތިބި ޒުވާނުން ވަނީ އެވަބާގެ ތެރޭގައި ބަނދެވިފަ އެވެ.\nގައުމުގެ އުފުއްދުންތެރިކަން ދަށަށް ގޮސް އަދި އަންނަން އޮތް ޖީލްތަކަށް އޭގެ ނޭދެވޭ އެތައް އަސަރެއް ކުރުމުގެ މައިގަނޑު ސަބަކަށް ދުންފަތް ވާނެ އެވެ. އެވަބާ ހުއްޓުވުމަށް ކޮންމެހެން ފިޔަވަޅުތަކެއް މިވަނީ އަޅަން ޖެހިފަ އެވެ. ނަމަވެސް ހިތާމައަކީ ވިޔަފާރިވެރިންގެ ނުފޫޒު ސަރުކާރުގެ ސިޔާސަތުގެ ތެރެއަށް ވަނުމެވެ.\nގަވައިދުތައް ރައީސް އޮފީހުން "ހިފަހައްޓާފައި"\nދުންފަތުގެ ގާނޫނު އޮގަސްޓް 2010 ގައި ތަންފީޒު ކުރަން ފެށިިއިރު އޭގެ ދަށުން ހަދަން ޖެހޭ ގަވައިދުތައް އެއް އަހަރު ތެރޭގައި ހަދައި ނިންމަން ޖެހޭ ކަމަށް ގާނޫގައި ބުނެފައިވެ އެވެ. ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ވަނީ 2012 ގައި އާންމު ގަވައިދު ހަދައި ގެޒެޓް ކުރުމަށް ރައީސް އޮފީހަށް ފޮނުވާފަ އެވެ. ނަމަވެސް މިހާތަނަށް ވެސް އެ ގެޒެޓްކޮށްފައެއްނުވެ އެވެ. މިހާތަނަށް ތަންފީޒުކުރަން ފެށީ ބައެއް ތަންތަނުގައި ދުންފަތުގެ އިސްތިއުމާލް ކުރުން މަނާކުރި ގަވައިދު އެކަންޏެވެ. ނަމަވެސް އެ ގަވާއިދު ވެސް ރަނގަޅަކަށް ތަންފީޒެއް ނުކުރެވެ އެވެ.\nރައީސް އޮފީސް: ދުންފަތުގެ ގަވާއިދު އަދިވެސް ތަންފީޒެއް ނުކުރެވޭ -- މިހާރު ފައިލް ފޮޓޯ\nސިނގިރޭޓް ވިއްކޭނެ ގޮތާއި އެހެން ވެސް ބައެއް ހައްދުތައް ހިމެނޭ ގޮތަށް ހަދާފައިވާ ގަވާއިދު އަދިވެސް ގެޒެޓެއް ނުކުރެވެ އެވެ. ދުންފަތާ ދެކޮޅު ކެމްޕޭންތައް ހިންގާ ފަރާތްތަކުން ދެކޭ ގޮތުގައި އޭގެ ސަބަބަކީ ވެސް ވިޔަފާރިވެރިންގެ ނުފޫޒެވެ. މިއީ ދުންފަތުގެ ބޮޑެތި ކުންފުނިތައް ދުނިޔޭގެ އެހެން ގައުމުތަކުގައި ފަތުރާފައި އޮންނަ ކަހަލަ ނުފޫޒުގެ ދަލެއް ކަމަށް، އެއް ބަޔަކު ދެކެ އެވެ. އެކަމަކު ސަރުކާރުގެ ވިސްނުން ތަފާތެވެ.\nރައީސް އޮފީހުގެ ތަރުޖަމާން އިބްރާހިމް މުއާޒު ވިދާޅުވީ އެގަވައިދު ގެޒެޓް ނުކުރެވި ވަނީ ވަކި ހާއްސަ ސަބަބެއް ދިމާވެގެން ނޫން ކަމަށެވެ. އަދި "އާންމު އުސޫލުގެ މަތިން އެ މަސައްކަތްތައް ކުރަމުން އަންނަ ކަމަށް،" އިތުރު އެއްވެސް ތަފްސީލެއް ނުދެއްވައި، އޭނާ ވިދާޅުވި އެވެ.\nއަހަރެއްގެ މައްޗަށް ރާއްޖެއަށް 462 މިލިއަން ސިނގިރޭޓް އެތެރެކުރެ އެވެ. އެކަމަކު ދުންފަތުގެ ބާވަތްތައް ވިއްކައިގެން ފިހާރަތަކާއި ރެސްޓޯރެންޓް/ކެފޭ ފަދަ ތަންތަނަށް މާ ބޮޑު ނަފައެއް ނުލިބޭ ކަމަށްވެ އެވެ.\n"ހަގީގަތުގައި މީގައި ފައިދާ އޮތީ ދުންފަތް އެތެރެކުރާ ދެތިން ކުންފުންޏަށް. ކަންމަތީ ފިހާރަތަކުން ސިނގިރޭޓް ވިއްކައިގެން މާ ބޮޑު ފައިދާއެއް ނުވޭ. އަނެއްކޮޅުން ޖީލެއް ނެތި ގައުމަށް ލިބެނީ ގެއްލުން،" ސިއްހީ ދާއިރާގެ ތަޖުރިބާކާރަކު، ނަން ނުޖަހާ ގޮތަށް، ވިދާޅުވި އެވެ.\nދުނިޔޭގެ އެހެން ގައުމުތަކަށް ބަލާއިރު ދުންފަތް ކޮންޓުރޯލް ކުރުން ހުއްޓުވަން ދުންފަތުގެ އިންޑަސްޓްރީން އަންނަނީ ސިޔާސީ އެކިއެކި ފަރާތްތަކަށް ހަރަދުކޮށް، ކެމްޕެއިންތަކަށް ފައިސާ ދެމުންނެވެ. ރާއްޖޭގައި ވެސް އެކަން ނުހިނގާ ކަމެއް ސީދާ ބުނާކަށް ނޭނގެ އެވެ.\nސިއްހީ ދާއިރާގެ ތަޖުރިބާކާރު ވިދާޅުވީ ދުންފަތް ވިއްކާ ފަރާތްތަކުން އެކަން ހުއްޓުވަން މަސައްކަތް ކުރާ ފަރާތްތަކަށް ފާޅުގައި ގޮންޖަހާ ކަމަށެވެ. އަދި އެމީހުން ކުރާ ކަންކަމުގެ ނަތީޖާ ނެރުނަ ނުދޭނެ ކަމަށް ބުނެ، ބައެއް ވިޔަފާރިވެރިން އިންޒާރު ވެސް ދޭ ކަމަށް އޭނާ ވިދާޅުވި އެވެ.\nއެކަމަކު ރާއްޖެ ފިޔަވާ މި ސަރަހައްދުގެ އެހެން ބައެއް ގައުމުތަކުން ދުންފަތް ކޮންޓުރޯލް ކުރުމަށް ގިނަ ފިޔަވަޅުތައް ވަނީ އަޅާފަ އެވެ. މުޅި ދުނިޔެއަށް ބަލާއިރު ވެސް ދުންފަތް ކޮންޓުރޯލް ކުރުމުގެ ފިޔަވަޅުތައް ރަނގަޅަށް ނޭޅެނީ ތަރައްގީނުވާ އަދި ހަނގުރާމަތަކުގެ ސަބަބުން ހަމަނުޖެހުންތައް ބޮޑު އެފްރިކާގެ ގައުމުތަކުގަ އެވެ.\nއެޅުނީ މަދު ފިޔަވަޅެއް އެކަމަކު ނަތީޖާ އެބަ ފެނޭ\nދުންފަތުގެ އިސްތިއުމާލް ކުރުން ހުއްޓުވަން ކުރެވޭ މަދު މަސައްކަތްތަކުން ކޮންމެވެސް ވަރެއްގެ ނަތީޖާއެއް މިހާރު ވެސް އެބަ ނެރެވެ އެވެ. ދުންފަތުގެ ޓެކްސް ވަނީ ބޮޑުކޮށްފަ އެވެ. އަދި 2015 ގައި ދަމަނަވެށިން ފަރުވާ ހޯދި ތިން މީހަކު ވަނީ ދުންފަތުގެ އިސްތިއުމާލް ކުރުން ހުއްޓާލައިފަ އެވެ. މިދިޔަ އަހަަރު ހަތް މީހުން އަދި މި އަހަރުގެ މިހާތަނަށް 31 މީހަކު ވެސް ވަނީ ދުންފަތާ ދުރަށް ގޮސްފަ އެވެ.\nގެޒެޓްކުރަން ފޮނުވާފައިވާ ގަވައިދުގައި ރަނގަޅު ވަރަށް ގިނަ ކަންކަން އެބަ ހުއްޓެވެ. އޭގެ ތެރޭގައި ދުންފަތުގެ އިސްތިއުމާލް ނުކުރާ މީހުން ދުމުން ރައްކާތެރިކުރުމުގެ ފިޔަވަޅު އެޅުމާއި ވަކިން ސިނގިރޭޓް ނުވިއްކުން ފަދަ ބައެއް ކަންކަން ހިމެނެ އެވެ.\nއެ ގަވައިދު ހަދާފައިވަނީ ދުންފަތް ކޮންޓުރޯލް ކުރުމުގެ ބޯޑުގައި ހިމެނޭ ހުރިހާ ފަރާތްތަކެއްގެ އެއްބަސްވުމާއި އެޓާނީ ޖެނެރަލްގެ ހުއްދައިގެ އިތުރުން ވިޔަފާރިވެރިންގެ ޖަމިއްޔާގެ ވެސް ތާއީދާ އެކުގަ އެވެ. ނަމަވެސް ރައީސް އޮފީހަށް ފޮނުވި ހިސާބުން އަދި ހަބަރެއް ނުވެ އެވެ.\n"ރައީސް އޮފީހުގެ ލީގަލް ޑިޕާޓްމަންޓުން ވެސް ގަވައިދު ރަނގަޅުކަމަށް އަންގާފަ އޮތީ. އެކަމަކު ރައީސް އޮފީހާ ހިސާބުން ހުއްޓޭ ސަބަބެއް ނޭނގެ،" ދުންފަތާ ދެކޮޅު ހަރަކާތްތަކުގެ މައުލޫމާތު އެނގިވަޑައިގަންނަވާ ބޭފުޅަކު، ނަން ނުޖަހާ ގޮތަށް، ވިދާޅުވި އެވެ.\nމިހާރު ސިނގިރޭޓް ފޮށިގައި ޖަހާ އިންޒާރަކީ 2004 ވަނަ އަހަރުން ފެށިގެން ބޭނުންކުރަމުން އަންނަ ލިޔުންކޮޅެކެވެ. ބައިނަލްއަގުވާމީ މިންގަނޑަށް ބަލާއިރު އެންމެ ލަސްވެގެން ކޮންމެ ދެ އަހަރުން އެއަށް ބަދަލު ގެންނަން ޖެހެ އެވެ. ހަމައެކަނި ލިޔުންކޮޅެއް އިނުމުގެ ސަބަބުން އެއިން ދޭން ބޭނުންވާ މެސެޖް ނުދެވޭ ކަމަށް ވެސް ބައެއް ތަޖުރިބާކާރުން ވިދާޅުވެ އެވެ.\n"ލިޔުން ކޮޅު އިނުމުން އޭތި މާ ބޮޑަކަށް އަޅައެއް ނުގަނޭ. އެހެންވީމަ ދޭން ޖެހޭ މެސެޖެއް ނުދެވޭ. އެހެން ނަމަވެސް ލިބޭ ގެއްލުންތައް ފެންނާނެ ފޮޓޯ ސިނގިރޭޓް ފޮށީގެ ބޭރުގައި ޖެހުމުން މެސެޖް ވަރަށް ސާފްކޮށް ދެވޭ،" އެޗްޕީއޭގެ ޑެޕިއުޓީ ޑައިރެކްޓަރު ހަސަން މުހައްމަދު ވިދާޅުވި އެވެ.\n"އެއީ އަލަށް ދުންފަތުގެ އިސްތިއުމާލް ކުރަން ފަށާފާނެ ފަރާތްތައް އެކަމުން ދުރުކޮށްދޭނެ ސަބަބެއް."\nދެން އޮތީ ވަކި ސިނގިރޭޓްގެ ވާހަކަ އެވެ. ދުންފަތަށް ދެވިހިފާފައިވާ މީހަކަށް ސިނގިރޭޓަކުން އެއް ރުފިޔާ ނުވަތަ ދެ ރުފިޔާ އަގު ބޮޑުވުމަކުން މާ ބޮޑު އަސަރެއް ނުކުރާނެ އެވެ. ނަމަވެސް ސިނގިރޭޓް ފޮށި ގަންނަން ޖެހުމުން ކުރަން ޖެހޭ ހޭދައިގެ ސަބަބުން އުނދަގޫވެ، ދުންފަތާ ދުރަށް ދިއުމުގެ ފުރުސަތު ހުޅުވިދާނެ އެވެ. ހާއްސަކޮށް އަލަށް ދުންފަތުގެ އިސްތިއުމާލް ކުރަން ފަށާ ޒުވާނުންނަށް ފޮށި ގަނެގެން އެކަން ކުރަން އުނދަގޫވާނެ އެވެ.\n"މިހާރު ގެޒެޓްކުރުމަށް ހުށަހެޅި ގަވައިދު ތަންފީޒްކުރަން ފަށައިފި ނަމަ ދުންފަތުގެ އިސްތިއުމާލް ކުރުން ހުއްޓާލާ މީހުންގެ ނިސްބަތް އެތައް ގުނައެއް ބޮޑުވާނެ،" ހަސަން ވިދާޅުވި އެވެ.\nދުންފަތަކީ އެތައް ބަޔަކު ބަލިއެނދަށް ދާން ޖެހޭ މައިގަނޑު އެއް ސަބަބެވެ. އެކަމަކު އެ ވަބާއިން ރައްޔިތުން ސަލާމަތްކުރަން އެކަށީގެންވާ ފިޔަވަޅުތަކެއް އަދިވެސް ނޭޅެ އެވެ. އެހެންކަމުން މިކަމުގައި ރައީސް އޮފީހުގެ އިހުލާސްތެރިކަން ފެންނަން އެބަ ޖެހެ އެވެ. ވަކި ބައެއްގެ ނުފޫޒުގެ ސަބަބުން އާންމު ސިއްހަތަށް ގެއްލުން ހުރި ކަމެއް ކޮށްގެން ނުވާނެ އެވެ.\nއިތުރު ލިޔުންތައް ރައީސް އޮފީސް ދުންފަތް ސިނގިރޭޓް ހެލްތު ޕްރޮޓެކްޝަން އެޖެންސީ އީ ސިނގިރޭޓް ދުންފަތުގެ އިސްތިއުމާލުކުރުން ސަރުކާރު ހެލްތު މިނިސްޓްރީ


ކޮވިޑް-19: އަންނަ ބުދަ ދުވަހުގެ ފެށިގެން މެލޭޝިއާ އެއްކޮށް ލޮކްޑައުން ކުރަނީ – Dhen.mv\nކޮވިޑް-19: އަންނަ ބުދަ ދުވަހުގެ ފެށިގެން މެލޭޝިއާ އެއްކޮށް ލޮކްޑައުން ކުރަނީ\nދުނިޔޭގައި ހަލުވިކަމާއެކު ފެތުރެމުންދާ ކޮވިޑް-19ގެ ނުރައްކާ ކުޑަ ކުރުމުގެގޮތުން މެލޭޝިއާ އެއްކޮށް ލޮކްޑައުން ކުރުމަށް އެ ޤައުމުގެ ސަރުކާރުން ނިންމައިފިއެވެ.\nމެލޭޝިއާގެ ސަރުކާރުން މިކަން ހާމަކޮށްފައިވަނީ މެލޭޝިއާގެ ބޮޑުވަޒީރު މުހިއްދީން ޔާސީން ޓީވީ މެދުވެރިކޮށް ޤައުމާ މުހާތަބުކުރައްވާ ދެއްކެވި ވާހަކަފުޅުގައެވެ.\nމެލޭޝިއާ ލޮކްޑައުން ކުރުމަށް ނިންމާފައިވަނީ މިމަހުގެ 18 އިން ފެށިގެން 31 ގެ ނިޔަލަށެވެ. މެލޭޝިއާގައި އެއްތަނުން އަނެއްތަނަށް ދަތުރުކުރުން މަނާކުރަން ނުވަތަ ލޮކްޑައުންކުރަން ނިންމާފައިވަނީ އެ ޤައުމުގައި ޢަމަލުކުރަމުންދާ ޕްރިވެންޝަން އެންޑް ކޮންޓްރޯލް އިފް އިންފެކްޝިއަސް ޑިސީސަސް އެކްޓާއި ޕޮލިސް އެކްޓުގެ ދަށުންނެވެ.\nމެލޭޝިއާގެ ބޮޑު ވަޒީރު ވިދާޅުވީ، އެ ޤައުމުން މިވަގުތު އެންމެ ބޮޑު އަހައްމިއްޔަތުކަމެއްދެނީ ކޮވިޑް-19 ޤައުމުގެ ތެރޭގައި އިތުރަށް ފެތުރުނަނުދީ، ރައްކާތެރިކަމުގެ ފިޔަވަޅުތައް އިތުރަށް ހަރުދަނާކުރުމަށް ކަމަށެވެ. އަދި މިގޮތަށް ނިންމުމާގުޅިގެން އެ ޤައުމުގައި ފެނާއި ކަރަންޓާއި، މުޢާސަލާތީ ޚިދުމަތާއި، ދަތުރުފަތުރުގެ ހިދުމަތުގެ އިތުރުން ބޭންކިންގެ ހިދުމަތާއި، ކާބޯތަކެތީގެ ސާމާނު ވިއްކާ ތަންތަން ފިޔަވާ ސަރުކާރާއި، އަމިއްލަ ވިޔަފާރިކުރާ އެހެން ހުރިހާ ތަނެއް ބަންދުކުރުމަށް ވަނީ ނިންމާފައެވެ.\nއަދި ލޮކްޑައުންގެ މުއްދަތުގައި މެލޭޝިއާގެ އެއްވެސް ރައްޔިތަކަށް އެ ޤައުމުން ބޭރަށް ދަތުރެއް ނުކުރެވޭނެކަމަށާއި، އެހެން ޤައުމުތަކުން އެތެރެވާ މެލޭޝިއާގެ ރައްޔިތުންވެސް 14 ދުވަހުގެ މުއްދަތަކަށް ކަރަންޓީނުކުރެވިގެންދާނެއެވެ. އަދި ގިނަ މީހުން އެއްވެގެން ހިންގާ އެއްވެސް ހަރަކާތެއް ކުރިއަށްއަކަށް ނުގެންދެވޭނެއެވެ. މި މުއްދަތުގެ ތެރޭގައި އެ ޤައުމުގެ ހުރިހާ ސްކޫލްތަކާއި، ކޮލެޖްތަކާއި، ޔުނިވަރސިޓީތައްވެސް ބަންދުވާނެއެވެ.\nމެލޭޝިއާއިން މިހާތަނަށް 500 އަށްވުރެ ގިނަ މީހުން ކޮވިޑް-19 އަށް ވަނީ ޕޮޒިޓިވްވެފައެވެ.\nމި ވައިރަހާ ގުޅިގެން މެލޭޝިއާ އެއްކޮށް ލޮކްޑައުން ކުރުމަށް ނިންމާފައިވާއިރު، މެލޭޝިއާއަކީ ގިނަ އަދަދަކަށް ދިވެހިންވެސް ދިރިއުޅެމުންދާ ޤައުމެކެވެ.


Mi Tharinnakee Varah Serious Balithakeh Jehunu Namaves Salaamaivi Meehun - Vaguthu\nމި ތަރިންނަކީ ވަރަށް ސީރިއަސް ބަލިތަކެއް ޖެހުނު ނަމަވެސް ސަލާމަތްވި މީހުން\nއަހަރުމެންނަށް މަގުބޫލު ތަރިންނަކީ މުހިންމު ބައެކެވެ. އެތަރިންނާއި ގުޅޭ އެކި މައުލޫމާތުތައް އެއްކޮށް އެ ތަރިންގެ ދިރިއުޅުން ވަރަށް ބޮޑަށް ބަލާ މީހުން އުޅެއެވެ. އަދި އެ ތަރިންގެ ސިއްރު ދިރިއުޅުން ކޮންނަ މީހުންވެސް އުޅެއެވެ. އެގޮތުން ބައެއް ތަރިން އެ މީހުންނަށް ދިމާވާ ކަންތައްތަކާއި ގުޅޭ މައުލޫމާތު ހިއްސާ ކުރާ އެއް ޕްލެޓްފޯމަކީ މީސް މީޑިޔާއެވެ. އެގޮތުން ބައެއް ތަރިން މީގެ ކުރިން އެ މީހުންގެ ބަލި ހާލުވެސް މީސް މީޑިޔާގައި އާއި އެ ނޫން ގޮތްގޮތަށްެވެސް ހިއްސާކޮށްފައި ވެއެވެ.\nއޭގެ ތެެރެއިން ބޮޑެތި ބަލިތައް ޖެހި ސަލާމަތްވެފައި ތިބި ބައެއް ތަރިންނަށް ބަލާލަމާ ހިނގާށެވެ.\nބޮލީވުޑްގައި ގިނަ އަހަރުތަކެއް ހޭދަކޮށް ގިނަ ފިލްމްތައް އާއްމުންނާއި ހަމައަށް ގެނެސްދިން ތަރި އަމިތާބް ބަޗަންއަށް ޖެހުނު ބޮޑު އެކްސިޑެންޓެއް ދިމާވިއެވެ. އެއީ އޭނާ ކޫލީ ކުޅެން އުޅުމުގެ ތެރޭގައެވެ. 1982 ވަނަ އަހަރު މިކަން ހިނގިއިރު، އޭނާގެ ހަށިގަނޑުން ވަރަށް ބޮޑަށް ލޭމަދުވެ ސްޕްލީންވެސް ފަޅައިގެން ދިޔައެވެ. އެ ހަދިސާގައި އޭނާ މަރުނުވީ ހަމަ ކިރިޔާއެވެ. ނަމަވެސް މަޑުމަޑުން އޭނާގެ ހާލު ރަނގަޅުވިއެވެ. އޭގެ ފަހުން 1984 ވަނަ އަހަރު ބައްޔެއް ޖެހި މުޅި މީހާ ފިޒިކަލީވެސް އަދި މެންޓަލީވެސް ބަލިވިއެވެ. އަދި އެކަމާއި އޭނާ ޑިޕްރެޝަންއަށްވެސް ދިޔައެވެ. އެހެން ނަމަވެސް މިހާުރު އެ ހުރިހާ ކަންކަމުން ރަނގަޅުވެ ކުރިއަށްއެދަނީ ގަދަ ހިތްވަރާއެކުއެވެ.\nސައިފްއަކީވެސް ބޮލީވުޑްގެ ތަރިންގެ ތެރެއިން ބޮޑު ބައްޔަކުން ސަލާމަތްވި އެއް ތަރިއެވެ. އެގޮތުން 2007 ވަނަ އަހަރު ސައިފް ވަނީ މޭގައި ރިއްސާކަމަށް ބުނެ ވަގުތުން ވަނީ ހޮސްޕިޓަލަށް ގެންގޮސްފައެވެ. އަދި ޑޮކްޓަރުން ވަނީ އޭނާއަށް ކުޑަ ހާޓްއެޓޭކެއް ޖެހިފައިވާކަމަށް ބުނެފައެވެ. އެ އާއިލާގެ ގިނަ މީހުންނަކީ ހާޓް އެޓޭކް ޖެހޭ ބައެކެވެ. އެހެން ނަމަވެސް ސައިފްއަށް މިގޮތަށް ޖެހޭ ކަމެއް ކުރިން ނޭގެއެވެ.\nބޮލީވުޑްގައި ތިބި އެންމެ ރީތި އެކްޓަރުންގެ ގޮތުގައި ހިމެނޭ ރިތިކް ރޯޝަން މަރުން ސަލާމަތްވީ ހަމަ ކިރިޔާއެވެ. ސިކުނޑިގައި ލޭ ކޮޅެއް ގަނޑުވެގެން 2013 ވަނަ އަހަރު އޭނާ އޮޕަރޭޝަން ކުރިއެވެ.\nރީތި ތަރިއެއްގެ ގޮތުގައި ގިނަ ބަޔަކު ފާހަގަ ކުރާ މުމްތާޒްއަށް އުރަމަތީ ކެންސަރު ޖެހުނެވެ. 2002 ވަނަ އަހަރު އޭނާއަށް ކެންސަރު ޖެހުނު ނަމަވެސް އެއިން ސަލާމަތްވުމަށް އޭނާ ހިތްވަރު ކުރިއެވެ. އެއިރު އޭނާގެ އުމުރަކީ 54 އަހަރެވެ. ކެންސަރު ބަލިން ސަލާމަތްވުމަށް މުމްތާޒް ހަ ކީމޯ ތެރަޕީ ސެޝަން ހެދިއެވެ. އަދި 35 ރޭޑިއޭޝަން ސެޝަންވެސް ހެދިއެވެ.


Arabiyyaa ge teacherun hamaeh nuvey, Beleniverin kanboduvefai!\nއަރަބިއްޔާގެ ޓީޗަރުން ހަމައެއް ނުވޭ، ބެލެނިވެރިން ކަންބޮޑުވެފައި!\nއަރަބިއްޔާ: އަރަބިއްޔާ އަދިވެސް ޓީޗަރުން ހަމައެއް ނުވޭ\nދިރާސީ އަހަރު ފަށާފައިވާއިރު އަދިވެސް އަރަބިއްޔާ ސްކޫލްގެ ޓީޗަރުން ހަމަ ނުވާތީ އެ ސްކޫލުގެ ބައެއް ބެލެނިވެރިން ކަންބޮޑުވުން ފާޅުކޮށްފި އެވެ.\nޓީޗަރުން ހަމަ ނުވާތީ ކަންބޮޑުވުން ފާޅުކުރި ބެލެނިވެރިންގެ ތެރެއިން މީހަކު "އަވަސް" އަށް މައުލޫމާތު ދެމުން ބުނީ ކިޔެވުން ފެށިގެން ދެ ހަފުތާ ވެފައިވި އިރުވެސް ގްރޭޑް ހަތަކުން މަތީގެ ދަރިވަރުންނަށް ކިޔަވައިދޭ ބޭރު ޓީޗަރުން ހަމަ ނުވާ ކަމަށެވެ.\nސްކޫލްގެ އަރަބި މާއްދާތައް ކިޔަވައިދޭން އަޒްހަރު ޔުނިވާސިޓީން 22 ޓީޗަރަކު ގެންނާނެ ކަމަށް ސްކޫލުން ކުރިން ބުނި ނަމަވެސް މިހާތަނަށް އައީ ހަތަރު ޓީޗަރުން ކަމަށް ވެސް ބައެއް ބެލެނިވެރިން އަވަސް އަށް މައުލޫމާތު ދިނެވެ.\n"ގްރޭޑް ހަތަކުން މަތީގެ ގްރޭޑްތަކަށް ކިޔަވައިދޭން އަންނަން އޮތީ އަޒްހަރު ޔުނިވާސިޓީގެ 22 ޓީޗަރެއް، އޭގެތެރެއިން އައީ އެންމެ ހަތަރު ޓީޗަރުން. ސްކޫލުގެ މެނޭޖްމެންޓާ ވާހަކަ ދެއްކުމުން ބުނަނީ ބާކީ ޓީޗަރުން އަންނާނެ ދުވަހެއް ނޭނގެއޭ." އަރިބިއްޔާގެ ބެލެނިވެރިޔަކު ބުންޏެވެ. "ސްކޫލް ފެށި ގްރޭޑް 12 އިގެ ދަރިވަރުން ހަދާ ޓެސްޓުތައް ކައިރިވާއިރު ޓީޗަރުން ހަމަ ވާނެ ދުވަހެއް އަދި ނޭނގޭ... ޓީޗަރުންގެ އިތުރުން ސްކޫލުގެ އެހެނިހެން ވަސީލަތްތައް ވެސް އަދިވެސް ހަމަ ނުވޭ."\nއަރަބިއްޔާގެ ޓީޗަރުން ހަމަ ނުވާތީ ބެލެނިވެރިން ކަންބޮޑުވުން ފާޅުކޮށް އެޑިއުކޭޝަން މިނިސްޓަރާ ބައްދަލު ކުރި ކަމަށްވެސް އެ ބެލެނިވެރިޔާ މިއަދު ބުންޏެވެ. އަދި އެޑިއުކޭޝަނުން އެ މައްސަލަ ބަލަމުން އަންނަ ކަމަށް އަރަބިއްޔާ ސްކޫލުގެ ފަރާތުން ވާހަކަ ދެއްކި އެހެން ބެލެނިވެރިޔަކު ވެސް މިއަދު ބުންޏެވެ.\nގްރޭޑް ހަތަކުން މަތީގެ ގްރޭޑްތަކަށް ކިޔަވައިދޭން އަންނަން އޮތީ އަޒްހަރު ޔުނިވާސިޓީގެ 22 ޓީޗަރެއް، އޭގެތެރެއިން އައީ އެންމެ ހަތަރު ޓީޗަރުން. ސްކޫލުގެ މެނޭޖްމެންޓާ ވާހަކަ ދެއްކުމުން ބުނަނީ ބާކީ ޓީޗަރުން އަންނާނެ ދުވަހެއް ނޭނގެއޭ\nއަރަބިއްޔާގެ ޕްރިންސިޕަލް މުހައްމަދު ޝުޖާއު އަބްދުއްރަހްމާން މިއަދު ވިދާޅުވީ، ސްކޫލަށް ގެންނަން ހަމަޖައްސާފައިވާ 22 ޓީޗަރުންްގެ ތެރެއިން މިހާތަނަށް އަދި ހަތަރު ޓީޗަރަކު ގެނެވުނު ނަމަވެސް ބާކީ ތިބި 18 ޓީޗަރުން މަހެއްހާ ދުވަސްތެރޭ ރާއްޖެ އައިސް ސްކޫލާ ގުޅޭނެ ކަމަށެވެ. އޭނާ އަދި ވިދާޅުވީ ބޭރުން ގެންނަ ޓީޗަރުންް އަންނަންދެން ގައުމީ ޔުނިވާސިޓީ އާއި އިސްލާމިކް ޔުނިވާސިޓީން ވަގުތީ ޓީޗަރުން މިހާރުވެސް ހަމަޖައްސާފައިވާ ކަމަށެވެ.\nއަރަބިއްޔާއަކީ ސްކޫލްގެ ބައެއް ބެލެނިވެރިންގެ ކަންބޮޑުވުމެއް އޮތް އިރު ކޮންމެވެސް މިންވަރެއްގެ އިހުތިޖާޖެއް ވެސް ކުރި ކަމަށް ވެއެވެ. އަރަބިއްޔާގައި 850 ދަރިވަރުން ކިޔަވަ އެވެ.\nޓީޗަރުންގެ ލައިސަންސް އުސޫލު މުއްދަތަށް ނިމެނޭ\nހުރަވީ ސްކޫލު ދެ ދަންފަޅިއަށް ބަދަލުކުރަނީ


އާއިޝް ކުރަހާލަދިން މާމަގެ ކުލަ ހިނިތުންވުން |\nމާމަގެ ފޮޓޯއަށް ބަލައިގެން އައިޝް ކުރަހަނީ\nއާއިޝް ކުރަހާލަދިން މާމަގެ ކުލަ ހިނިތުންވުން\n16 އޭޕްރިލް 2021\nކުލާހުގައި ދޭ ފިލާވަޅުތައް ދަސްކުރުން އެއީ އޭނާ އަށް އެހާ ފަސޭހަ ކަމަކަށް ނުވިޔަސް، ކްލާސް ޑެސްކުގައި ވިޔަސް، އެއްޗެއް ކުރަހާލުން އެއީ އާއިޝް އަޝްރަފަށް އެއްވެސް ކަމެއް ނޫނެވެ. އަމުދުން ފަންސުރެއް ލިބިއްޖެއްޔާ އޭނާ އަބަދުވެސް އިންނާނީ ކޮންމެވެސް އެއްޗެއް ކުރަހާށެވެ.\n"ކްލާހުގައި އިންނައިރު ވެސް ވަގުތެއް ލިބިއްޖެއްޔާ ޑެސްކުގައި ނަމަވެސް (ފަންސުރުން) އެއްޗެއް ކުރަހާލަން. ވަށައިގެން ފެންނަ މަންޒަރު ކުރަހަނީ. ކުރިމަތީ އިން ކުއްޖާ ވެސް ލައިގެން ކުރަހަނީ. އެހެން ކުރަހަނިކޮށް މިސް އަށް ފެނިގެން ބުނާއިރަށް އަވަހަށް ފޮހެލަނީ،" ކަލާފާނާއި ގާޒީ ސްކޫލްގައި އުޅުމަށްފަހު މިހާރު ރެހެންދި ސްކޫލްގެ ގްރޭޑް 10 ގައި ކިޔަވަމުން އަންނަ އުމުރުން 16 އަހަރުގެ އާއިޝް ބުންޏެވެ.\nއާއިޝް ކުރެހި މާމަގެ ފޮޓޯ ހިފައިގެން މާމަ އާއި އާއިޝް\nރެހެންދި ސްކޫލްގެ ސައިންސް ސްޓްރީމުގައި ކިޔެވި ނަމަވެސް ހަގީގަތުގައި އާއިޝް ބޭނުންވަނީ މޮޅު ކުރެހުންތެރިއަކަށް ވާށެވެ. ސްކޫލްގައި އާޓް އެންޑް ޑިޒައިން މާއްދާ ކިޔަވަމުންދިޔަ ނަމަވެސް، ކުރެހުމުގެ ފަންނުވެރިކަން އާއިޝް ކުރިއަރުވަނީ އޭނާގެ އަމިއްލަ ޝައުގުވެރިކަމާއެކު ކުރާ މަސައްކަތުންނެވެ.\nވަރަށް ކުޑަ އިރުއްސުރެ ވެސް އާއިޝް ކުރެހުމަށް ޝައުގުވެރިކަން ހުރެއެވެ. ވަރަށް ބައިވަރު އެއްޗެތި އޭނާ ކުރަހައެވެ. ނަމަވެސް އާއިޝްގެ ހުނަރު ކުއްލިއަކަށް ފެނިގެން މިދިޔައީ ދުވަސްވީ މާމައެއްގެ ފޮޓޯއެއް، ކުރެހުމެއްހެން ހީވެސްނުވާހާ މޮޅަށް އާއިޝް ކުރަހައިފައި ފޭސްބުކަށާއި އިންސްޓަގްރާމަށްލުމާ ގުޅިގެންނެވެ. ކަރުދާހެއްގައި ކުލަ ފަންސުރުން މާމަގެ އެ ލޯބިލޯބި ހިނިތުންވުން ކުރަހާލުމަށް އާއިޝް ހޭދަކުރީ އެންމެ ތިން ދުވަހެވެ.\n"މި ކުރެހުމުގެ ހުރިހާ ކްރެޑިޓެއް ދޭނީ ދޮންތިއަށާއި ޝޫއަށް. ދޮންތި ބުނީ ފުރަތަމަ ޝޫގެ މާމަ ކުރަހާށޭ. ވަރަށް ފަސޭހައިން ކުރެހޭ ގޮތަށް (މާމަގެ) މޫނުގައި ރޫތަކާ އެއްޗެހި ހުރީ. ނުލާހިކު ސާފު ފޮޓޯއެއް އެއީ،" "އަދިވެސް" އަށް ދިން އިންޓަވިއުއެއްގައި އާއިޝް ރޭ ބުންޏެވެ. "އާއިޝް އަށް އެހާ އުނދަގުލެއް ނޫން ކުރަހާކަށް."\nފޮޓޯގްރާފަރެއްގެ ގޮތުގައި މަސައްކަތްކުރާ ޝޫ އަބްދުއްސައްތާރު ނަގައިފައިވާ އޭނާގެ މާމަގެ ފޮޓޯ، އާއިޝް ކުރަހާލިލެއް މޮޅުކަމުން ޝޫވެސް ހުރީ ހައިރާންވެ އަންތަރީސްވެފައެވެ.\n"ބުނާނެ އެއްޗެއްވެސް އަހަންނަކަށް ނޭނގޭ. އާއިޝްގެ ތިން ދުވަހުގެ މަސައްކަތް މިއީ. (މާމަގެ މޫނުގެ) ރޫތައް ގެނެސްފައި ހުރިލެއް ތަފްސީލުކަމުން ހަމަ އަޖައިބުވެއްޖެ. އަހަރުމެންގެ މާމަގެ ފޮޓޯއެއް ކުރެހީތީ (އާއިޝްއަށް) ވަރަށް ބޮޑަށް ޝުކުރު އަދާކުރަން. މިއީ އަބަދަށްޓަކައި ރައްކާކުރެވިގެންދާނެ ހަނދާނެއް،" ފޭސްބުކްގައި ޝޫ ލިޔެފައިވެއެވެ. އޭގެ އިތުރުން ވެސް އެތައް ބަޔަކު އަންނަނީ އާއިޝްގެ އެ ހުނަރަށް ތައުރީފު އޮއްސަމުންނެވެ.\n"ވަރަށް އުފާވޭ އެންމެންގެ ހިތްވަރު ލިބޭތީ. ކުރެހުން ވަރަށް މޮޅޭ އެންމެންވެސް ބުނާތީ،" އާއިޝް ބުންޏެވެ.\nއާއިޝް އެންމެ ގިނައިން ކުރަހަނީ އާދައިގެ ފަންސުރުންނެވެ. އެކަމަކު ކުލަ ފަންސުރުން ވިޔަސް، ފިހިން ވިޔަސް އަދި ތެޔޮ ކުލައިން ވިޔަސް، ކޮފީން ވިޔަސް އޭނާ އަށް ކުރަހާކަށް އުނދަގުލެއް ނެތެވެ.\nއާއިޝް ކޮފީން ކުރަހާފައިވާ ކުރެހުމެއް\n"ފަންސުރުން އެންމެ ގިނައިން ކުރަހަނީ. އެއީ އަތުގައި ގިނައިން އޮންނާނީ ފަންސުރުވިއްޔަ. ކޮފީން ކުރަހަން ފެށީ ވަރަށް ފަހުން. އަލަށް މި ފެށީ. ކޮފީން ކުރަހާއިރު ތަންކޮޅެއް ވަގުތު ނަގާނެ. ފަންސުރުން ވެއްޖިއްޔާ ވަރަށް އަވަސްވާނެ،" އާއިޝް ބުންޏެވެ.\nއައިޝް ކުރަހަން ދަސްކުރަނީ މޮޅެތި ކުރެހުންތެރިން ކުރަހާތަން ޔޫޓިއުބުން ބަލައިގެންނެވެ.\n"ޔޫޓިއުބުން ބަލައިގެން ދަސްކުރަން ވަރަށް ފަސޭހަ. އައިޝް ގިނައިން ބަލަނީ ބޮބް ރޮސް ކުރަހާތަން."\nދުނިޔޭގެ މަޝްހޫރު ކުރެހުންތެރިންގެ ތެރޭގައި ހިމެނޭ އެމެރިކާގެ ބޮބް ރޮސް ވަނީ 30 ހާހަށް ވުރެ ގިނަ ކުރެހުން ކުރަހައިފައެވެ. އުމުރުން 53 އަހަރުގައި، 1995 ގައި މަރުވުމުގެ ކުރިން އޭނާ ވަނީ ކުރެހުމުގެ ވަރަށް ގިނަ ސިލްސިލާ ޓީވީ ޝޯތައް ވެސް ހުށަހަޅައިދީފައެވެ.\nމިހާ ހިސާބުން އުފެދޭ ސުވާލަކީ މިއީއެވެ. އާއިޝް އަށް ކުރެހުމުގެ ހުނަރު ލިބުނީ ކިހިނެއްހެއްޔެވެ؟ އެ ސުވާލުގެ ޖަވާބު ލިބިއްޖެ ނަމަ، އަނެއްކާ ވެސް މާ ބޮޑު ސުވާލެއް އުފެދޭނެކަން ޔަގީނެވެ.\nއާއިޝްގެ ބައްޕަ ޑރ. އަޝްރަފު އަބްދުއްރަހީމަކީ ވެސް ކުރެހުންތެރިއެކެވެ. އެކަމަކު މޮޅު ކުރެހުންތެރިއަކަށްވުރެ ބޮޑަށް ޑރ. އަޝްރަފު މަޝްހޫރުވެ، އޭނާގެ ހުނަރުވެރިކަން ފެނިފައި ވަނީ ދިވެހި އަދަބިއްޔާތާއި ވާހަކަދެއްކުންތެރިކަމުގެ ފަންނުންނެވެ. ޑރ. އަޝްރަފާ އެއްވަރަށް ދޫހެލޭ އިލްމީ ބޭފުޅުން އެ ދާއިރާގައި ވަރަށް މަދުވާނެއެވެ. އެހެންވިއްޔާ އަޝްރަފަށް ލިބިވަޑައިގެންފައިވާ ތިން ބޭފުޅުންގެ ތެރެއިން، ދެ ވަނަ ދަރިކަލުން ވާހަކަ ދެއްކުމާއި އަދަބިއްޔާތުގެ ސްޓޭޖުން ނުފެނި، ކުރެހުންތެރިއެއްގެ ގޮތުގައި ފިހި ނެގީ ކީއްވެބާވައެވެ؟\n"ނޫން ނޫން. އާއިޝްގެވެސް އެބައި އެބަހުރި. އެކަމަކު އޭނާ އެންމެ ކުރާހިތްވާ ކަމަކީ ކުރެހުން،" ޑރ. އަޝްރަފު ވިދާޅުވިއެވެ. "މި ދާއިރާގައި ކުރިއަށްދާން އާއިޝްމެން ފަދަ ކުދިންނަށް އޮތް ފުރުސަތުތައް ގިނަ. އެހެންވެ އެކަމުގައި އާއިޝް ކުރިއަށްދާން ބައްޕައެއްގެ ހައިސިއްޔަތުން ކޮށްދެވެން ހުރި ހުރިހާ ކަމެއް ކޮށްދޭނަން."\nއަޝްރަފު ފާހަގަކުރެއްވި ގޮތުގައި، ކުރެހުންތެރިންނާއި ހުނަރުވެރިން އެ ދާއިރާތަކުން ކުރިއަށްދާން، އިތުރު މަގުތައް ހުޅުވައިދީ، ފުރުސަތުތައް ތަނަވަސްކޮށްދޭންޖެހެއެވެ. އެކަމުގައި ސަރުކާރާއި އަމިއްލަ ޖަމިއްޔާތަކުގެ ދައުރު މިހާރަށްވުރެ ވެސް ބޮޑަށް ފުޅާކުރާންޖެހެއެވެ.\nއަޝްރަފާއެކު އާއިޝް ފޮޓޯއަކަށް މަޑުކޮށްލައިގެން\nއަޝްރަފުގެ ދޮށީ ދަރިކަނބަލުން (އާއިޝްގެ ދޮންތި) އަކީ ކޭކު އެޅުމުގެ ހުނަރުވެރިއެކެވެ. އެކިއެކި މުނާސަބަތުތަކަށް ތަފާތު ޑިޒައިންތަކުގެ ކޭކު އޭނާ އަޅައެވެ. އެހެންވެ އާއިޝް ވިސްނަމުން ދަނީ "ދޮންތި އަޅާ ކޭކުގައި ތަފާތު ކުލައެއް ޖެއްސުމަ"ށެވެ.\n"ދޮންތި އަޅާ ކޭކުގައި އާއިޝްއަށް ކުރެހިދާނެ. އޭރުން ވަރަށް ތަފާތު ކަމެއް ފެނިގެންދާނެ،" އާއިޝް ބުންޏެވެ. ނަމަވެސް އެކަމާ ދޮންތި ގަބޫލްވާނެ ކަމެއް ނުވަތަ ނޫން ކަމެއްވެސް އާއިޝްއަކަށް އަދި ނޭނގެއެވެ.\nA post shared by 🐍 (@_aaish.____)\nއާއިޝްއާ ކޮށްލާ ކޮންމެ ސުވާލަކަށް ޖަވާބު ދީފައި ވެސް އޭނާ މަޑުމަޑުން އަހާލައެވެ. އިތުރު ސުވާލެއް އެބައޮތްހެއްޔެވެ؟ އޭނާ އިނީ އިންޓަވިއު ނިމޭނެ އިރެއްގެ އިންތިޒާރުގައެވެ. އެހެންވެ އެންމެ ފަހު ސުވާލު ކޮށްލީމެވެ.\n"އާއިޝް ބޮޑުވެގެން އެންމެ ބޭނުންވަނީ ކޮން ކަހަލަ ކުއްޖަކަށްވާން؟"\n"އާއިޝް އެންމެ ވާން ބޭނުންވަނީ ރާއްޖޭގައި ނަން ވިދާލާ އާޓިސްޓަކަށް. އާއިޝްގެ ހުނަރަކީ އެއީ ދޯ؟ އެހެން މާއްދާތަކަށް އެހާ މޮޅެއް ނުވާނެ."\n"އެހެން ކުދިންނަށް އާއިޝް ދޭން ބޭނުންވާ މެސެޖަކީ ކޮބާ؟"\n"އާއިޝް ދޭން ބޭނުންވާ މެސެޖަކީ މަސައްކަތްކޮށްފިއްޔާ އެކަމެއް ވާނޭ. ކުރާ ހިތުން އެކަމެއް ކޮށްފިއްޔާ އެކަމެއް ވާނޭ."\nމޯލްޑީވިއަން އާޓިސްޓްސް ކޮމިއުނިޓީގެ ފަރާތުން މިދިޔަ އަހަރު ބޭއްވި ކުރެހުމުގެ މުބާރާތުގައި އާއިޝް އަށް ވާދަނުކުރެވުނީ އޭރު އޭނާ އަށް 16 އަހަރު ނުފުރޭތީއެވެ. އެހެންވެ، މި އަހަރު ސެޕްޓެމްބަރު ހިސާބުގައި ބާއްވާ "އަންވީލިން ވިޝަންސް" ކުރެހުމުގެ މުބާރާތަކީ އާއިޝްގެ ހުނަރު ދައްކާލަން ލިބޭ ރަނުގެ ފުރުސަތަކަށް ވާނެތީ، އެ މުބާރާތަށް އޭނާ އަންނަނީ ކެތްތެރިކަމެއް ނެތި އިންތިޒާރުކުރަމުންނެވެ. އެކަމަކު އެ މުބާރާތާ ބެހޭ ގޮތުން އޭނާ ބުނަން އޮތީ އެހެން ވާހަކައެކެވެ.\n"އެ މުބާރާތުގެ ވާހަކަ އަދި ބާއްވާނީ ސިއްރެއްގެ ގޮތުގައި،" އާއިޝް ބުންޏެވެ.\nއެންމެ ރަނގަޅެވެ. ސިއްރު، ސިއްރެއްގެ ގޮތުގައި އަދި ބާއްވާށެވެ. އާއިޝްގެ ތަފާތު ކުރެހުންތަކަށް އެންމެން މި ތިބީ އިންތިޒާރުކޮށްގެންނެވެ. އެކަމަކު ކްލާހުގެ ޑެސްކުމަތީގައި އާއިޝް ކުރަހާ ކުރެހުމަކަށް ނޫނެވެ. އެއަށްވުރެ މާ ތަފާތު ކުރެހުންތަކަކަށެވެ.\nހުރިހާ ހެޔޮ އެދުމެއް ވަނީ އާއިޝްއާ އެކުގައެވެ. އިންޓަވިއު ވެސް މި ހިސާބުން ނިމުނީއެވެ.


މަންޝާ2–2– Esfiya – Dhivehi Vaahaka Site\n- by Shax Lyn - 26- August 5, 2019\nއެ ހިޔަނީގެ ބިރުވެރި ހުނުމުގެ އަޑު ގަދަވަމުން ދިޔަވަރަކަށް އެ ގަސްދަށަށް ޖެހެމުންދިޔަ ވައި ގަދަވަމުން ދިޔައެވެ. ވައިގަދަވުމުގެ ސަބަބުން ބިންމަތީގައިވާ ހިކިފަތްތަކާއި ކުނިބުނިތައް ވަޔާ އެކުވެ އުދުހެން ފެށުމުން މަންޝާ ދެލޯ މަރާ ބާރުކޮށްލިއެވެ. ވަޔާއެކީ މަންޝާގެ ހެދުން އޭރުވަނީ ފަލަމަސްގަނޑާ ހަމައަށް އަރާފައެވެ. އޭރު އެ ހިޔަނި މަންޝާގެ ހަށިގަނޑާ ދިމާއަށް ގުދުވަނީއެވެ. އެވަގުތު އެ ހިޔަނީގެ ދެލޯ ރަތްކުލައިން ދިއްލިގެން ދިޔަ މަންޒަރު މަންޝާއަށް ފެނުމުން އިހުނަށްވުރެ ބޮޑަށް ބިރުގަތެވެ. ހަދާނެގޮތް ހުސްވެގެން ދިޔަ ކަހަލައެވެ. އަލިފާންހާ ހޫނު އަތްތިލައަކުން މަންޝާގެ ފަލަމަސްގަނޑުގައި އަތް ޖައްސާލުމުން މަންޝާ ކަރުބުޑުން ހަޅޭއް ލަވައިގަތީ އޭނާގެ ހަށިގަނޑުން ނެގި ތޫނު ދިލައަށް ކެތް ނުކުރެވިގެންނެވެ.\nހަޅޭއްލަވަމުން މަދީހާ ރޮމުން ދިޔައީ ނިދީގައި އޮވެކަން ހަދީޖާއަށް އެނގުނީ މަދީހާގެ ހަރަކާތްތައް ހުރި ގޮތުންނެވެ. ހަދީޖާގެ މަގަތުގައި މަދީހާ އޮތް އިރު ދެއަތަށް ބޯ ހޫރަމުން އޭނާ ގޮވަމުން ދިޔައީ އޭނާގެ ދަރިފުޅު މަންޝާއަށެވެ. އެނދުގައި އެއްއަތް ވިއްދާލުމަށްފަހު ހަދީޖާ ތެދުވަން މަސައްކަތްކުރަމުން އަނެއް އަތުން މަދީހާގެ ގައިގާ ހިފާ ތަޅުވަމުން ގޮވާލިއެވެ. ސިއްސައިގެންގޮސް ލޯހުޅުވާ ބޮޑުކޮށްލަމުން މަދީހާ ބަލާލީ ހާސްކަމާއެކުގައެވެ. މޫނުގައި އަތް ހާކަމުން ތެދުވެ އެނދުގައި ހަމަޖެހިލައިގެން އިށީންއިރުވެސް މަދީހާގެ މޫނުމަތިން ނުތަނަވަސްކަން ފާޅުވަމުން ދިޔަކަން ހަދީޖާއަށް ނަގައިގަނެވުނެވެ.\n“ކިހިނެއްވީ؟ ނިދާފަ އޮވެތަ ތި ވާހަކަ ދައްކަނީ. ބިރުވެރި ހުވަފެނެއް ފެނުނީތަ؟” މަދީހާގެ ބުރަކަށީގައި ފިރުމާލަމުން ހަދީޖާ ވާހަކަ ދެއްކީ ނުހަނު ލޯތްބާ އޯގާތެރިކަމާއެކުގައެވެ.\nހިމޭނުން އިނުމަށްފަހު ނޫނެކޭ ބުނެ މަދީހާ ދެއަތަށް ބޯހޫރުވާލީ ހާދީޖާ ހާސްވެދާނެތީއެވެ. ކެއްސާލަމުން ހަދީޖާ މޭގައި އަތް އަޅާލީ ނެވާއަށް އުނދަގޫވާކަހަލަ ގޮތެއް ވުމުންނެވެ. މޭޒުމަތީ ހުރި ޖަގުން ތައްޓަކަށް ފެންފޮދެއް އަޅަމުން ހަދީޖާއާ ދިމާއަށް މަދީހާ ބަލާލިއެވެ. ހަދީޖާގެ ތުނބުގައި ފެންތަށި ޖައްސައިދެމުން މަދީހާ ވާހަކަ ދެއްކިއެވެ. “އަމާ.. ފެންފޮދެއް ބޯލަބަލަ… މިހާރު ކިހިނެއް…”\nފެންފޮދެއް ބޯލުމަށްފަހު ހަދީޖާ ފުންކޮށް ނޭވާލަމުން މޭގައި ފިރުމާލިއެވެ. “ރަނގަޅުތަ؟” މަދީހާގެ މޫނަށް ބަލާލަމުން ހަދީޖާ ބޯ ޖަހާލީ އާއެނކޭ ބުނާ ފަދަ ގޮތަކަށެވެ. ތަށި މޭޒުމަތީ ބަހައްޓަމުން ފާރުގައިހުރި ގަޑިއަށް މަދީހާ ނަޒަރު ހިންގާލިއެވެ.\n“އެކެއް ޖަހަނީ ދޯ… އަހަރެން ވަރަށް ބިރުގަނޭ.. މަންޝާ މަތިން ވަރަށް ހަނދާންވާ ދުވަސްކޮޅެއް… ހިތައް އަރާ އެމަންޖެއަށް ގުޅާލަންވީއޭ…” މޭޒުމަތީ އޮތް ފޯނުނަގާ އަތަށް ހެޔޮވަރުކޮށްލަމުން ހަދީޖާގެ މޫނަށް މަދީހާ ބަލާލީ މަންމަ އެއްޗެއް ބުނަން އުޅޭހެން ހީވުމުންނެވެ.\n“މިދެން ކޮންގަޑިއެއް އެމަންޖެއަށް ގުޅަން… މިގަޑީ މަންޝާވެސް އޮންނާނީ ނިދާފަ… ހެނދުނުވީމަ ގުޅާ… އީދު ވިލޭރޭ އެހާ ބުރަކޮށްއުޅެފަ ނިދީމަ ފެނުނު ހުވަފެނެއްތީ… ފަތިހަށް ހޭލަންވެސް ޖެހޭނެއްނު.. ނިދޭތޯ ބަލާބަލަ” ހަދީޖާ ވާހަކަ ދައްކަމުން ދިޔައިރު އާފުރުނެވެ. ހަދީޖާ ނިދިއައިސްގެން ދެލޮލަށް ބަރުވަމުން ދިޔަކަން އެނގުމުން މަންމަގެ ގައިމަތީ މަދީހާ ރަޖާ އަޅާލިއެވެ.\nއެނދުގައި އޮށޯތުމަށްފަހު ނިތްކުރިމަތީ އެއް އަތް ބާއްވައިގެން މަދީހާ އޮތީ ފުން ވިސްނުމެއްގެ ތެރޭގައެވެ. މަޑުމަޑުން ދައުރުވަމުންދިޔަ ފަންކާއަށް ބަލަން އޮތްއިރު މަދީހާ ދެލޮލުން ކަރުނަ ފާއްދާލިއެވެ.\nސިއްސައިގެން ގޮސް މަންޝާ ދެލޯ ހުޅުވާލި އިރު މުޅި މީހާވަނީ ދާހިތްލާ ފޯވެފައެވެ. ވަށައިގެން ކޮޓަރި ތެރެއަށް ނަޒަރު ހިންގާލެވުނީ އޭނާއަށް މި ހުރެވުނު ތަނާ މެދު ޝައްކު އުފެދޭތީއެވެ. އާދައިގެ ސިންގަލް އެނދަކާ، ދެ ދޮރުފަތްލީ އަލަމާރިއަކާ، ޑްރެސިންގް ޓޭބަލްއެއް ހުރި އެ ކުޑަ ކޮޓަރި ތެރެއަށް ބަލަން އިނުމަށްފަހު ކުއްލިއަކަށް އިސްއުފުލާލަމުން ސީލިންގާ ދިމާއަށް މަންޝާ ބަލާލީ ދެންމެ ފެނުނު ބިރުވެރި ހުވަފެން ހަނދާން ވުމުންނެވެ.\nހުއްޓިފައިވާ ފަންކާ ފެނުމުން އެހާ ހޫނުވެ ދާހިއްލީ ކީއްވެގެންކަން މަންޝާއަށް އެނގުމުން ފަންކާގެ ސްވިޗް ޖައްސަން އަވަސްވެގަތެވެ. ސްވިޗް ދެބުރަކަށް ޖައްސާ ނިއްވާލުމުންވެސް އެ ކޮޓަރީގައި ހުރި ފަންކާ އެނބުރޭ ގޮތެއް ނުވިއެވެ. ވެފައިވާ ހޫނުން މިރޭ ދެން ނުނިދޭނެކަން އެނގޭތީ މަންޝާ ބޭނުންވީ ވައި ޖައްސާލާން ބޭރަށް ނުކުންނާށެވެ.\nގަޑިން އެކެއް ޖެހުމާއެކީ ބޮޑުކޮޓަރީތެރޭ ހުރި ގަޑިން ރަނގަބީލް ޖެހި އަޑުން ގޭތެރޭގެ ހަމަހިމޭންކަން ނަގާލައިފިއެވެ. މަންޝާއަށް މިފަދަ ހުވަފެންތައް ފެނުނު ނަމަވެސް ހޭލެވުމުން އެ ފެނުނު ހުވަފެން މުޅިއަކުން ހަނދާނަކު ނުހުރެއެވެ. ދެންމެ ފެނުނު ހުވަފެނުގައި ބިޔަ ގަސްތަކެއް ފެނުނުކަމާ ގައިން ދިލަ ނެގިކަން ހަނދާން ވުމުން އެއްއަތުން އަތުގެ މުލައްދަނޑީގައި އަތް ހާކާލެވުނެވެ.\nހިތްހަމަ ޖައްސާލަން ބޭރަށްދާން މަންޝާ ނުކުންނަމުން އެނާގެ ދިގު އިސްތަށިގަނޑު ވޫލްކޮޅެއްގެ އެހީގައި އައްސާލިއެވެ. ކޮޓަރިން ބޭރަށް ނުކުމެ ޖެހިގެން ހުރި ކޮޓަރިއަށް ބަލާލުމަށްފަހު ސިއްރުސިއްރުން ދޮރުލައްޕާލީ އެއްވެސް އަޑެއް ނީވޭނެހެންނެވެ. ރަށުތެރޭގައި މީހުން މަދުވުމުން މަންޝާ ބޭރަށް ނުކުމެލީ އޭނާއަށް އުދާސްކަމެއް އިހްސާސްވާން ފެށުމުންނެވެ. ގެއިން ބޭރަށްނުކުމެ މަގުގެ ދެކޮޅަށް ބަލާލުމަށްފަހު ފުންނޭވާއެއް އެތެރެކޮށްލަމުން ހަށަން ބަނދެލިއެވެ. އުދަރެހަށް ނަޒަރު ހިންގާލީ ގައިގާ ބީހިލި ވައިރޯޅިން ފިނިކަމެއް އިހްސާސް ކުރުމުންނެވެ.\nއުޑުމަތި ސާފް ރީތި ރެއެކެވެ. މަގުމަތީގައި ދިއްލާފައިވާ ހޮޅިބުރިތަކުގެ އަލިގަދަކަމުން އުދަރެހުގައި ވިދާ ބަބުޅަމުންދިޔަ ތަރިތަކުގެ ވިދުން ސާފުކޮށް ނުފެންނާނެކަން މަންޝާއަށް އެނގުނެވެ. ކުރިއަށް ފިޔަވަޅެއް އަޅަން މަސައްކަތް ކުރަމުން ފަސްއެނބުރި ބަލާލީ ގޭތެރެއިން މީހެއްގެ ހިލަމެއް ވެދާނެތީއެވެ. ކޮންމެ މީހަކުވެސް އެމީހެއްގެ ކޮޓަރިއަށް ވަދެ ނިދުމުން މަންޝާ ބޭރަށްނުކުމެ ހަދަނީ މިފަދަ ގަޑިތަކުގައެވެ. މިގޮތަށް ބޭރަށްނުކުމެ ހަދަނީ މަންޝާ އެކަނި ބޭރަށް ނުކުންނަން އަޒީމް ނުރުހޭތީއެވެ. ރަށުތެރެ ހަމަހިމޭންވުމުން މިގޮތަށް ބޭރަށްނުކުތުމަކީ މަންޝާގެ އާދައެކެވެ. ނިދިއްޖެނަމަ މަންޝާއަށް އުނދަގޫވާ ޒާތްޒާތުގެ ހުވަފެން ފެނެއެވެ. ހޭލެވުމުން އެ ފެނުން ހުވަފެން ހަދާނަކު ނުހުރެއެވެ. މިފަދަ ހުވަފެނެއް ފެނިއްޖިއްޔާ މަންޝާއަށް ދެން އެރެއަކު ނުނިދޭނެއެވެ.\nތާރުއަޅާފައިވާ މަގުތަކުން މަންޝާ މިސްރާބުޖެހީ އަތިރިއާ ވީ ފަރާތަށެވެ. ރޭގަނޑުގެ މިހަމަހިމޭން މާހައުލުން މަންޝާގެ ހިތަށް ލިއްބައިދެމުން ދިޔަ ހިތްހަމަޖެހުމާއި އަރާމު ބުނެދޭން ދައްޗެވެ.\nތާރުއަޅާފައިވާ މަގުތަކުން މަންޝާ މިސްރާބުޖެހީ އަތިރިއާ ވީ ފަރާތަށެވެ. ރޭގަނޑުގެ މިހަމަހިމޭން މާހައުލުން މަންޝާގެ ހިތަށް ލިއްބައިދެމުން ދިޔަ ހިތްހަމަޖެހުމާއި އަރާމު ބުނެދޭން ދައްޗެވެ. މަންޝާގެ ފަން އިސްތަށިގަނޑު ވަޔާއިއެކީ ނަށަމުން ދިޔައިރު އެކަމަށް އޭނާގެ އެއްވެސް ފަރުވާލެއް ނެތެވެ. ކުރިމަތިން ފެންނަމުން ދިޔަ އަނދިރި ގަސްތަކުގެ ތެރެއަށް ވަންނަން މަންޝާ ފަހެއް ނުޖެހުނެވެ.\nއައްޑޫ ރީޖަނަލް އެއަރޕޯޓަށް މޯލްޑިވިއަންގެ ފްލައިޓު އައިސް ޖެއްސުމާއެކު އެ ފްލައިޓުގައި ދަތުރުކުރި ފަސިންޖަރުންތަކުގެ ހިތަށް ހަމަޖެހުމެއް ލިބިގެން ދިޔަ ކަހަލައެވެ. އެންމެންގެ މޫނުމަތިން ފާޅުވަމުންދިޔައީ އުފާވެރިކަމެވެ. ސީޓް ބެލްޓް ނައްޓާލުމަށްފަހު ސީޓުން ތެދުވުމަށް އެންމެން އަވަސްވެގަތެވެ. ހުރިހާ ފަސިންޖަރުން ފްލައިޓުން ފޭބުމަށް ހަރަކާތްތެރިވަމުން ދިޔައިރު 25 އަހަރުގެ ހޫދު އިނީ ފޯނުގެ ސްކްރީނަށް ނަޒަރު ހުސްކޮށްލައިގެން ފޯނުން ފެންނަމުން ދިޔަ މަންޒަރަށް ބަލާށެވެ. ގުޑިލަންވެސް ހިތަށްނާރާ އިން ޒުވާނާ ފެނުމުން އެފްލައިޓުގެ ކެބިން ކްރޫއަކަށް ހުރި އަންހެން ކުއްޖާ އެދިމާއަށް ހިނގައިގަތެވެ.\n“އެކްސްކިއުޒްމީ… ފްލައިޓް ޖައްސައިފި…”\nކެބިންކްރޫ ދައްކަމުންދިޔަ ވާހަކަ ހޫދަށް އަޑުއިވުނު ހެނެއް ހިއެއްނުވިއެވެ. ޖަވާބެއް ނުލިބުމުން ހޫދުގެ އަތުގައި ކެބިންކްރޫ މަޑުމަޑުން ކޮއްޓާލިއެވެ. ސިހިފައި ކެބިންކްރޫއާ ދިމާއަށް ބަލާލުމަށްފަހު ފްލައިޓު ތެރެއަށް ހޫދު ނަޒަރު ހިންގާލިއެވެ. މޫނުގެ ދެފަރާތަށް ވެއްޓިފައިވާ އިސްތަށިތައް އެއްފަރާތްކޮށްލުމަށްފަހު ކަންފަތަށް ޖަހާފައިވާ ހެޑްސެޓް ނަގަމުން ކެބިން ކްރޫއާ ދިމާއަށް ބަލާލިއެވެ.\nހޫދުގެ ދޮން މޫނު ރަތްވެގެން ދިޔަތަން އެ އަންހެން ކުއްޖާއަށް ފެނުނެވެ. ހަތަރުކަޅި ހަމަނުކުރަން އިސްޖަހައިގެން ހުރެ ގޮނޑިން ތެދުވަން މަސައްކަތް ކުރި ނަމަވެސް ހޫދަށް ގޮނޑިން ތެދުވެވޭގޮތެއް ނުވިއެވެ. ވެގެން އުޅޭގޮތް ކެބިން ކްރޫއަށް އެނގުމުން ހިނިތުންވަމުން ހޫދާ ދިމާއަށް އޭނާ ބަލާލިއެވެ. ސީޓުން ތެދުވަން ހޫދު މަސައްކަތް ކުރަމުންދިޔައީ ސީޓްބެލްޓް ނުނައްޓާ އިނދެއެވެ. މަޑުމަޑުން ސީޓްބެލްޓް ނައްޓާލަމުން ހޫދު ގޮނޑިން ތެދުވިއިރު ލަދުން ހަލާކުވަނީއެވެ.\nއަތްދަބަސް ކޮނޑުގައި އަޅުވާލަމުން ފްލައިޓުން ފޭބުމަށް ހޫދު އަވަސްވެގަތެވެ. ދޮރު ކައިރީ ތިބި ކެބިންކްރޫއިންނާ ދިމާއަށް ހޫދު ބަލާލީ ހިނިތުން ވެލަމުންނެވެ. މޯލްޑިވިއަންގެ ޔުނީފޯމްގައި ތިބި ދެ އަންހެންކުދިންނަށް ހެވޭ ގޮތް ވިއެވެ. ހޫދު އިސްޖަހާލަމުން ބޮލުގައި އެއްއަތުން ފިރުމާލަމުން ފްލައިޓުން ނުކުންނަ ހަރުފަތުގައި ފައިޖައްސާލީ ބޭރަށް ބަލާލަމުންނެވެ.\n“ޝުކުރިއްޔާ..” އެ ފްލައިޓުން ދަތުރުކުރި ހުރިހާ ފަސިންޖަރުންނަށް ޝުކުރުއަދާ ކުރާ ބީދައިން އެތަނުން އެއްކުއްޖަކު ހިނިތުންވެލަމުން އެހެން ބުނެލީ މަޑުމައިތިރި ރީތި ރާގަކަށެވެ. އެ އަޑު ޖެހުމުން ހޫދުގެ ދެލޯ މަރާލެވުނެވެ. ހަރުފަތުން ފޭބުމަށްފަހު ފްލައިޓާ ދިމާއަށް ހޫދު ބަލާލިއިރު ދެ ކެބިން ކްރޫއިން އޮލަ ވާހަކައެއްގަ ތިބި ތަން ފެނި ހޫދުގެ ފިޔަވަޅު މަޑުކޮށްލެވުނެވެ. ކެބިންކްރޫއިންނަށް ތިބޭ ކުދިން ރީތި ވާހަކަ އަޑު އެހި ނަމަވެސް ރާއްޖޭގައި މިހާ ރީތި ކުދިން އުޅޭކަމެއް ހޫދަށް އެނގިފައެއް ނެތެވެ.\nއެއަރޕޯޓުގެ އެރައިވަލް ގޭޓުން ނުކުތްއިރު ފޯނަށް ހޫދު ބަލާލީ ވައިބްރޭޓްވާން ފެށުމުންނެވެ. ކަންފަތުގައި ފޯނު ޖަހައިގެންހުރެ ހޫދު ވާހަކަ ދައްކަމުން ދިޔައިރު އެ ސަރަހައްދުގައި ތިބި ބީރައްޓެހި މޫނުތަކަށް ނަޒަރު ހިންގާލެވުނެވެ.\n“މަންމާ، ދެން އެހާ ވަރަށް ނުވިސްނަބަލަ… އަހަރެން މީ ކުޑަ ކުއްޖެއް ނޫނޭ… ކިޝަން ފެނޭތޯ މި ބަލަނީ.. ގެއަށް ދެވުނީމަ މަންމައަށް ގުޅާނަން… އޯކޭ ދެން ބޭއްވީ.. ހޫމް..” ފޯނަށް ވާހަކަ ދައްކަމުން ދިޔަ ހޫދަށް ދުރުގައިހުރި މީހަކު އަތް ހަނާއަޅާތަން ފެނުމުން އެދިމާއަށް ހިނގައިގަތީ ލަގެޖްގެ އަތްގަނޑުގައި ހިފާ ލަގެޖް ދަމަމުންނެވެ.\nޓެކްސީއެއް ކައިރީގައި ހުއްޓިގެންހުރި މެދު އުމުރުގެ ފިރިހެންމީހާއަކީ ދިގު އިސްކޮޅެއް ލިބިފައިވާ ރީތި މީހެކެވެ. އެމީހާގެ އަތުގައި ހޫދުގެ ނަން ޖަހާފައިވާ ބޯޑެއް އޮތެވެ. ހޫދުއާ މުޚާތަބުކޮށް ވާހަކަ ދައްކަމުން އެ މީހާ ހިނިތުންވެލިއެވެ.\n“ހޫދު…ހާލު ކިހިނެއް؟ އަރާ ކާރަށް..” ޓެކްސީގެ ޑިކީބަޔަށް ލަގެޖްލަމުން އެމީހާ ވާހަކަ ދެއްކީ ހިތްހެޔޮކަމާ އެކުގައެވެ. ހޫދު ކައިރިއަށް ޖެހިލަމުން އެމީހާ އަތް ދިއްކޮށްލީ ސަލާމްކޮށްލާއެވެ. “އަހަރެންނަށް ކިޔަނީ ކިޝަން… ދެންމެ ހޫދުގެ ބައްޕަ ގުޅާފަ ވަރަށް ވާހަކަ ދެއްކި. ބުނި ހޫދު އަލަށޯ ރާއްޖެތެރޭ ރަށަކަށް ތިއައީ… “\nސީޓުގައި އިށީނދެ ހަމަޖެހިލަން މަސައްކަތްކުރަމުން ހޫދު ވާހަކަދައްކަން ފެށިއެވެ. “ހުޅުދޫއަށް ދެވޭނީ އަދި ކިހާ އިރަކުން… ވަރަށް ޓަޔަޑް…”\n“މާ ގިނަ އިރެއް ނުވާނެ. އަހަރެން ލޯންޗު ހަމަޖައްސާފަ މިއައީ. ދިގު ދަތުރެއްދޯ… މާދަމާ ހެނދުނުން ރާއިދްމެން އައިމަ ދޯ މަސައްކަތުގެ ވާހަކަތައް ޑިސްކަސް ކުރާނީ…” ކާރު ދުއްވަން ހުރި މީހާގެ މޫނަށް ބަލާލުމަށްފަހު ކިޝަން ވާހަކަ މެދުކަނޑާލިއެވެ.\n“މިއަތަށް އަޅާ.. މިހެން ދިޔައިމަ އަވަހަށް ދެވޭނީ…” ކާރު ދުއްވަން އިން މީހާއަށް މަގު ދައްކައިދިނުމަށްފަހު ފަހަތު ސީޓުގައި އިން ހޫދާ ދިމާއަށް ކިޝަން އެނބުރިލިއެވެ. “ރާއިދް އެއީ ކިޝަންގެ ދަރިފުޅުތަ؟…” ފޯނުގެ ސްކްރީނަށް ބަލަން އިނދެ ހޫދު ސުވާލުކޮށްލިއެވެ.\n“ނޫން. އެއީ މި މަސައްކަތުގަ އަހަރެމެންނާ އެކު އުޅޭ ސޮރެއް. އަހަރެން ދަރިވެސް އުޅޭނެ… އޭނައަށް ކިޔަނީ ކިނާން..؟” ކިޝަން އެކި ވާހަކަތައް ހިއްސާކުރަމުން ދިޔައިރު ހީވަނީ ދަންނަ ގާތް ރައްޓެއްސެއް ހެންނެވެ. ކިޝަން ބަހައްޓަމުން ދިޔަ ގާތްކަމުގެ ސަބަބުން ހޫދުގެ ހިތަށް ކޮންމެވެސް ވަރެއްގެ ހިތްހަމަޖެހުމެއް ލިބިގެން ދިޔައެވެ.\nOoh you’re back this part is also nice\nWaaeh nuwaaaeh neyngunu… repeat wepha hury warah ginain ekahcheh\nHaadha varakah repeat kohlaafa mihiryy ekahcheh….\nMega Gina part liyefa eba huri vaahaka site ga\nHaadha repeat kon… 😞😒😞 Ekam Story V reethi ingey.. 😍😘😍Keep it up.. Waiting😊😊😊😊\nMansha ge dhevana part enme faahaga kureveny kuryge baitha ginakan anyway I hope Mansha ah zibaan libeyne kann even thought he is notahuman😊\nIsHaA iShAa says:\nނޭނގިހުރެ ވެވުނު ލޯބި (2 ވަނަބައި)


Anhenunaa kuda kudhinah haasa hospital eh , israh vehinge inaayai bodu kuraanan - Raees Anhenunaa kuda kudhinah haasa hospital eh , israh vehinge inaayai bodu kuraanan - Raees\nއަންހެނުންނާއި ކުޑަކުދިންނަށް ހާއްސަ ހޮސްޕިޓަލެއް، އިސްރަށްވެހިންގެ އިނާޔަތް ބޮޑުކުރާނަން - ރައީސް\nއަންހެނުންނާއި ކުޑަކުދިންނަށް ހާއްސަ ހޮސްޕިޓަލެއް ޤާއިމުކޮށް އުމުރުން ދުވަސްވީ މީހުންނަށް ދޭ 5000 ރުފިޔާ ބޮޑުކުރައްވާނެކަމަށް ރައީސުލްޖުމްހޫރިއްޔާ އަބްދުﷲ ޔާމީން އަބްދުލްޤައްޔޫމް ވިދާޅުވެއްޖެއެވެ. މ އަތޮޅުގެ ބައެއް ރަށްރަށަށް ރައީސް ކުރައްވަމުން ގެންދަވާ ދަތުރުފުޅުގައި މުލަކު ރައްޔިތުންނާއި ބައްދަލުކުރައްވާ ވާހަކަފުޅު ދައްކަވަމުން ރައީސް ޔާމީން ވިދާޅުވީ ރާއްޖޭގައި އެންމެ އަޅާނުލެވި އޮތް ބަޔަކީ އަންހެނުން ކަމަށެވެ. އޭގެތެރޭގައި ދޮށީ އުމުރުގެ އަންހެން ކަނބަލުންނާއި ޚިދުމަތްތެރިން ޒުވާން ކަނބަލުން ހިމެނޭ ކަމަށް ރައީސް ވިދާޅުވިއެވެ.\nއަންހެން ކަނބަލުންނަށް ފިރިހެނުން ކޮށްދޭންޖެހޭ އެތައް ޚާއްސަ ކަންތައްތަކެއް ހުންނާނެކަމަށާއި އެކަން ކަމަކީ ކުރުން ލާޒިމް ކަންތައްތަކެއް ކަމަށް އެމަނިކުފާނު ވިދާޅުވިއެވެ. އިސްވެ ފިރިހެނުން ކަނބަލުންނަށް ފުރުސަތުތައް ހޯދައި ނުދީފި ނަމަ ކަނބަލުންނަށް އެ ފުރުސަތުތައް ހޯދައިދޭން ތިބޭނެ އިތުރު ބަޔަކު ނުތިބޭނެ ކަމަށްވެސް ރައީސްގެ ވާހަކަފުޅުގައި ވިދާޅުވިއެވެ.\nރައީސް ޔާމީން ވިދާޅުވީ ރާއްޖޭގެ ރަށްތަކަށް އެމަނިކުފާ މިހާރު ކުރައްވަމުން ގެންދަވާ ދަތުރުފުޅުގެ ތެރެއިން ކޮންމެ ރަށަކުންވެސް އަންހެނުންގެ ޚާއްސަ ޑޮކްޓަރެއް ސިއްޙީ ޚިދުމަތްދޭ ތަންތަނުގައި ބެހެއްޓުމަށް ރައްޔިތުން އެދެމުން އަންނަކަމަށެވެ. ރައީސް ވިދާޅުވީ ސިއްޙީ ޚިދުމަތް ދިނުމަށް ދިވެހިން ކުރާ ހޭދަ ކުޑަ ކުރުމަށްޓަކައި ސަރުކާރުން ބުރަ މަސައްކަތްތަކެއް ކުރަމުން އަންނަކަމަށެވެ. އެ މަސައްކަތުގެ ދަށުން ކުރިއަށް އޮތް ފަސް އަހަރު ދުވަހުގެ ތެރޭގައި އަންހެނުންނާއި ކުޑަކުދިންނަށް ހާއްސަ ހޮސްޕިޓަލެއް ގާއިމުކުރައްވާނެކަމަށް ރައީސް ޔާމީން ވިދާޅުވިއެވެ.\n"އަޅުގަނޑުގެ ކުރިއަށް އޮތް ފަސް އަހަރެއްގެ ތެރޭގައި ދަރުމަވަންތަ ހޮސްޕިޓަލް ފަދަ ނޭޝަނަލް ހޮސްޕިޓަލެއް އަންހެނުންނާއި ކުޑަކުދިންނަށް ޤާއިމް ކޮށްދޭނަން. ދަރިމައިވަންތަ ވުމާއި ގަރުބަގަތީއްސުރެ ނޫނީ އެއަށްވުރެ ކުރީއްސުރެ ހުންނަ މައްސަލަތައް ދެނެގަތުމަށް ކުދިން ނުލިބޭ މައްސަލަތައް ހައްލު ކުރުމަށް ކުރަންޖެހޭ ފަރޓިލިޓީ މަސައްކަތްތައް ކުރުމާއި މިހެން ގޮސް އަންހެނުންނާއި ކުޑަކުދިންނަށް މި ސަރަޙައްދުން ލިބޭ އެންމެ ފެންވަރު ރަނގަޅު ޚިދުމަތް އަޅުގަނޑު އިރާދަކުރެއްވިއްޔާ ހޯދައިދޭނަން،" ރައީސް ޔާމީންގެ ކުރިއަށް އޮތް ފަސް އަހަރުގެ ސިއްޙީ ދާއިރާގެ ތަސައްވަރު ހާމަކޮށްދެއްވަމުން ވިދާޅުވިއެވެ.\nމި ރަސްމިއްޔާތުގައި ވާހަކަދައްކަމުން ރައީސް ޔާމީން ވަނީ ކުރިއަށް އޮތް ފަސް އަހަރު އިސްރަށްވެހިންނާއި މެދު އެމަނިކުފާނުގެ ގެންގުޅުއްވާނެ ސިޔާސަތު ހާމަކޮށްދެއްވާފައެވެ. ރައީސް ޔާމީން ވިދާޅުވީ ދޮށީ ރައްޔިތުންނަކީ ދައުލަތަށް ވަރަށް ގިނަ ޚިދުމަތްތަކެއް ކޮށްދެއްވާފައިވާ ރައްޔިތުންތަކެއް ކަމަށެވެ. އޭގެތެރޭގައި ސަރުކާރާ ރަށްރަށަށް ޚިދުމަތް ކުރެއްވި ބޭފުޅުން ތިއްބަވާއިރު، ރަށްރަށަށް ޚިދުމަތް ކުރެއްވުމަކީ ރަސްމީ ދާއިރާގައި ޚިދުމަތް ކުރެއްވުން ނޫން ކަމަށް އެމަނިކުފާނު ވިދާޅުވިއެވެ. ރައީސް ޔާމީން ވިދާޅުވީ ރަށްރަށަށް ޚިދުމަތް ކުރުމުގައި މަސްވެރިންނާއި ދަނޑުވެރިން އަދި އިސްރަށްވެހިން ހިމަނަންޖެހޭ ކަމަށެވެ.\n2013 ވަނަ އަހަރު ރާއްޖޭގެ ވެރިކަމަށް ޙަވާލުވެވަޑައިގަތީ 29،000 މިލިއަން ރުފިޔާގެ ބޮޑު ދަރަންޏަކާއި އެކުގައި ކަމަށާއި ނަމަވެސް ރައްޔިތުން ގާތު ވަޢުދުވެވަޑައިގެންނެވި ކަންކަން ކުރައްވަމުން ގެންދެވިން ކަމަށް ރައީސް ޔާމީން ވިދާޅުވިއެވެ. އެމަނިކުފާނު ވިދާޅުވީ ދޮށީ އުމުރުގެ ރައްޔިތުންނަށް 5000 ރުފިޔާ ސަރުކާރުން ދެމުން އަންނައިރު އެ ފައިސާއާ އެކު ދޮށީ އުމުރުގެ ރައްޔިތުންނަށް ހަމަޖެހުން ލިބިގެން ހިނގައްޖެ ކަމަށެވެ. އަދި އަންނަ ދައުރުގައި އިސްރަށްވެހިންނަށް ސަރުކާރު ދެމުން އަންނަ އިނާޔަސް ބޮޑުކުރައްވާނެކަމަށްވެސް ރައީސް ޔާމީން ވިދާޅުވިއެވެ.\n"އަޅުގަނޑު މިއަދަކު އަދަދެއް ނުދަންނަވާނަން. އެކަމަކު ރިޔާސީ އިންތިޚާބަށް ނިކުންނައިރު އަދަދު ދަންނަވާނަން. އަޅުގަނޑުމެންގެ މި ފުދުންތެރިކަން އިތުރުވެގެންދާއިރު ކީއްވެގެންތޯ ދޮށީ ރައްޔިތުން ޤަބޫލު ކުރައްވަންވީ ތިމަންނަމެންނަށް ދެންވެސް ލިބޭނީ 5000 ރުފިޔާއޭ. ނޫން. އެއަށްވުރެ މާ ބޮޑު އަދަދެއްގެ ފައިސާ އަޅުގަނޑު ހަމަޖައްސާނަން،" ރައީސް ޔާމީން ވިދާޅުވިއެވެ.\nރައީސް ޔާމީން ވިދާޅުވީ 2013ވަނަ އަހަރުގެ ރިޔާސީ އިންތިޚާބުގައި އެމަނިކުފާނު ހިމެނުއްވި ތަސައްވަރުގައި ހުރި ގިނަ ކަންކަން މިހާރު ފުރިހަމަ ކޮށްފައިވާނެ ކަމަށެވެ. ނަމަވެސް އަދިވެސް ނުކުރެވި ހުރި ކަންކަން އެބަހުރި ކަމަށާއި ނުކުރެވި ހުރި ކަންކަން އަންނަ އަހަރުގެ މެނިފެސްޓޯގައި ނުހިމަނުއްވާނެ ކަމަށް އެމަނިކުފާނު ވިދާޅުވިއެވެ.\n"ކުރިއަށް އޮތް ފަސް އަހަރަށް އަޅުގަނޑު ހޮވައިދެއްވައިފި ނަމަ ދިވެހި ރައްޔިތުންގެ ހިތްތަކުގައި ޖަހާ ވިންދު އަޅުގަނޑު ޖަހާލަ ދޭނަން، އެކަންކަން އަޅުގަނޑު ކޮށްދޭނަން. ރައްޔިތުން ބޭނުންވާ ކަންކަން ހުންނާނެ އެކަމަކު މިހާރު އެއީ ކުދިކުދި ކަންކަމަށް ވެގެން ނުވާނެ. އެއަށްވުރެ އަޅުގަނޑުމެންގެ ހުވަފެންތައް ބޮޑުވާންޖެހޭނެ އަޅުގަނޑުވެސް ހާދަ ހުވަފެންތައް ދެކެފީމޭ، އެ ހުވަފެންތައް ހަގީގަތަކަށް ހަދަން ހާދަ ބޭނުންވިއޭ. އަޅުގަނޑު ހާދަ ހުވަފެނެއްގެ ތެރޭގައި ހާދަ އަނިޔާވެރިކަމެއްގެ ތެރޭގައި އުޅެފީމޭ،" ރައީސް ޔާމީން ވިދާޅުވިއެވެ.\nއުމުރުން 65 އަަހަރުން މަތީގެ މީހުންނަށް ކުރީގެ ރައީސް މުހައްމަދު ނަޝީދުގެ ސަރުކާރުން ދެމުން އައި 2000 ރުފިޔާ ބޮޑުކޮށް 5000 ރުފިޔާގެ އިނާޔަތެއް ދޭން ސަރުކާރުން ފެށީ ރައީސް ޔާމިން ވެރިކަމާއި ހަވާލުވެޑައިގެން ހިސާބުންނެވެ.\nއެސްއެމްއީ ބެންކުން އިޤްތިޞާދަށް އިންގިލާބީ ހެޔޮ ބަދަލެއް އަންނާނެ - ފަޒީލް ނަޖީބް\nފައިނަލް ވޯޓަރސް ލިސްޓު ޢާއްމުކޮށްފި\nއިތުރު ދެ ކެންޑިޑޭޓަކުވެސް ނަން އަނބުރާ ގެންގޮސްފި


Iamforsrilanka Ge Namugai Yohani Ge Campaign eh އައިއޭމް ފޯ ސްރީ ލަންކާ” ގެ ނަމުގައި ޔޮހާނީގެ ކެމްޕޭނެއް# – Huvadhoo News Iamforsrilanka Ge Namugai Yohani Ge Campaign eh Huvadhoo News\nއައިއޭމް ފޯ ސްރީ ލަންކާ” ގެ ނަމުގައި ޔޮހާނީގެ ކެމްޕޭނެއް#\nމަނިކޭ މަގޭ ހިތޭ އިން މަޝްހޫރުވި ޔޮހާނީ\nއަވަށްޓެރި ސްރީ ލަންކާ އަށް މިހާރު ދިމާވެފައިވާ މާލީ އަދި އިގުތިސާދީ ދަތިތަކާ ކުރިމަތިވެފައިވާއިރު، އެ ގައުމަށް އެހީވުމުގެ ގޮތުން ލަންކާގެ މަޝްހޫރު ލަވަކިޔުންތެރިޔާ ޔޮހާނީ ޑި ސިލްވާ ފައިސާ އެއްކުރުމުގެ ކެމްޕޭނެއް ފަށައިފި އެވެ.\n“#އައިއޭމް ފޯ ސްރީ ލަންކާ” ގެ ނަމުގައި ޔޮހާނީ ފަށާފައިވާ ފައިސާ އެއްކުރުުމުގެ މި ކެމްޕޭންގެ އަމާޒަކީ މަދުވެގެން 25 މިލިއަން ޑޮލަރު އެއްކުރުމެވެ.\n“މަނިކެ މަގޭ ހިތޭ” ލަވަކިޔައިގެން މަޝްހޫރުވި ޔޮހާނީ ބުނީ އޭނާ އެފަދަ މަސައްކަތެއް ފަށަން ނިންމީ ގައުމު ވެއްޓިފައި އޮތް އަނދަވަޅާ ހެދި ކަމަށާއި، ގައުމުގެ ބޭރު ދަރަނި ބޮޑުވެ، މުޅި ގައުމު އޮތީ ދަތި ހާލަތެއްގައި ކަމަށެވެ. އަދި މީގެ ސަބަބުން އުފެދިފައިވާ ކަންބޮޑުވުންތަކާ އެކު ރައްޔިތުންގެ އުދާސްތައް ވެސް ކޮޅުން ލާފައިވާ ކަމަށް ޔޮހާނީ ބުންޏެވެ. އެއަށް މިހާތާނަށް 4،000 ޑޮލަރާ ގާތްކުރާ އަދަދަކަށް ފައިސާ ވަނީ ލިބިފައެވެ.\nޔޮހާނީ ކުރިއަށްގެންދާ މި ކެމްޕޭނާ ގުޅުވައިގެން އާންމުންގެ ފާޑުކިޔުންތައް އަމާޒުވެފައިވާއިރު،، އެއީ ސިޔާސީ ބަޔަކު އަޑީގައި ތިބެގެން ކުރިއަށްގެންދާ ކަމެއް ކަމަށް ބައެއް ފަރާތްތަކުން ދަނީ ބުނަމުންނެވެ. އެހެން ނަމަވެސް މިއީ ސިޔާސީ ބަޔަކާ ގުޅުމެއް އޮތް ކަމެއް ނޫން ކަމަށް އޭނާ ވަނީ ބުނެފައެވެ.


ޝައްފާން މަރައިލި މީހުން އުމުރަށް ޖަލަށް\nޝައްފާން މަރައިލި މީހުން އުމުރު ދުވަހަށް ޖަލަށްލުމަށް ހުކުމްކޮށްފި\n28 ނޮވެންބަރު 2021 - 15:27 3\nމަރުވި ޝައްފާން: އޭނާއަށް ހަމަލާދިން ދެ މީހުންނާއި އެކަމުގައި ބައިވެރިވި ދެ މީހުންގެ މައްޗަށް ވެސް ކުށް ސާބިތުވި -- އަދަދު ފައިލް\nއުމުރުން 14 އަހަރުގެ އިސްމާއިލް ޝައްފާން ޝަރީފަށް މީގެ ތިން އަހަރު ކުރިން މަގުމަތިން ވަޅިން ހަމަލާދީ މަރައިލި މައްސަލައިގައި ހިމެނޭ ހަތަރު މީހަކު އުމުރު ދުވަހަށް ޖަލަށްލުމަށް ކްރިމިނަލް ކޯޓުން މިއަދު ހުކުމްކޮށްފި އެވެ.\nގްރޭޑް ހަތެއްގައި ކިޔަވަމުންދިޔަ ޝަައްފާން މަރައިލި މައްސަލައިގައި މިއަދު އުމުރަށް ޖަލަށްލުމަށް ހުކުމްކޮށްފައި ވަނީ ސ. ހިތަދޫ، ޗަމަން، ހުސައިން ނިހާދު އަހްމަދާއި ސ. މަރަދޫ، މޫންލައިޓްގްލޯރީ، ހަސަން ނަބާހް އާއި ސ. ހިތަދޫ، މަލަ، މުހައްމަދު އައިމަން ހަބީބާއި މއ. ޓޮމާޓާ ފްލާވާ، ހުސައިން ޖައިލަމުގެ މައްޗަށެވެ.\nމީގެ ތިން އަހަރު ކުރިން އޮކްޓޯބަރު 11، 2018، ގައި ޝައްފާނު މަރާލީ، އޮޓޯ ގަރާޖު ކައިރިން ދަންވަރު ދޭއް ޖަހަން އުޅެނިކޮށެވެ. އޭނާގެ ހަށިގަނޑުގެ އަށް ތަނަކަށް ވަޅިން ހަމަލާދީފައި ހުއްޓެވެ.\nކްރިމިނަލް ކޯޓުން މިއަދު ހުކުމް ކުރި މީހުން ތެރޭގައި ހިމެނޭ ނިހާދާއި ޖައިލަމްގެ މައްޗަށް ދައުލަތުން އުފުލީ ގަސްދުގައި މީހަކު މެރުމުގެ ދައުވާ އެވެ. ނަބާހް އާއި އައިމަންގެ މައްޗަށް އުފުލީ ގަސްދުގައި މީހަކު މަރާލުމަށް އެހީވުމުގެ ކުށުގެ ދައުވާ އެވެ.\nހާދިސާ ހިނގި ދުވަހުން ފެށިގެން ޖަލު ބަންދުގައި ތިބި ދައުވާ ލިބުނު ހަތަރު މީހުންގެ މައްޗަށް ކްރިމަނަލް ކޯޓުން ހުކުމް ކުރީ އުމުރު ދުވަހަށް ޖަލަށްލުމަށެވެ. ދައުވާ ލިބޭ މީހުން މެރުމަށް ހުކުމް ނުކުރެއްވީ ދައުލަތުން ހުށަހެޅި ސިއްރު ހެކިވެރިޔަކު އޭނާގެ ހެކިބަސް އަނބުރާ ގެންދިއުމަށް އެދި ކޯޓަށް ސިޓީ ހުށަހަޅުއްވާފައިވާތީ ކަމަށް އެ މައްސަލަ ބެއްލެވި ގާޒީ ހަސަން ސައީދު ވިދާޅުވި އެވެ.\n"ހެކިބަސް ދީފައި ވަނީ ހިތުގައި އޮތް ޒާތީ ހަސަދަވެރި ކަމެއްގެ ދަށުން ކަމަށާއި، އެ މަންޒަރު ފެނި، އަޑުއިވިފައި ނުވާ ކަމަށް އެސިޓީގައި ސިއްރު ހެކިވެރިޔާ ބުނެފައިވޭ،" ގާޒީ ވިދާޅުވި އެވެ.\nއެ ހަތަރު މީހުންގެ މައްޗަށް ގެސް ގާޒީ ހަސަން ސައީދު ހުކުމް ކުރެއްވީ 21 އަހަރާއި 10 މަހާއި 25 ދުވަހަށް ޖަލަށްލުމަށެވެ.\nބަންދުގެ މުއްދަތު ޖެހުމުން ޓީވީ ތަޅާލި މީހަކު 15 ދުވަހަށް ޖަލަށް


Covid-19 ge haalathaa hedhi Kante' ah luyeh | Mihaaru\nކޮވިޑް-19ގެ ހާލަތާ ހެދި ކާންޓޭ އަށް ލުޔެއް\n21 މެއި 2020 - 15:18\nލަންޑަން (މެއި 21) - ކޮވިޑް-19ގެ ނުރައްކާތެރި މި ހާލަތުގައި ޗެލްސީގެ ޕްރެކްޓިހުން ފްރާންސްގެ މިޑްފީލްޑަރު އެންގޯލޯ ކާންޓޭ އަށް ލުޔެއްދޭން އެ ކްލަބުން ނިންމައިފި އެވެ.\nކާންޓޭ ވަނީ ޗެލްސީން މިދިޔަ އަންގާރަ ދުވަހު ބޭއްވި ފަރިތަކުރުންތަކުގައި ބައިވެރިވެފަ އެވެ. އެކަމަކު އެ ދުވަހު ގްރޫޕް ޓްރެއިނިންތަކުގައި ކާންޓޭ ހުރިހާ ސެޝަނެއް ފުރިހަމަ ނުކުރެވުނެވެ. އިއްޔެ ބޭއްވި ކްލަބްގެ ފަރިތަކުރުންތަކުގައި ކާންޓޭ ބައިވެރިއެއްނުވެ އެވެ. ޗެލްސީގެ އޮފިޝަލަކު މީޑިއާ އަށް ބުނީ އަމިއްލަ ސަބަބަކާ ހުރެ ކަންޓޭ އެދުމުން ޕްރެކްޓިހުން ލުޔެއް ދީފައިވާ ކަމަށެވެ.\nހާޓްއެޓޭކެއް ޖެހިގެން 2018 ވަނަ އަަހަރުގެ ވޯލްޑް ކަޕްގެ ކުރިން ކާންޓޭގެ ކޮއްކޮ ވަނީ މަރުވެފަ އެވެ. އުމުރުން 29 އަހަރުގެ ކާންޓޭ މީގެ ދެ އަހަރު ކުރިން ވަނީ ޗެލްސީގެ ޓްރެއިނިން އެއްގެ ތެރެއިން ހޭނެތިގެން ވެއްޓިފަ އެވެ. އެ ފަހަރު ހެދި ޓެސްޓްތަކުން ކާންޓޭގެ ހިތުގެ މައްސަލައެއް ހުރި ކަމަށް ނުދައްކަ އެވެ. އެކަމަކު ފަހަކަށް އައިސް ކާންޓޭ އަށް ތަފާތު އަނިޔާގެ މައްސަލަތައް އަންނަނީ ކުރިމަތިވަމުންނެވެ.\nޕްރިމިއާ ލީގުގެ ގަވާއިދާ އެއްގޮތަށް ކާންޓޭ ވަނީ ޕްރެކްޓިހަށް ނުކުތުމުގެ ކުރިން ކޮވިޑް-19 އަށް ޓެސްޓްކޮށްފަ އެވެ. ޓެސްޓްގެ ނަތީޖާ ނެގެޓިވްކަމަށް ދެއްކި ނަމަވެސް މި ވަގުތު މާހައުލު އޮތްގޮތުން ސްކޮޑާ އެކުގައި ޕްރެކްޓިސް ކުރަން ކާންޓޭ ޖެހިލުންވާތީ ޗެލްސީން އޭނާ އަށް ހާއްސަ ހުއްދައެއް ދިނީ އެވެ. ކާންޓޭ ގޭގައި އިންޑިވިޖުއަލް ޓްރެއިނިންތަކެއް ކުރިއަށްގެންދާ ގޮތަށް ހަމަޖައްސާފައިވާއިރު، އޭނާގެ ހާލަތު ރަނގަޅުވުމުން އަލުން މެޑިކަލް ޗެކަޕްތަކަށް ފަހު ޓީމާ ގުޅެވޭނެ އެވެ.\nގިނަ ބަޔެއްގެ ސަމާލުކަން ކާންޓޭ އަށް ލިބުނީ ލެސްޓާ ސިޓީއާ އެކު 2016 ވަނަ އަހަރު ޕްރިމިއާ ލީގުގެ ޗެމްޕިއަންކަން ހޯދި ފަހަރު ދެއްކި ކުޅުމުގެ ސަބަބުންނެވެ. ޖެހިގެން އައި އަހަރު ޗެލްސީ އަށް ބަދަލުވެ އެ ޓީމާ އެކު ވެސް ކާންޓޭ ވަނީ ޕްރިމިއާ ލީގު އުފުލާލައިފަ އެވެ.\nއަންނަ މަހު ޕްރިމިއާ ލީގު އަލުން ފަށަން މަސައްކަތްކުރަމުން އަންނައިރު ބައެއް ކުޅުންތެރިން އަންނަނީ ކޮވިޑް-19 ރަނގަޅަށް ކޮންޓްރޯލް ނުކުރެވެނީސް މެޗުތައް ފެށުން ރަނގަޅު ނޫން ކަމަށް ބުނަމުންނެވެ. އެ ގޮތުން ވަޓްފޯޑްގެ ކެޕްޓަން ޓްރޯއި ޑީނޭ ވަނީ ޓްރެއިނިން އަށް ނުކުންނަން ދެކޮޅު ހަދައިފަ އެވެ. ކޮވިޑް އަށް ޕޮޒިޓިވްވި ޕްރިމިއާ ލީގުގެ ހަ ކޭސްގެ ތެރޭގައި ވަޓްފޯޑް ކުޅުންތެރިޔަކު ހިމެނެ އެވެ.


Azim ah othee "Boduvazeer" ehge biru\nއާޒިމަށް އޮތީ "ބޮޑުވަޒީރެ"އްގެ ބިރު\nއަލީ އާޒިމް އަވަސް އަށް ދެއްވާފައިވާ އިންޓަވިއު\nކުރީގެ ރައީސް އަބްދުﷲ ޔާމީންގެ ވެރިކަމުގައި އޭރުގެ ނައިބު ރައީސް އަހްމަދު އަދީބަކީ އޭނާ ޓޫރިޒަމް މިނިސްޓަރު ކަމުގައި ހުންނެވި އިރުވެސް އަދި ރައީސްގެ ނައިބަކަށް ވެވަޑައިގެން ވެސް "ބޮޑުވަޒީރެ" ކެވެ. އޭރު ސަރުކާރުގައި ތިއްބެވި ބައެއް ބޭފުޅުންނާއި އިދިކޮޅު ބައެއް ބޭފުޅުން ވެސް ތިއްބެވީ އެގޮތަށް ގަބޫލު ކުރައްވައިގެނެވެ. އަދީބު އުޅުއްވީ ވެސް ބޮޑުވަޒީރެއް ގޮތަށް ބޮޑެތި ބާރުތަކަކާ އެކުގަ އެވެ. އޭރު އިދިކޮޅު ޕާޓީގެ ގޮތުގައި އޮތް އެމްޑީޕީއަށް އެކަންވީ ވަރަށް ބޮޑު މައްސަލަ އަކަށެވެ. ހަގީގަތުގައި ވެސް މައްސަލައެކެވެ. ގާނޫނުއަސާސީގައި ސަރުކާރު ހިންގުމުގެ ހުރިހާ ބާރެއް ހަވާލުކޮށްފައި އޮންނަނީ ރައީސުލްޖުމްހޫރިއްޔާ އަށެވެ. އެހެންކަމުން ރިޔާސީ ނިޒާމެއްގައި އެއްވެސް ބޭފުޅަކު ބޮޑުވަޒީރު ހެދިގެން އުޅުއްވުމަކީ ބަލައިގަނެވޭނެ ކަމެއް ނޫނެވެ.\nއެ ސަރުކާރު ބަދަލުވެ މިހާރު ވެރިކަން ކުރަނީ އެމްޑީޕީގެ ބޮޑު ހިއްސާއެއް އޮތް އެމްޑީޕީގެ ކޯލިޝަން ސަރުކާރަކުންނެވެ. ރައީސުލްޖުމްހޫރިއްޔާގެ މަގާމާއި ރައްޔިތުންގެ މަޖިލީހުގެ ރައީސްގެ މަގާމުގައި ތިއްބެވީ އެމްޑީޕީގެ އެންމެ އިސް ދެ ބޭފުޅުންނެވެ. ޝަރުއީ ދާއިރާ އޮތީ އެމްޑީޕީން ދަމާލަން ބޭނުންވާ ވަރަކަށް ދަމާލެވޭ ރަބަރެއް ފަދައިންނެވެ. ޖުމްލަކޮށް މުޅި ދައުލަތް އޮތީ އެމްޑީޕީގެ އަތުގަ އެވެ.\nއެމްޑީޕީން ވެރިކަމަށް އައީ ކުރީން ހުރި މައްސަލަތައް ހައްލުކޮށް އެންމެނަށް އިންސާފު ހޯދައިދޭށެވެ. ހައްގުތައް ކަށަވަރު ކޮށްދޭވެ. ކޮރަޕްޝަން މުލުން ލުހެލާށެވެ. ނަމަވެސް ރައްޔިތުންނަށް ގަބޫލު ކުރެވޭ ދުވެލީގައި ކަންކަން ނުވެ އެ ޝަކުވާގެ އަޑު ގަދަވެފައި ވެއެވެ.\nދައުލަތުގެ ފުރިހަމަ ބާރުވެރިކަން އެމްޑީޕީގެ އަތުގައި އޮތުމުން ހުރިހާ ފިއްތުމެއް ކުރިމަތި ވަނީ އެޕާޓީ އަށެވެ. ފާޑުކިޔުންތައް އަމާޒުވުމާއެކު އެމްޑީޕީގެ ރައީސް އަދި މަޖިލީހުގެ ރައީސް މުހައްމަދު ނަޝީދު ފެންމަތި ކުރެއްވީ "ބޮޑުވަޒީރެއް" ގެ ވާހަކަތަކެވެ. އެ ބަހުސް ފުރަތަމަ ފެށިގެން އައީ އެމްޑީޕީގެ ޕާލިމެންޓްރީ ގުރޫޕްގެ މެންބަރުންނާއި އެމްޑީޕީއަށް ނިސްބަތްވާ ވަޒީރުން ތިއްބަވާ ވަޓްސްއަޕް ގުރޫޕްގަ އެވެ.\nމިހާރުގެ އިކޮނޮމިކް މިނިސްޓަރު ފައްޔާޒު އިސްމާއީލަކީ "ބޮޑުވަޒީރެ" އެގެ ގޮތުގައި އާންމުންގެ ތެރޭގައި ލޭބަލް ވެގެން ދިޔައީ އެ ހިސާބުންނެވެ. އެމްޑީޕީގެ ބައެއް މެންބަރުންގެ ނަޒަރުގައި ފައްޔާޒަކީ "ބްރޯ" އެއް އަދި "ބޮޑުވަޒީރެ" ކެވެ. ކުރީގެ ސަރުކާރުގައި އަދީބުގެ ބާރުގަދަ ކަން ފެނިފައި ބައެއް މީހުން އޭނާއާ ގާތްވީ ވެސް "ބްރޯ" އަކަށް ހަދައިގެނެވެ. ފައްޔާޒަށް ވެސް ބައެއް މީހުން ދެނީ އެ ދަރަޖަ އެވެ. އެހެންކަމުން ސަރުކާރުގައި ފައްޔާޒުގެ ބާރުވެރިކަން އޮތް މިންވަރުން ބައެއް މެންބަރުންނަށް ފައްޔާޒު ވަނީ ބޮޑު "ބިރަ" ކަށެވެ.\nއެމްޑީޕީގެ ޕީޖީ ލީޑަރު އަލީ އާޒިމް އަވަސް އަށް އިންޓަވިއު ދެއްވަނީ -- ފޮޓޯ: އަވަސް\nބައެއް މެންބަރުންގެ ވިސްނުމުގައި ފައްޔާޒުގެ ދުވެލި ހުއްޓުވަން ޖެހެ އެވެ. އެކަން ކުރުމަށް އެމްޑީޕީގެ ރައީސް އިސްވެ ހުންނަވައިގެން މަޖިލީހުގެ ތެރެއިން ފައްޔާޒު މަގާމުން ދުރުކުރަން ފާޅުގައި މަސައްކަތްތަކެއް ވެސް ކުރެއްވި އެވެ. ނަމަވެސް ރައީސް އިބްރާހީމް މުހައްމަދު ސޯލިހްގެ ފުރިހަމަ އިތުބާރު ފައްޔާޒަށް އޮތް ކަން ހާމަކުރައްވާ، ރައީސް ސޯލިހް ފައްޔާޒުގެ ދިފާއު ގައި ނުކުންނެވުމާއެކު އެ މަސައްކަތް ހުއްޓުނީ އެވެ. އެކަމަކު ވެސް ދޭތެރެއަކުން އެމްޑީޕީގެ ޕީޖީ ގްރޫޕްގެ ރާޑަރަށް ފައްޔާޒު އަރަ އެވެ.\nއެމްޑީޕީގެ ޕާލިމެންޓްރީ ގުރޫޕްގެ ލީޑަރު އަދި މެދުހެންވޭރު ދާއިރާގެ މެންބަރު އަލީ އާޒިމަކީ އެންމެ ގިނައިން އެ ވާހަކަ ދައްކަވާ ލީޑަރެވެ. އަވަސް އަށް ދެއްވި ހާއްސަ އިންޓަވިއުއެއްގައި މިނިސްޓަރު ފައްޔާޒު "ހޫނުގޮނޑި" އެއްގައި ބައިންދަވަން ޖެހޭ ސަބަބުތަކެއް ވެސް އާޒިމް ވިދާޅުވެ ދެއްވަ އެވެ. އެކަމަކު އާޒިމް އެއް ފަހަރުވެސް ފައްޔާޒުގެ ނަން ވިދާޅުވާކަށް ބޭނުންފުޅެއް ނުވެ އެވެ.\nއާޒިމް ވިދާޅުވާ ގޮތުގައި "ބޮޑުވަޒީރެއް" ގެ ވާހަކަ ދައްކަވަން ޖެހެނީ ވަޒީރަކު ބާރުގެ ބޭނުން ކުރައްވައިގެން ވައްކަމާއި ކޮރަޕްޝަނަށް މަގުފަހިވާ ކަންތައްތަކެއް ކުރައްވާތީ އެވެ. އެމްޑީޕީއަށް ރައްޔިތުން ބާރު ދިނީ ހަދާފައި ހުރި ގޯސްތައް ރަނގަޅު ކުރާށެވެ. އެހެންކަމުން ވަކި ވަޒީރެއްގެ ބާރުވެރިކަމުގައި ރައްޔިތުންނަށް ގެއްލުންވާ ގޮތަށް ކަންކަން ކުރައްވާނަމަ ސަރުކާރު ދިފާއު ކުރައްވަން ނުވަތަ ޕާޓީގެ މަސްލަހަތު ހިމާޔަތް ކުރައްވަން ހަނުހުންނަވަން ޖެހޭނަމަ އާޒިމަށް އެއީ ބޮޑު މައްސަލަ އެކެވެ.\n"[ވައްކަމެއް ކުރާއިރު] ދެން އަޅުގަނޑުމެން ހަމަ އަގައިން ނުބުނެ ތިބެންވީތޯ؟ ކިތަންމެ ގައުމު ހަލަބޮލިވިޔަސް އިންތިހާބު އައިސް ކުރިމަތިވެ، ބޯމަތިވިޔަސް ވައްކަމެއް ހިނގާ ގަޑީގައި ތިބުން އަދި މާނުބައި ކަމެއް އެއީ. މާގޯސް ކަމެއް އެއީ. އެވާހަކަ އަޅުގަނޑުމެން މިދައްކަނީ. އެއްވެސް މީހަކު ދެކެ ބިރު ގަންނާކަށް ނުޖެހޭނެ." ފައްޔާޒުގެ ނަން ވިދާޅު ނުވެ އޭނާގެ ވުޒާރާގައި ހުރި މައްސަލަތަކަށް އިޝާރާތް ކުރައްވާ އާޒިމް ވިދާޅުވި އެވެ.\nއެމްޑީޕީގެ ޕާލިމެންޓްރީ ގުރޫޕްގެ ބައްދަލުވުމެއްގެ ތެރެއިން -- ފޮޓޯ: އަވަސް\nވައްކަމެއް ކުރާއިރު ދެން އަޅުގަނޑުމެން ހަމަ އަގައިން ނުބުނެ ތިބެންވީތޯ؟ ކިތަންމެ ގައުމު ހަލަބޮލިވިޔަސް އިންތިހާބު އައިސް ކުރިމަތިވެ، ބޯމަތިވިޔަސް ވައްކަމެއް ހިނގާ ގަޑީގައި ތިބުން އަދި މާނުބައި ކަމެއް އެއީ. މާގޯސް ކަމެއް އެއީ. އެވާހަކަ އަޅުގަނޑުމެން މިދައްކަނީ. އެއްވެސް މީހަކު ދެކެ ބިރު ގަންނާކަށް ނުޖެހޭނެ\nއަލީ އާޒިމް | މެޖޯރިޓީ ލީޑަރު\nމިނިސްޓަރު ފައްޔާޒަށް އަމާޒުވާ ގޮތަށް އާޒިމް ގިނަ ތުހުމަތުތަކެއް ވެސް ކުރެއްވި އެވެ. އެކަމަކު އެއް ފަހަރުވެސް ފައްޔާޒުގެ ނަން ވިދާޅެއް ނުވެ އެވެ. ވިދާޅުވަމުން ގެންދެވީ ވަކި މިނިސްޓްރީއެއްގެ ތެރެއިން ސަރުކާރު ހިއްސާވާ ކުންފުނިތަކެއް ހަދައިގެން ރައްޔިތުންނަށް ދަތިވާ ގޮތަށް ވިޔަފާރި ކުރެ އެވެ. ބިދޭސީންގެ މައްސަލަތަކެއް ގައުމުގައި އެބަހުއްޓެވެ. މަޖިލީހުގެ. ބައެއް މެންބަރުންނަށް ވަޒީރަކު ގުޅުއްވާ ވިޔަފާރި ކުރަން ހުއްދަތަކެއް ނުދެއްވާނެ ކަމަށް ވިދާޅުވެ އެވެ. އޭނާ ވިދާޅުވާ އެ ހުރިހާ މައްސަލަތަކެއް ވެސް ގުޅިފައި ވަނީ މިނިސްޓަރު ފައްޔާޒުގެ ވުޒާރާއާ އެވެ.\nއާޒިމް ވިދާޅުވާ ގޮތުގައި މަޖިލީހުން ބައެއް ކަންކަން ނިންމަންވުމުން "ބޮޑުވަޒީރު" ވެގެން ބާރުގަދަ ވަޒީރަކު މެންބަރުންނަށް ގުޅުއްވައި ނުފޫޒު ފޯރުވަ އެވެ. އެއީ ކޮށްގެން ވާނެ ކަމެއް ނޫނެވެ. އެކަންކަން ހުއްޓުވާނެ އެވެ.\n"މިސާލަކަށް މިވެނި މެންބަރަކު އޮންނާނޭ މިވެނި ކަމަކަށް އެދިފައި [އެބަ ވިދާޅުވޭ]. ތިމަންނަ އެކަމެއް ނުކޮށްދޭނަމޭ. ނުވާނެއޭ. ވަރަށް ހަމަ ބާރަށް، ހުދުމުހުތާރުކޮށް އެހެން ބުނާ ކަމަށް ވަނީ ނަމަ އެއީ ނުފޫޒު ފޯރުވުން ދެއްތޯ. އެހެންވީމާ އެވަރަށް ބައެއް ވަޒީރުންގެ ކަންކަން ދާތީ އަޅުގަނޑުމެން އެކަހަލަ ވަޒީރުންގެ ވާހަކަ ދައްކަން މިޖެހެނީ. އެހެން ނޫނިއްޔާ ނުޖެހެނޭ [މިވާހަކަ ދައްކާކަށް]. ބިރު ދައްކާތީވެ ދައްކަނީ. ބައެއް މެންބަރުންނަށް ނުފޫޒު ފޯރުވަން އުޅޭތީވެ [އެވާހަކަ ދައްކަނީ]." މަޖިލީހުގެ ތަޅުމުގައި ފައްޔާޒަށް ބޮޑެތި ތުހުމަތެއް ވެސް ކުރައްވާފައިވާ އާޒިމް ވިދާޅުވި އެވެ.\nއާޒިމް ގަބޫލު ކުރައްވާ ގޮތުގައި ސަރުކާރުގައި އެމްޑީޕީގެ ބޮޑު ހިއްސާ އޮތް ނަމަވެސް އެމްޑީޕީގެ ބާރުވެރި ކަމެއް ނެތެވެ. ބާރުގަދަ ވަޒީރުން ހުއްޓުވުމާއި ރައްޔިތުން އެދޭ ގޮތަށް ކަންކަން ކުރަން ދަތިތައް އޮތް ކަމަށް އޭނާ ގަބޫލުކުރައްވަ އެވެ. އާޒިމް ވިދާޅުވާ ގޮތުގައި ބާރުގަދަ ވަޒީރެއްގެ ނުފޫޒުގައި ވެސް މަޖިލިސް ތެރެއިން ކުރަން ބޭނުންވާ ކޮންމެ ކަމެއް ނުކުރެވޭނެ އެވެ. ސަބަބަކީ ސަރުކާރުގެ މަސްލަހަތަށް ވުރެ ބޮޑަށް އިސް ވާނީ ރައްޔިތުން މަސްލަހަތައް ވާތީ އެވެ.\n"ރައްޔިތުންގެ މަޖިލީހަކީ ވަރަށް ތަފާތު ތަނެއް ހަގީގަތުގައި. މިއީ ސަރުކާރުން ބުނާހާ ގޮތަކަށް ވަޒީރުން ބުނާހާ ގޮތަކަށް ބުނާހާ ކަމެއް ކުރަން އޮންނަ ތަނެއް ނޫން. މިއީ ރައްޔިތުން އެދޭ ގޮތަށް ކަންކަން ކުރާ ތަނެއް." އާޒިމް ވިދާޅުވި އެވެ.\nމިއީ ކޯލިޝަން ސަރުކާރެކެވެ. މި ސަރުކާރުގައި ތިއްބެވީ އެކި ޕާޓީތަކަށް ނިސްބަތްވާ ވަޒީރުންނެވެ. އެހެންކަމުން ވަޒީރުންނާ މެދު އެމްޑީޕީގެ ޕީޖީ ގުރޫޕުން ތަފާތު ކުރުންތައް ގެންގުޅޭ ކަމުގެ އަޑުތައް ވެސް ގަދަ އެވެ. އެކަމަކު އާޒިމް ވިދާޅުވި ގޮތުގައި އެއްވެސް ވަޒީރަކު ތަފާތު ކޮށްގެން އެއްވެސް ކަމެއް ނުކުރާނެ އެވެ. އަދި އެއްވެސް ވަޒީރަކާ މެދު ޒާތީ ގޮތަކަށް އަމަލު ކުރުމުގެ ވިސްނުމެއް ވެސް ނޯވެ އެވެ. އެކަމަކު "ބޮޑު ވަޒީރެއް" ގެ ވާހަކަ ދައްކަވަނީ އެފަދަ ވަޒީރެއްގެ މަސްލަހަތާއި މަސްއޫލިއްޔަތާއި އެތަނެއްގައި ހުރި މައްސަލަތަކާ ގުޅޭގޮތުންނެވެ.\n"އަޅުގަނޑުމެން އަބަދުވެސް ވަކާލާތު ކުރަނީ ކަރަޕްޝަނާއި ވައްކަމާއި އިންސާފު ހޯދައިދިނުމާއި، މިކަންކަމަށް. އެހެންވީމާ އެކަންކަމުގެ ވާހަކަ ވަކި ވަޒީރެއްގެ ބޮލުގައި އަޅުވާފައި ރައްޔިތުން ދައްކާ ކަމަށް ވެއްޖިއްޔާ އަނެއްކާ އަޅުގަނޑުމެންނަށް މިޖެހެނީ އެކަމާ ނިކުމެގެން އުޅެން ދެއްތޯ" އާޒިމް ވިދާޅުވި އެވެ.\nއެމްޑީޕީ ފައްޔާޒް އިސްމާއީލް އަލީ އާޒިމް + ރައްޔިތުންގެ މަޖިލިސް ބަރުލަމާނީ ނިޒާމް ޕޮލިޓިކްސް އިންޓަވިއު


ސިނާއީ ވަސީލަތެއް ބޭނުން ކޮށްގެން ދަރިން ހޯދުމުގައި ސަމާލުކަން ދޭންޖެހޭ ކަންތައްތައް | ބަލިވެއިނުމުގެކުރިން | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު ބަލިވެއިނުމުގެކުރިން ސިނާއީ ވަސީލަތެއް ބޭނުން ކޮށްގެން ދަރިން ހޯދުމުގައި ސަމާލުކަން ދޭންޖެހޭ ކަންތައްތައް\nދަރިން ނުލިބޭ މީހުންނަށް ނުވަތަ ލިބުން ލަސްވާ މީހުންނަށް ފަރުވާ ކުރުމުގައި ތަފާތު ވަސީލަތް ތައް މިހާރު ވަނީ ހޯދިފައެވެ. މީގެތެރެއިން ބައެއް ކަންތަކަކީ އިސްލާމް ދީނުގެ ފިގުހު އިލްމުވެރިން ހުއްދަކުރާ ކަންތައްތަކެކެވެ. އަދި ބައެއް ކަންތައްތަކަކީ ހުއްދަ ނުކުރާ ކަންތަކެކެވެ. ހަމައެފަދައިން ބައެއް ވަސީލަތްތަކަކީ ބޭނުން ކުރުމުގައި ސަމާލުކަން ދޭން ޖެހޭ ވަސީލަތްތަކެކެވެ. ތިރީގައި އެވަނީ މިގޮތުން ސަމާލުވާން ޖެހޭ ބައެއް ކަންތައްތަކެވެ.\n1- އަންހެނާގެ އައުރަ ހިލޭފިރިހެނަކަށް ދެއްކުމަކީ ނުވަތަ ކަޝްފުކުރުމަކީ އިސްލާމްދީން ހުއްދަކުރާ ކަމެއްނޫނެވެ. ދަރިން ނުލިބުމުން ނުވަތަ ދަރިން ލިބުން ލަސްވުމުން ފަރުވާކުރުމަށް ސިނާޢި ގޮތުން ބޭނުން ކުރާ ވަސީލަތް ތަކަކީ އަންހެނާގެ އައުރަ ކަޝްފުކޮށްގެން ކުރާ ކަންތަކެކެވެ. ބައެއް ފިޤުހު އިލްމުވެރިން ވިދާޅުވާގޮތުގައި ދަރިން ނުލިބުމަކީ ނުވަތަ ދަރިން ލިބުން ލަސް ވުމަކީ އަންހެނާގެ އައުރަ ކަޝްފު ކުރަން ހުއްދަ ކުރާ ވަރުގެ ސަބަބެއް ނޫނެވެ.\n2- ރަހިމުންބޭރުގައި ދަރިފަނޏާއި ބިސް ގުޅުވާއިރު އަދި ރަހިމަށް ދަރިފަނި ސިނާޢީ ގޮތުން އަޅައިގެން ބަލިވެއިންނައިރު ބައެއް ފަހަރު އޮޅިގެން ނުބައި މީހެންގެ ދަރި ފަނި ބޭނުން ކުރެވުމަކީ ވެދާނެކަމެކެވެ. އެއީ ދަރިން ހޯދުމަށް މިފަދަ ވަސީލަތްތައް ބޭނުން ކުރާއިރު ދަރިފަނި އަދި ބިސް ނެގުމަށްފަހު ރައްކާ ކުރެވިފައި ހުންނަނީ ލެބޯޓްރީ ތަކުގައެވެ. މިފަދަ ތަންތަނުގައި ރައްކާ ކުރެވޭއިރު ބައެއް ފަހަރު ނަމަވެސް އޮޅިގެން އެހެންމީހެއްގެ ދަރިފަނި ނުވަތަ ބިސް ބޭނުން ކުރެވިދާނެއެވެ. އަދި މިއީ ބައެއްފަހަރު ވެފައި ހުރި ކަންތައްތަކެކެވެ. މިފަދަ ގޮތަކަށް ދަރިފަނި އޮޅިގެން އެހެން މީހެންގެ ބޭނުން ކުރެވުމަކީ ނަސަބާއި ނަސްލު އޮޅޭނެ ކަމެކެވެ. ނަސަބު އޮޅޭފަދަ އެއްވެސް ކަމަކީ އިސްލާމްދީން ހުއްދަ ކުރާ ކަމެއްނޫނެވެ.\n3- ވިޔަފަރީގެ ގޮތުގައި ދަރިމައި ކުރުމަށް ނުވަތަ ދަރިން ހޯދައި ދިނުމަށް މިފަދަ ވަސީލަތްތައް ބޭނުން ކުރުމަކީ އަޚުލާގެއް ނެތް މީހުން މީގެ ނުބައި ފައިދާ ހޯދައިފާނެ ކަމެކެވެ. މިސާލަކަށް ދަރިފަނި ރަނގަޅަށް ނުއުފެދޭ ފިރިހެނަކު ދަރިއަކު ބޭނުންނަމަ މިފަދަ ކުލިނިކު ތަކުގައި ޓެސްޓު ކުރުމުން ދަރިފަނި ރަނގަޅު ކަމަށް ބުނެ އަނބިމީހާ ބަލިވެބެއިންދުމަށް އެހެން ހިލޭ ފިރިހެނެއްގެ ދަރި ފަނި ބޭނުން ކުރުމަކީ ވެދާނެ ކަމެކެވެ. މިފަދަ ހާލަތުގައި އެފަދަ ކުލިނިކުތަކަށް މިފަދަ ފިރިހެނުން ނޭގިތިބެ އެތައްބައިވަރު ފައިސާއެއް ހަރަދު ކުރުމަކީ ދުރުކަމެއް ނޫނެވެ.\n4 - އާއްމުގޮތެއްގައި މިފަދަ ވަސީލަތް ތަކުން ދަރިން ހޯދުމަށް ފަރުވާ ކުރާއިރު ބޭސްދީގެން އަނބިމީހާގެ އޯވަރީން އެއްފަހަރާ ވަރަށް ގިނަ ބިސް އޯވަރީން ފުރިހަމަ ވުމަށްފަހު ބޭރުވާ ގޮތް ހަދައެވެ. އެއަށްފަހު އެބިސްތައް ނެގުމަށްފަހު ޓެސްޓު ޓިއުބުގައި ބިސްތަކާއި ދަރިފަނިތައް ގުޅުވަނީއެވެ. މިގޮތަށް ގުޅުވައިގެން މުޑުވަށް ކުރާއިރު ކާމިޔާބު ވުމުގެ ފުރުޞަތު އޮންނަމިންވަރު ވަރަށް ދަށެވެ. އެއްބިސް ބޭނުންކޮށްގެން ނަމަ ކާމިޔާބުވަނީ އެންމެ %10 އެވެ. ދެބިސްބޭނުން ކޮށްގެންނަމަ ކާމިޔާބުވާ ނިސްބަތް %20 އަށް އަރައެވެ. އަދި ތިނވ ބިސް ބޭނުން ކޮށްގެން %30 ކާމިޔާބުވެއެވެ. މިގޮތަށް ބިސް ބޭނުން ކުރާވަރު ގިނަވާ ވަރަކަށް ކާމިޔާބު ވުމުގެ ފުރުޞަތު ބޮޑުވަމުންދެއެވެ. ނަމަވެސް މީގައި ބިރުގަންނަން ޖެހޭ ކަމަކީ މިއީ އެއްމާބަނޑު ކުދިން ލިބުމުގެ ފުރުޞަތު އިތުރުވާ ކަމެކެވެ. މިގޮތުން އެއްމާބަނޑު ދެކުދިން ތިން ކުދިން އަދި ހަތަރު ކުދިން ފަސް ކުދިންނަށް ބަލިބެ އިނުމަކީވެސް ވެދާނެ ކަމެކެވެ. އެއްމާބަނޑު ކުދިންނަށް ބަލިވެއިނުމަކީ މައިމީހާއަށާއި ދަރިފުޅަށް ވަރަށް ގިނަ ފަހަރު ގެއްލުންވާ ކަމެކެވެ. އަދި މައިމީހާއާއި ދަރިފުޅުގެ ފުރާނައަށްވެސް ނުރައްކާތެރި ވެދާނެ ކަމެކެވެ.\n5- އިސްވެދެންނެވުނު ފަދައިން ސިނާއީގޮތުން ދަރިން ހޯދުމުގައި ކާމިޔާބު ވުމުގެ ފުރުޞަތު ވަރަށް ކުޑައެވެ. ވުމައެކު ރަހިމުން ބެރުގައި ދަރިފުޅު މުޑުވަށް ކުރާއިރު ވަރަށް ގިނަ ބިހހުގައި އެއްފަހަރާ މުޑުވަށް ކުރެއެވެ. އަދި ކާމިޔާބުވާ މުޑުވަށްތަކުގެ ތެރެއިން އެއް ދަރިފުޅު ރަހިމުގައި އިންދުމަށްފަހު ބާކީ މުޑުވަށްތައް ނުވަތަ އުފެދެން ފަށައިފައިވާ ދަރިންތަށް ވަކިމިންވަރަކަށް ފިނިހޫނު މިން ދަށްކޮށް ގަޑުކޮށް ލެބޯޓުރީގައި ރައްކާ ކުރަނީއެވެ. އެއީ މައިމީހާގެ ރަހިމުގައި އިންދި ދަރިފުޅު ނާކާމިޔާބު ވެއްޖެނަމަ އަލުން އާ ދަރިއަކު ރަހިމުގައި އިންދުމަށެވެ. ސުވާލަކީ ރަހިމުގައި އިންދާ ދަރިފުޅު ކާމިޔާބު ވެއްޖެނަމަ ދެން މުޑުވަށްވި ބިސްތަކަށް ހަދަނީ ކިހިނެއްބާވައެވެ؟ މިއީ ޔޫރަޕުގައި ވަރަށްގިނަ މައްސަލަތައް ކުރިމަތި ވެފައިވާ ކަމެކެވެ. މިފަދަ ހާލަތުގައި ކަންތައް ކުރެވެމުން އަންނަނީ ތިރީގައި އެވާ ގޮތްތަކުގެ ތެރެއިން ގޮތަކަށެވެ.\nހ- މުޑުވަށްވި ބިސްތައް ދަރިން ނުލިބޭ މައިންގެ ރަހިމަށް ބަދަލުކޮށް އިންދުން. މިއީ ދަރިން ނުލިބޭ މައިންނަށް ހަރަދު ކުޑަ އަދި ޑޮކުޓަރުންނަށްވެސް ކުރަން ފަސޭހަ ކަމެކެވެ. ނަމަވެސް މިއީ ނަސްލު ވަރަށް ބޮޑަށް އޮޅުން ބޮޅުން ކުރާ ކަމެކެވެ. އެއީ މިފަދަ ހާލަތުގައި ދަރިފުޅު އުފަން ވުމަށްފަހު ދަރިފުޅުގެ މަންމައަކަށް ވާނީ ކާކު ހެއްޔެވެ. ކުލިނިކަށް ބިސް ހަދިޔާ ކުރި އަންހެން މީހަ ހެއްޔެވެ؟ ނޫނީ ނުވަމަސްވަންދެން ދަރިފުޅު ރަހިމުގައި ބާއްވައިގެން ހުރިހާ އުދަގުލަކާއި ތުރައެއް އުފުލި އަންހެން މީހާ ހެއްޔެވެ؟ އަދި ދަރިފުޅުގެ ބައްޕައަކަށް ވާނީ ކާކު ހެއްޔެވެ؟ މިއީ އެންމެން އެއްބަސްވާނެ ޖަވާބެއް ހޯދުމަށް ހަމަޔަގީނުންވެސް އުދަގޫ ސުވާލު ތަކެކެވެ.\nށ- މުޑުވަށް ކުރެވުނު ބިސްތަކުގައި ތަފާތު ތަޖުރިބާތައް ކުރުން. މިފަދަ ހާލަތުގައި މުޑުވަށް ކުރެވުނު ބިސް ލެބޯޓްރީގައި ދިރުވައެވެ. އަދި ތަފާތު ތަޖުރިބާތައް ކުރުމުގައި އުފެދެން ފަށާފައިވަ މިދަރިފުޅު ބޭނުން ކުރެވެއެވެ. މިއީ އިންސާނާގެ ހުރުމަތް ތެރިކަމަށް އަރައިގަންނަ ވަރަށް ބޮޑު އަރައި ގަތުމެކެވެ. ނަމަވެސް މިފަދަ ކުދިންގެ އުމުރުން 14 ދުވަސް ވަންދެން ލެބޯޓްރީގައި ތަފާތު ތަޖުރިބާ ކުރުމަކީ އިގިރޭސިވިލާތް ފަދަ ބައެއް ގައުމުތަކުގެ ގާނޫނުގައި ހުއްދަ ކަމެކެވެ.\nނ- މުޑުވަށް ކުރެވިފައިވާ ބިސްތައް އުކައިލުން. ނަމަވެސް މިއީ ގަބޫލު ކުރަން ދަތި ކަމެކެވެ. އެއީ ބުރަމަސައްކަތުން މުޑުވަށް ކުރެވޭބިސް އޭގެ ބޭނުން އެންމެ ފުރިހަމައަށް ނުކޮށް އެއްލާލުމަކީ ގަބޫލުލުކުރަން ދަތި ކަމެކެވެ.\n6 - ރަހިމުގައި އިންދި ބިސް ކާމިޔާބު ނުވެއްޖެނަމަ އިތުރު ބިހެއް އިންދުމަށް އައުމަށް އަންހެން މީހާގެ ކިބައިން ޑޮކުޓަރު އެދެއެވެ. މިއީ މަދުނޫން އަދަދަކަށް ދިމާވާ ކަމެކެވެ. ނަމަވެސް ސުވަލަކީ އަންހެންމީހާ ނުވަތަ ދެމަފިރިން މަރުވެއްޖެނަމަ ދެންކަންތައް ކުރާނީ ކިހިނެއްހެއްޔެވެ؟ މިއީ އެމެރިކާގެ މުއްސަދި ދެމަފިރިޔަކު މަތިންދާބޯޓު ހާދިސާއެއްގައި މަރުވުމުން އޮސްޓުރޭލިޔާގައި ދިމާވެފައިވާ މައްސަލައެކެވެ. އެދެމަފިރިން މަރުވިއިރު އޮސްޓްރޭލިޔާގެ ކުލިނިކެއްގައި އެދެމަފިރިންގެ މުޑުވަށް ކުރެވިފައިވާ ބިސް ހުއްޓެވެ. އަދި މިއީ އެއްވެސް ވާރުތަވެރިޔަކު ނެތް ދެމަފިރިންނެވެ. މިކަމާއި ގުޅިގެން 1984ގައި އޮސްޓުރޭލިޔާގެ ކޯޓެއްގައި ހުކުމް ކޮށްފައިވަނީ ދެއަންހެނެއްގެ ރަހިމުގައި ބިސް އިންދުމަށެވެ. އަދި މަރުވި ދެމަފިރިންގެ މުދަލުން އެކަމަށް ހަރަދު ކުރުމަށެވެ. އަދި ދަރިން ދުނިޔެއަށް އައުމަށްފަހު މަރުވިދެމަފިރިންގެ މުދާ އެކުދިންނަށް ވާރުތަވާ ގޮތަށެވެ.\n7- ސިނާއީގޮތުން ދަރިމައި ކުރުމަކީ ކުޑަކުދިންގެ އުފެދުމުގެ ބަލިތައް ވަރަށް ގިނަ ކުރާ ކަމެކެވެ. އެއީ ޠަބީޢީކޮށް ބަލިވެއިންނައިރު ބަލިޖެހިފައިވާ ދަރިފަނިތައް ނުވަތަ އައިބު ދަރިފަނިތަކަށް ބިހާހަމައަށް ދިއުމުގެ ފުރުޞަތު ވަރަށް ކުޑައެވެ. އަދި މިފަދަ ދަރިފަނި ބިހާއި ހަމައަށް ދިއުމުގައި ވަރަށް ގިނަ ހުރަސްތައް ގިރާ ކުރަން ޖެހެއެވެ. ނަމަވެސް ސިނާއީކޮށް ދަރިމައި ކުރާއިރު މިފަދަ ދަރިފަނިތަކަށް ބިހާއި ހަމައަށް ދިއުމުގައި އެއްވެސް ހުރަހެއް ކުރިމައްޗެއް ނުވެއެވެ.\n8- ސިނާއީގޮތުން ދަރިމައި ކުރާއިރު ވަރަށް ގިނަފަހަރު ހިލޭ ފިރިހެނެއްގެ މަނި ބޭނުން ކުރެވެއެވެ. މިފަދަ މީހެއްގެ މަނި ބޭނުން ކުރާއިރު އެމީހަކީ ޖިންސީ ގުޅުމުގެ ޒަރީއާއިން ގައިން ގަޔަށް އަރާ ބައްޔެއް ހުންނަ މީހަކަށް ވުމަކީ އެކަށީގެންވާ ކަމެކެވެ. މިފަދަ ހާލަތުގައި މައިމީހާއަށް މިފަދަ ހާލަތުގައި މައިމީހާއަށް ފިރިހެން މީހާގެ ގައިގައި ހުރި ބަލި ޖެހުމަކީ ވަރަށް ގާތް ކަމެކެވެ.\nއިސްވެދިޔަ ހުރިހާ ސަބަބުތަކާއިހުރެ މިފަދަ ވަސީލަތެއް ބޭނުން ކުރަންވާނީ އެހެންއެއްވެސް ގޮތެއް ނެތިއްޖެނަމަ އިސްލާމްދީން ހުއްދަކުރާ ގިއުގަޑުގެ ތެރެއިން ފަރުވާތެރިވާންޖެހޭ ހުރިހާކަމަކަށް އެންމެ ބޮޑަށް ފަރުވާތެރިވެގެންނެވެ.


Vazeerun amalukurahvan jehey usooluthah angaifi\nވަޒީރުންނަށް މައުލޫމާތު އަރުވަނީ-- ފޮޓޯ: ރައީސް އޮފީސް\nރައީސް އިބްރާހިމް މުހައްމަދު ސޯލިހް ސަރުކާރުގެ ކެބިނެޓްގައި ހިމެނިވަޑައިގަންނަވާ ވަޒީރުން އަމަލުކުރައްވަންޖެހޭ އުސޫލުތަކާއި ސަރުކާރުގެ ފުރަތަމަ 100 ދުވަހުގެ އެޖެންޑާގައިވާ ކަންކަން ހާސިލުކުރުމަށް ކުރައްވަންޖެހޭ ކަންކަމާބެހޭ މައުލޫމާތު މިއަދު ވަޒީރުންނަށް އަރުވައިފި އެވެ.\nއެ މައުލޫމާތު އަރުވާފައިވަނީ މިއަދު ރައީސް އޮފީހުގައި ބޭއްވި ބައްދަލުވުމެއްގައި އެވެ. އެ ބައްދަލުވުމުގައި ރައީސް އިބްރާހީމް މުހައްމަދު ސޯލިހާއި ނައިބު ރައީސް ފައިސަލް ނަސީމްވެސް ބައިވެރިވެވަޑައިގެންނެވި އެވެ.\nއެ ބައްދަލުކުރެއްވުމުގައި ވަޒީރުންގެ މަޖިލީހުގެ މުހިންމު ބައެއް އުސޫލުތަކާއި ވަޒީރުންގެ މަޖިލީހުގެ ލަފާ ހޯއްދަވަންޖެހޭ ކަންތައްތަކާއި ވަޒީރުންގެ މަޖިލީހުގެ ސުލޫކީ މިންގަނޑުތަކާ ބެހޭގޮތުން ވަޒީރުންނަށް މައުލޫމާތު އަރުވާފައިވާ ކަމަށް\nރައީސް އޮފީހުން ބުންޏެވެ.\nސަރުކާރުގެ ފުރަތަމަ 100 ދުވަހުގެ ތެރޭގައި ހާސިލުކުރުމަށް އެޖެންޑާ ކުރެވިފައިވާ ކަންކަން ކުރިއަށް ގެންދާނެ ގޮތްތަކާ ބެހޭގޮތުންވެސް މިއަދުގެ ބައްދަލުވުމުގައި ވާހަކަ ދައްކާފައިވާ ކަމަށް ރައީސް އޮފީހުން ބުންޏެވެ. އަދި އެކަންކަން ހާސިލުކުރުމަށް ކުރަންޖެހޭ މަސައްކަތްތައް ވީހާވެސް އަވަހަށް ފެށްޓެވުމާއި އެކަމެއް ނިންމުމަށް ކަނޑައެޅިފައިވާ ތާރީހަށް ނިންމެވުމާއި ބެހޭގޮތުންވެސް މަޝްވަރާ ކޮށްފައިވާ ކަމަށްވެސް ރައީސް އޮފީހުން ބުންޏެވެ.\nރައީސް ސޯލިހް މީގެ ކުރިން ވަނީ ވަޒީރުން ކޮރަޕްޝަންގެ އަމަލުތަކާއި ދުރުވެތިއްބެވުމަށް އިލްތިމާސް ކުރައްވާފަ އެވެ. ރައީސް ސޯލިހް ސަރުކާރުން ފުރަތަމަ 100 ދުވަހުގެ ތެރޭގައި ވަރަށް ގިނަ ކަންކަން ކުރައްވަން ވަނީ ނިންމަވާފަ އެވެ. އޭގެ ތެރޭގައި ބައެއް ވައުދުތައް މިހާރުވެސް މިނިސްޓްރީތަކުން ދަނީ ފުއްދަމުންނެވެ.\nކެބިނެޓުން އުންމީދުތައް ހަގީގަތަކަށް ހަދާނެ: އަލީ ޒާހިރު


ދެކުނަށް މޫސުން ގޯސް ސަމާލުވޭ\nރާއްޖޭގެ ދެކުނަށް ކުރިއަށް އޮތް 24 ގަޑިއިރު ވިއްސާރަކުރާނެ ކަމަށް މޫސުމާ ބެހޭ ޤައުމީ އިދާރާއިން ލަފާކޮށްފިއެވެ.\nއެއިދާރާއިން ވިދާޅުވީ ދެކުނުގެ ބައެއް ރަށްރަށަށް ގުގުރުމާއެކު ބޯކޮށް ވާރޭ ވެހޭނެކަމަށެވެ. މޫސުމާ ބެހޭ ޤައުމީ އިދާރާއިންވަނީ ހެނދުނު 0830 ން ފެށިގެން މެންދުރު 1400އާ ހަމައަށް ގއ.އަތޮޅުން ފެށިގެން އައްޑޫ ސިޓީއާ ހަމައަށް ވައިޓް އެލަރޓް ނެރެފައެވެ. ދެކުނުގެ މޫސުން ގޯސްވިނަމަވެސް އެހެން ހިސާބުތަކުގެ މޫސުން ޢާއްމުގޮތެއްގައި ރަނގަޅުވާނެކަމަށް މޫސުމާ ބެހޭ ޤައުމީ އިދާރާއިން ލަފާކުރެއެވެ.\nކުރިއަށް އޮތް 24 ގަޑިއިރުގެ ތެރޭގައި ދެކުނުގެ އަތޮޅުތަކަށް ވައިޖެހޭނީ ހުޅަނގާއި ހުޅަނގު އުތުރުން ގަޑިއަކު5މޭލާއި 15 މޭލާއި ދެމެދުގެ ބާރުމިނުގައިކަމަށް މެޓު އޮފީހުން ވިދާޅުވެއެވެ. އަދި ވިލާގަނޑުގަ ދެކުނުގެ ސަރަޙައްދުތަކަށް ގާތްގަނޑަކަށް ގަޑިއަކު 30 މޭލަށް ވައިގަދަވުން އެކަށީގެންވާކަމަށްވެސް މެޓު އޮފީހުން ވިދާޅުވެއެވެ. އެހެން ހިސާބުތަކަށް އިރުއުތުރާއި އިރުން ގަޑިއަކު 8 މޭލާއި 18 މޭލާ ދެމެދުގެ ބާރުމިނުގައި ވައިޖެހޭނެކަމަށް މެޓު އޮފީހުން ލަފާކުރެއެވެ. މެދުރާއްޖެތެރެއާއި އުތުރުގެ އަތޮޅުތަކުގެ ކަނޑުތައް އާދައިގެ ވަރަކަށް ގަދަވާނެ ކަމަށް ލަފާކުރާއިރު ދެކުނުގެ އަތޮޅުތަކުގެ ކަނޑުތައް އާދައިގެ ވަރަކަށް މަޑުވީނަމަވެސް ވިލާގަނޑުގައި އާދައިގެވަރަކަށް ގަދަވާނެކަމަށް މެޓު އޮފީހުން ލަފާކުރެއެވެ.\nރާއްޖޭގެ ކަނޑުތަކުގަ ރާޅުގެ އުސްމިން ހުންނާނީ ގާތްގަނޑަކަށް ދެފޫޓާއި ފަސް ފޫޓާ ދެމެދުގެ އުސްމިނުގައެވެ. ދިޔަވަރު ބޮޑުވާ ގަޑިތަކުގައި ދެކުނުގެ ބައެއް ރަށްރަށަށް އުދައިގެ އަސަރުކުރުމަކީ އެކަށީގެންވާކަމަކަށްވާތީ މޫސުމަށް ސަމާލުވެ ރައްކާތެރިކަމުގެ ފިޔަވަޅުތައް އެޅުމަށް މޫސުމާ ބެހޭ ޤައުމީ އިދާރާއިން އިލްތިމާސްކުރައްވައެވެ.\nއަރުޝީފަށް ނެގީ 26/01/2021 09:36\nއެންމެފަހުން އަޕްޑޭޓްކުރީ 26/01/2021 09:36\nމުއައްލިމް އިބްރާހިމް 20 މިނެޓު ކުރިން\nފާތުމަތު އަނީސާ 29 މިނެޓު ކުރިން\nޝިފްނާ އަޙްމަދު 33 މިނެޓު ކުރިން


Abu Dhabi ge green list gai anekkaa ves raajje himanaifi | Hurihaa.mv\nއަބޫދާބީގެ ގްރީން ލިސްޓްގައި އަނެއްކާ ވެސް ރާއްޖެ ހިމަނައިފި\nPublished on 31 Aug 2021, 17:29\nޔުނައިޓެޑް އެރެބް އެމިރޭޓްސް (ޔޫއޭއީ)ގެ ވެރިރަށް އަބޫ ދާބީއަށް އެތެރެވާއިރު ކަރަންޓީނުގެ މުއްދަތު ފުރިހަމަ ކުރަން ޖެހޭ ގައުމުތަކުގެ ލިސްޓުން ރާއްޖެ އުނިކޮށްފި އެވެ.\nކޮވިޑް-19އާ ގުޅިގެން އަބޫދާބީގައި އަޅާފައިވާ ފިޔަވަޅުތަކާއި ގުޅިގެން އެގައުމަށް އެތެރެވެވޭ ގައުމުތަކުގެ ލިސްޓުގައި ރާއްޖެ ފުރަތަމަ ހިމެނުނީ މިއަހަރުގެ ޖުލައި މަހު ފަހުކޮޅުގަ އެވެ.\nނަމަވެސް މި މަހު އެ ޤައުމުން އާންމު ކުރި ލިސްޓުން ވަނީ ރާއްޖެ އުނިކޮށްފައިވާއިރު އަންނަ މަހުން ފެށިގެން އަލުން ރާއްޖެއިން އަބޫދާބީއަށް ކަރަންޓީނު ވުމަކާ ނުލައި އެތެރެވެވޭނެ ކަމަށް ލިސްޓްގައި ވަނީ ހިމަނާފަ އެވެ.\nރާއްޖޭގެ އިތުރުން މިވަގުތު ދުނިޔޭގެ 55 ގައުމެއް އަބޫދާބީގެ ގްރީން ލިސްޓުގައި ހިމަނާފައި އެބައޮތެވެ. އެހެންކަމުން ދިވެހިރާއްޖެއިން އަބޫދާބީއަށް ދަތުރުކުރާ ފަރާތްތަކުން އެގައުމުގައި ދެން ކަރަންޓީން ވާކަށް ނުޖެހޭނެއެވެ. ނަމަވެސް ޕީސީއާރު ޓެސްޓެއް ހަދަން ޖެހޭނެއެވެ.\nއަބޫދާބީއަކީ ދިވެހިންގެ މެދުގައި މަގުބޫލު މަންޒިލެކެވެ.\nރާއްޖެ މިއަދު ކޮވިޑް-19 އަބޫދާބީ ޔޫއޭއީ


Teacherun ge huree shakuvaa, hallu kon irakun? | Mihaaru\nއިސްކަންދަރު ސުކޫލުގައި މިދިޔަ އަހަރުގެ ޓީޗަރުންގެ ދުވަސް ފާހަގަކުރުމުގެ ހާއްސަ އެސެމްބްލީގައި ޓީޗަރުން ބައިވެރިވަނީ --ފޮޓޯ: ނިޝާން އަލީ/މިހާރު\n01 އެޕްރީލް 2019 - 07:32 138 comments\nޓީޗަރެއްގެ އެއް ދުވަހުގެ ޝެޑިއުލުން ފުރަތަމަ ފަށާނަމެވެ. ހެނދުނު ދަންފަޅީގައި ކިޔަވައިދޭ ޓީޗަރެއް ނަމަ ސްކޫލަށް ދާން ޖެހޭނީ 6:45 ގަ އެވެ. އެ ސެޝަން މެންދުރު 12:15 ހާއިރު ނިމޭނެ އެވެ. އެކަމަކު އެވަރުން ޓީޗަރުންނަށް އަތް ދޫކޮށެއް ނުލެވެ އެވެ. އިތުރު ހަރަކާތެއް އޮތިއްޔާ، އެއަށް ދަރިވަރުން ފަރިތަކޮށްދޭން ޖެހެ އެވެ. އެހެންވެ ބައެއް ފަހަރަށް ހަފްތާ ބަންދަކަށް ވިއަސް ސްކޫލްގައި އުޅެން ޖެހެ އެވެ.\nބައެއް ސްކޫލުތަކުގެ ޓީޗަރުން ބުނާ ގޮތުގައި، މަތީ ތައުލީމް ހާސިލްކޮށް ޓީޗަރަކަށް ވީ އެއީ އަބަދުވެސް ކުރާ ހިތްވާ ކަމަކަށް ވާތީ އެވެ. އެކަމަކު އާއިލާއަށް ވަގުތު ނުދެވި، ދުވަސް އެއްކޮށް ސްކޫލުގައި އުޅެން ޖެހުމަކީ ހިތްދަތިކަމެއް ކަމަށް ބުނެ އެވެ.\nނަން ނުޖަހާ ގޮތަށް ވާހަކަދެއްކި ޓީޗަރަކު ބުނީ ދަންފަޅި ނިންމާލާފައި ފޮތްތައް މާކުކޮށް ގިނަ ފަހަރަށް ގެއަށް ދެވެނީ މެންދުރުފަހު ތިނެއް ވެސް ޖަހާ ފަހުން ކަމަށެވެ. ބައެއް ޓީޗަރުންނަށް ދެން އޮންނާނީ މުބާރާތްތަކަށް ދަރިވަރުން ތަމްރީނުކޮށްދިނުމެވެ. އެހެންކަމުން ދުވާލަކު ގާތްގަނޑަކަށް 11 ގަޑިއިރަށް ވުރެ ގިނަ ވަގުތު ސްކޫލުގަ ހޭދަކުރެ އެވެ.\n"ވަރަށް ބޮޑަށް ސްޓްރެސް ވެފައި ހުންނަނީ. ރަނގަޅަށް ކިޔަވައެއް ނުދެވޭ. ހިތަށްއަރާލަފާނެ ހަފުތާ ބަންދު އެބަ ލިބޭ ނޫންހޭ އަރާމުކޮށްލަން. އެކަމަކު އަޅުގަނޑުމެންނަށް އެ ފުރުސަތެއް ވެސް ނުލިބޭ. ހަފްތާ ބަންދުގައި ވެސް ސްކޫލުގެ ކޮންމެވެސް ކަމެއްގައި އުޅެން ޖެހެނީ،" އެ ޓީޗަރު ބުންޏެވެ.\nމާލޭގެ ބޮޑު ސްކޫލެއްގައި ގިނަ އަހަރުތަކެއް ވަންދެން މަސައްކަތްކުރި އެހެން ޓީޗަރަކު ބުނި ގޮތުގައި ބައެއް ފަހަރަށް އުޅެން ޖެހޭ ބުރަކަމާ އެކު ހިތަށްއަރަނީ ޓީޗަރުންނަކީ ވެސް އިންސާނުންކަމާ މެދު ކަމާ ބެހޭ ފަރާތްތަކުން ހަނދާން ނެތިފައިވާ ކަމެވެ. މުޅި ހަފުތާ އެގޮތަށް ހޭދަކުރަން ޖެހުމުން ކިޔަވައިދިނުމުގެ މަސައްކަތަށް ވެސް ނޭދެވޭ އަސަރުކުރާ ކަމަށް އޭނާ ބުންޏެވެ.\nސީއެޗްއެސްއީގެ ކްލާހެއްގައި ޓީޗަރަކު ކިޔަވައިދެނީ: ބައެއް ޓީޗަރުން ހަފުތާއަކު ގާތްގަނޑަކަށް 50-60 ގަޑިއިރު މަސައްކަތް ކުރަން ޖެހޭ.-- މިހާރު ފޮޓޯ\n"މަސައްކަތް ކުރަން ޝަކުވާއެއް ނުކުރަން. އެކަމަކު ވޯކުލޯޑު ބޮޑުވެގެން މަސައްކަތަށް ސަމާލުކަން ނުދެވޭ ހިސާބަށް މި ދަނީ،" އެ ޓީޗަރު ބުންޏެވެ.\n"ކްލާހެއްގައި 34 ވަރަކަށް ކުދިން އުޅޭއިރު އެ ހުރިހާ ކުދިންގެ ފޮތްތަކާއި ޕޭޕަރުތައް މާކުކުރަން ޖެހޭ. ކްލާހުގައި އުޅޭނެ ހާއްސަ އެހީތެރިކަން ބޭނުންވާ ކުދިން. އެކަމަކު އެ ކުދިންނަށް އެ އަޅާލުމެއް ހަގީގަތުގައި ނުދެވޭ. އެހެންވެ ހިތަށްއަރާ ޒިންމާ އަދާނުކުރެވެއޭ މިހެން ކަންތައް ވާތީ."\nއޭނާ ބުނި ގޮތުގައި ބުރަވެގެން ގޮސް ހަދާނެ ގޮތެއް ނެތިގެން ރަސްމީ ދުވަސް ދުވަހު ވެސް ސަލާމް ބުނުން ނޫން ގޮތެއް ނޯންނަ ކަމަށެވެ. އެހެންކަމުން ޓީޗަރުންގެ މައްސަލަތަކަށް ސަރުކާރުން ހައްލު ހޯދައިދޭން އެބަ ޖެހޭ ކަމަށް އޭނާ ބުންޏެވެ.\nލިބެނީ އެކަށީގެންވާ މުސާރައެއް ނޫން\nގިނަ ޓީޗަރުން ދެކޭ ގޮތުގައި، ޑިގްރީއެއް އޮންނަ ޓީޗަރަކު 11 ގަޑިއިރަށް ވުރެ ގިނަ ވަގުތު މަސައްކަތްކޮށްގެން ގެއަށް ގެންދަން ލިބޭ 12،050ރ. އަކީ އެކަށީގެންވާ މުސާރައެއް ނޫނެވެ. މާސްޓާސް އޮންނަ ނަމަ ލިބޭ އަދަދު 14،000-15،000ރ. އަށް އަރަ އެވެ. ސިވިލް ސާވިސްގެ އެހެން މުވައްޒަފުންނާ ހިލާފަށް ޓީޗަރުންގެ އިތުރު ގަޑީގެ ގޮތުގައި ލިބެނީ މުސާރައިގެ 10 ޕަސެންޓެވެ.\nސިވިލް ސާވިސްގެ އެހެން މަގާމުތަކުގައި އިތުރު ވަގުތަށް މުސާރައިގެ 35 ޕަސެންޓް ލިބެ އެވެ. މިގޮތަށް ހަމަޖައްސާފައި އޮންނަނީ ޓީޗަރުންގެ އަސާސީ މުސާރަ، ސިވިލް ސާވިސްގެ އެހެން ވަޒީފާތަކަށް ވުރެ ބޮޑުވުމެވެ. އެކަމަކު ބައެއް ޓީޗަރުން ދެކެނީ އިތުރު ވަގުތު ނެގެން މިހާރު އޮންނަ ގޮތް އިންސާފުވެރި ނޫން ކަމަށެވެ.\nޓީޗަރުން ދުވާލެއްގެ މައްޗަށް 11 ގަޑިއިރަށް ވުރެ ގިނަ ވަގުތު ހޭދަކުރާއިރު، ސިވިލް ސާވިސްގެ އެހެން ވަޒީފާތަކުގައި ގިނައީ ހަ ގަޑިއިރު މަސައްކަތްކުރާ މީހުންނެވެ. އެ މީހުންނަށް ހަފުތާ ބަންދު ވެސް އަދި ރަސްމީ އެހެން ބަންދުތައް ވެސް ބަރާބަރަށް ލިބެ އެވެ.\n"މިސާލަކަށް އަށް ގަޑިއިރު މަސައްކަތް ކުރާ ޑިގްރީ ފާސް އޮންނަ ނަރުހަކަށް އެބަ ލިބޭ 15،000ރ. އަށް ވުރެ ގިނައިން. އެކަމަކު އެއަށް ވުރެ މައްޗަށް ކިޔަވައިގެން ތިބި ޓީޗަރުންނަށް ވެސް މި ލިބެނީ އެއަށް ވުރެ މާ ކުޑަކޮށް. މިއީ ޓީޗަރުންނަށް ޖަހާ ޖޯކެއްގެ ގޮތުގައި ސިފަކުރެވެނީ،" ޓީޗަރަކު ބުންޏެވެ.\nއޭނާ ދެން މިސާލު ނެގީ ދުނިޔޭގެ ކުރިއަރާފައިވާ ބައެއް ގައުމުތަކުގެ ޓީޗަރުންނަށް ލިބޭ މުސާރަ އެވެ. ބައެއް ގައުމުތަކުގައި އެންމެ ގަދަރު ލިބިފައިވާ އެއް ބަޔަކީ ޓީޗަރުންނެވެ. އަދި އެ ގައުމުތަކުގެ ނިސްބަތުން ރަނގަޅު މުސާރައެއް ވެސް ލިބެ އެވެ.\nއޯއީސީޑީގެ ގައުމުތަކަށް ބަލާއިރު، ޓީޗަރުންނަށް އެންމެ ބޮޑު މުސާރައެއް ލިބެނީ ސްވިޒަލެންޑުގަ އެވެ. އެއީ އަހަރެއްގެ މައްޗަށް 68،000 ޑޮލަރު (1.4 މިލިއަން ރުފިޔާ) އެވެ. އެއަށް ފަހު ނެދަލެންޑާއި ޖަރުމަނާއި ބެލްޖިއަމް އެވެ.\nޓީޗަރުންގެ ދުވަސް ފާހަގަކުރުމުގެ ގޮތުން ހިރިޔާ ސްކޫލުގެ ޗަރުން ހިނގާލަނީ --ފޮޓޯ: ނިޝާން އަލީ/ މިހާރު\nމި އަހަރަށް ކަނޑައެޅި 30 ބިލިއަން ރުފިޔާގެ ބަޖެޓުން އެންމެ ބޮޑު ހަަރަދެއް ކުރަނީ ތައުލީމީ ދާއިރާއަށެވެ. އެގޮތުން އެ ދާއިރާއަށް ތިން ބިލިއަން ރުފިޔާގެ ބަޖެޓެއް ދީފައިވެ އެވެ. މިއީ ތައުލީމީ ދާއިރާއަށް މިހާތަނަށް ކަނޑައެޅި އެންމެ ބޮޑު ބަޖެޓެެވެ. ބައެއް ޓީޗަރުން ދެކޭ ގޮތުގައި ރާއްޖޭގެ 213 ސްކޫލުގައި މަސައްކަތްކުރާ 9،800 އެއްހާ ޓީޗަރުންގެ މައްސަލަތަކަށް ހައްލެއް ހޯދައިދިނުމަކީ އުނދަގޫ ކަމެއް ނޫނެވެ.\nއެއް ދަންފަޅިއަށް ބަދަލުކުރުމަކީ ވެސް ހައްލެއް ނޫން\nއެއް ދަންފަޅިއަށް ކިޔަވައިދޭ އަތޮޅު ސްކޫލެއްގެ ޓީޗަރަކު ބުނީ އެއް ދަންފަޅިއަށް ކިޔަވައިދިނުމަކީ ކާމިޔާބު ނިޒާމެއް ކަމަށެވެ. އެކަމަކު ސްކޫލުތަކުގައި ކުރިއަށްގެންދާ އިތުރު ހަރަކާތްތައް ގިނަވުމުން، ޓީޗަރުންނަށް ހަފުތާ ބަންދު ވެސް އަރާމުކޮށްލަން ނުލިބޭ ކަމަށް އޭނާ ބުންޏެވެ.\n"އެއް ދަންފަޅިއަށް ކިޔަވައިދިނުމުގެ ހަގީގީ ފައިދާއެއް ނުލިބޭ. މެންދުރުފަހު ޔުނީފޯމް އެކްޓިވިޓީސްތަކާއި ޕްލޭނިން މީޓިންތައް އޮވޭ. ރޭގަނޑު އިތުރު ކްލާސްތައް އޮވޭ. ކޯ ކަރިކިއުލާ ހަރަކާތްތައް މި އޮންނަނީ ހަފްތާ ބަންދުގައި. ޓީޗަރުންނޭ އެއްގޮތަށް ދަރިވަރުންނަށް ވެސް ވަގުތު ލިބެން ޖެހޭނެ،" ގްރޭޑު 11 އަށް ކިޔަވައިދޭ އެ ޓީޗަރު ބުންޏެވެ.\n"ސްކޫލުތައް އެއްދަންފަޅިއަށް ބަދަލު މި ކުރަނީ ވެސް، އަބަދު ސްކޫލުގައި ހޭދަކުރާ ހޭދަކުރުމަށް ނިމުން ގެންނަން. އަބަދުވެސް ދަރިވަރުންނަށް ލިބޭ ގެއްލުންތަކުގެ ވާހަކަ ދައްކާއިރު ޓީޗަރުންނަށް އަޅާނުލެވި މި އޮންނަނީ. ހަގީގަތުގައި ޓީޗަރުންނަކީ އެންމެ ބޮޑަށް އުނދަގޫތައް ތަހައްމަލުކުރާ މީހުން."\nޓީޗަރުންގެ ދުވަސް ފާހަގަކުރަން އަމީނިއްޔާ ސްކޫލުގައި ބޭއްވި ހަފުލާއެއްގައި، އެ ސްކޫލުގެ އިސްވެރިންނާ އެކު ޓީޗަރުން -- މިހާރު ފައިލް ފޮޓޯ\nއޭނާ ދެކޭ ގޮތުގައި ސްކޫލުތަކުގައި އިތުރު ހަރަކާތްތައް ކުރިއަށް ގެންދަން ޖެހޭނީ ދަރިވަރުންނަށް ފައިދާ ލިބޭ ގޮތަކަށެވެ. ސްކޫލެއްގެ ބޭނުމަކީ ދިރިއުޅުމަށް ދަރިވަރުން ތައްޔާރުކޮށްދިނުން ކަމަށް ވާއިރު، އިތުރު ހަރަކާތްތައް ބޭއްވުމުގައި ސަމާލުކަން ދޭން ޖެހޭ ކަމަށް ވެސް އޭނާ ބުންޏެވެ.\nއެޑިއުކޭޝަން މިނިސްޓްރީގެ އެކްޓިވިޓީ ކަލަންޑަރަށް ބަލާއިރު، ކޮންމެ މަހަކު ވެސް ތަފާތު މުބާރާތްތަކާ އެކު އިތުރު ހަރަކާތްތައް އޮވެ އެވެ. އޭގެ ތެރޭގައި އިންޓަ ސްކޫލު މުބާރާތްތަކާއި ތަފާތު ކޭމްޕްތައް ހިމެނެ އެވެ.\n"ގަބޫލުކުރަން ކިޔަވައިދިނުމަކީ ސަރުކާރުގެ ރަސްމީ ގަޑިހެން، ހަ ގަޑިއިރުން ނިމޭނެ ކަމެއް ނޫންކަން. އެކަމަކު ދުވާލަކު 10-12 ގަޑިއިރު މަސައްކަތްކޮށްފައި އެންމެ ކުޑަމިނުން ހަފުތާ ބަންދުގައި ހުސް ވަގުތު ލިބެން ޖެހޭނެ. އެއީ ވަރަށް ގިނަ ވަގުތު،" މިހާރުގެ ހާލަތާ މެދު ކަންބޮޑުވުން ފާޅުކުރި ޓީޗަރަކު ބުންޏެވެ.\n"ގާތްގަނޑަކަށް އަށް ގަޑިއިރު ވޯކްލޯޑް ހޭންޑުލް ކުރެވިދާނެ. އެކަމަކު މިހާރު މި އޮންނަނީ އޯވާ ވެފައި."\nގައުމުގެ ދަރިންނަށް ރަނގަޅު މުސްތަގުބަލެއް ހޯދައިދޭން އެންމެ މުހިއްމު އެއް ދައުރު އަދާކުރަނީ ޓީޗަރުންނެވެ. އެމީހުންގެ މައްސަލަތަކަށް ހައްލު ބޭނުންވެ އެވެ. ލިބޭ މުސާރަ ރަނގަޅުވެ، ހިތްހަމަޖެހިގެން އުޅެވޭރު ވާން ޖެހޭނެ އެވެ. މުސާރަ ކުޑަވެގެން ރަނގަޅު އެތައް ޓީޗަރުންނެއް އެހެން ދާއިރާތަކަށް ދާދިއުމަކީ ތައުލީމީ ދާއިރާއަށް ވަރަށް ބޮޑު ގެއްލުމެކެވެ.\nއިތުރު ލިޔުންތައް ސްކޫލް ތައުލީމް ޓީޗަރުން އެޑިއުކޭޝަން މިނިސްޓްރީ ޓީޗަރުންގެ ދުވަސް ސިވިލް ސާވަންޓުން ސަރުކާރު ރަސްމީ ގަޑި\nޓީޗަރުންނަށް ބެލެނިވެރިންގެ ޝުކުރު މާމެލާމެލިން\nޓީޗަރުންނަށް އޮތް ލޯބި ބަންޑުންކޮށްލައިފި


Aa manhajaa eku O level imthihaanah badhalu thakeh | Mihaaru\n16 ޑިސެމްބަރ 2019 - 16:40 38 comments\nޑިޕާޓްމަންޓް އޮފް ޕަބްލިކް އެގްޒަމިނޭޝަން (ޑީޕީއީ) ހިންގުމާ ހަވާލުވެ ހުންނެވި، އެޑިއުކޭޝަން މިނިސްޓްރީގެ ޑެޕިއުޓީ މިނިސްޓަރު މުހައްމަދު އިހްސާން ވިދާޅުވީ، ކީ ސްޓޭޖް ހަތަރެއްގައި ކިޔަވާ ދަރިވަރުން ގްރޭޑު 10 އަށް އަންނަ އަހަރަށް ބަދަލުވާއިރު، އެ ދަރިވަރުންނަށް ގުރުއާން އެސެސްމަންޓުތަކެއް ދޭނެ ކަމަށެވެ. އެ ހިމަނަނީ އެސްއެސްސީ އިމްތިހާނެއްގެ ގޮތުގައި ކަމަށް ވިއަސް، އެ އިމްތިހާނުގެ ތެރޭގައި ގުރުއާން މާއްދާ އަށް ވަކިން ޓެސްޓް ހަދާކަށް ނުޖެހޭނެ އެވެ.\nމިއީ އެސްއެސްސީ އިމްތިހާނުގައި ގުރުއާން ހިމެނި ފުރަތަމަ ފަހަރެވެ.\nއެ ދަރިވަރުންނަށް މިހާރު ވަނީ، އަންނަ އަހަރުގެ ފެބްރުއަރީގެ ކުރިން އެއް އެސައިމަންޓް ނިންމަން ހަވާލުކޮށްފަ އެވެ. އެއަށް ފަހު، ފުރަތަމަ ޓާމު ނިމުމުގެ ކުރިން ދެ ވަނަ އެސައިމަންޓް ނިންމައި ހަވާލުކުރަންޖެހޭނެ ކަމަށް އިހްސާން ވިދާޅުވި އެވެ. އޭގެ އިތުރުން އަނގަ ބަހުން ދަރިވަރުންނާ ސުވާލުކުރާނެ އެވެ.\nއިހުސާން ވިދާޅުވީ އަނބަހުން ސުވާލުކުރާއިރު ވީޑިއޯކުރާނެ ކަމަށެވެ. އެ ސުވާލުތަކުގެ ތެރޭގައި ތަޖުވީދާއި ގުރުއާންގެ އެކި އާޔަތްތަކުން ސުވާލުކުރާނެ ކަމަށް ވެސް ވިދާޅުވި އެވެ.\nއެސައިމަންޓުތައް އެންމެ ފުރަތަމަ ބަލާނީ ޓީޗަރެވެ. އޭގެ ފަހުން ސްކޫލުން ޓީމެއް ހޯދައިގެން އެސައިންޓްމަންޓްތައް ޗެކްކުރާނެ އެވެ. ޑީޕީއީއާ ހިސާބަށް އެ އެސައިމަންޓުތައް ފޮނުވާނީ އޭގެ ފަހުންނެވެ.\nޑީޕީއީ އިން އެސައިމަންޓުތައް ރެންޑަމްކޮށް ބަލާއިރު، ކަމެއް ފާހަގަވެއްޖެ ނަމަ އެ ސަރަހައްދެއްގެ ހުރިހާ ޕޭޕަރުތައް ބަލާނެ އެވެ.\nއެސްއެސްސީގައި ގުރުއާން ހިމެނުމުގެ އިތުރުން ދިވެހި އަދި އިސްލާމް ކަރުދާހަށް ވެސް ބަދަލުތަކެއް އަންނާނެ އެވެ. ދިވެހި ކަރުދާސް އެކެއް އަދި ދޭއްގައި ވެސް އަންނަ އަހަރުން ފެށިގެން އަންނާނީ ދޭހަ އާއި ލިޔުންތެރިކަމާ ގުޅޭ ސުވާލެވެ.\nކަރުދާސް އެކެއްގައި މީގެ ކުރިން އަންނަނީ ލިޔުންތެރިކަމާ ގުޅޭ ސުވާލެވެ. ދެވަނަ ކަރުދާހުގައި ހިމެނޭނީ ދޭހަ އާއި އަދަބިއްޔާތުގެ ބައެވެ. ސިޓީ އެއްޗެހި ލިޔުމެއް ވެސް ނޯންނާނެ އެވެ.\nނަމަވެސް ސިޓީ ލިޔުމަށް ލިޔުންތެރިކަމުގެ ތެރޭގައި އަތުވެދާނެ ކަމަށާއި އެކަމަކު އެ ސިޓީތައް ލިޔަން ޖެހޭނީ ވެސް ލިޔާ ގޮތާ ހިލާފަށް ދިރާސާ ސިޓީ ކަމަށް އިހްސާން ވިދާޅުވި އެވެ.\n"އާ މަންހަޖުގެ މަގުސަދުތައް ހާސިލްވާ ގޮތަށް ގެނައި ބަދަލުތަކެއް މިއީ،" އޭނާ ވިދާޅުވި އެވެ.\nއިސްލާމް ކަރުދާސް އެކެއްގައި މީގެ ކުރިން ހުންނަނީ ކުރު ޖަވާބުދޭ ސުވާލުތަކެވެ. ނަމަވެެސް އަންނަ އަހަރުން ފެށިގެން ރަނގަޅު ޖަވާބުގައި ފާހަގަލުމުގެ ސުވާލުތަކަށް ވަނީ ބަދަލުކޮށްފަ އެވެ.\nއިތުރު ލިޔުންތައް ސްކޫލް ތައުލީމް އެޑިއުކޭޝަން މިނިސްޓްރީ ކިޔަވާކުދިން އޯލެވެލް އިމްތިހާން ޑީޕީއީ


އަންވަރު އިބްރާހީމް 10 June 2018, 11:47\n(07 ޖޫން 2017 އާ ގުޅޭ)\n"ކަލޯގާތުގައި ބުނެފީމެއްނު. މިގެއަށް ނާންނާށޭ. މަށަކަށް ނުބެލޭނޭ. ކަލެއަށް ދޭނެ އެއްޗެއް އަހަރެންގެ އަތަކު ނެތޭ. ކަލޭ ބަފަޔަށް ކާންދޭށޭ" އަޑުގައި ނެތްތަނަށް ހަޅޭއްލަވަމުން އައި އަންހެނެއްގެ އަޑު އަހަރެންނާ ކައިރިވާކަން އެނގުމުން އަހަރެން އެގޭ ދޮރުމަތިން ދުރަށް ޖެހިލީމެވެ. ހަމަ އެވަގުތު ދުންޖަހާފައި އެގެއިން ނުކުތީ އަންހެކެވެ. އޭނާ ކިޔަމުން ދިޔަ ފަތިވަރު އެގޭ ދޮރޯށިން ނުކުތް އިރުވެސް ހުރީ ކިޔާލަ ކިޔާލައެވެ. އޭނާ އައިސްފައި ހުރި ނުރުން ބޭލީ ބާވެ ރޫޅެން ކައިރިވެފައިވާ ދޮރުފަތަށެވެ. އެ އަނހެން މީހާ ބަން ކިޔާފައި ދޮރު ޖަހަމުން ހިނގައިގަތީ ބޭރަށެވެ.\nފުރުޞަތުގެ ބޭނުން ކޮށް އަހަރެން އެތެރެއަށް ވަނީމެވެ. ހީވީ މާޒީއަށް ދެވުނު ހެންނެވެ. މުސްކުޅި އާސާރީ ހިސާބަކަށް ވަދެވުނުހެންނެވެ. މާލޭގައި އެފަދަ ތަނެއް ހުރެދާނެ ބާއެވެ. އެހާ ހާލުގައި ބަޔަކު އުޅެދާނެ ހެއްޔެވެ؟\n"އައްސަލާމް ޢަލައިކުމް" ދޮރުން އެތެރެވެ އޮތް ހިނި ގޯޅިން ހިނގައިގަންނަމުން އަހަރެން ދެ ފަހަރަކު ސަލާން ގޮވާލީމެވެ. އަޑެއް ބަޑެއް ނުއިވުމުން އަހަރެން ކުޑަކޮށް އެތެރެއަށް ޖެހިލުމަށް ފަހު އިތުރަށް ސަލާން ގޮވާލީމެވެ.\n"މަންމަވީ ބޭރުގައި" ގޭތެރެއިން ކުއްޖަކު ގޮވާލާ އަޑު އިވުނެވެ. އަހަރެން އަނެއްކާ ވެސް ކުރިއަށް ވުރެ ބާރަށް ސަލާން ގޮވާލީމެވެ.\n"މަންމަ ދިޔައީ ބޭރަށް. ދެންމެ ދިޔައީ" ކުރިއަށްވުރެ ބާރަށް އެ ކުއްޖާ ވެސް ގޮވާލިއެވެ.\n"މަންމަ ހޯދާކަށް ނޫން" އަހަރެން ވެސް ކުރިއަށް ވުރެ ބާރަށް ބުނެލީމެވެ. އެހެން ބުނެ ނުނިމެނީސް އެއްކަލަ ޒުވާނާ އަހަރެންގެ ކުރިމަތީ ހުއްޓުނެވެ.\n"ކިހިނެއްވީ؟ ކާކު ހޯދަން؟" އޭނާ ސުވާލު ކުރިއެވެ.\n"އަހަރެން ހޯދަން އައި ކުއްޖާއާ މިހުރީ ބައްދަލުވެފައި. އަހަރެން ވާހަކަދައްކާލަން ވަގުތު ކޮޅެއް ދެވިދާނެތަ؟" ހިނިތުންވެ ހުރެ އަހަރެން ބުނީމެވެ.\n"ކިހިނެއްވީ؟" ހައިރާންވެ ހުރެ އޭނާ ސުވާލުކުރިއެވެ.\n"މާބޮޑު ކަމެއް ނުވޭ. އަހަރެން ބޭނުމީ ހަމަ ވާހަކަދައްކާލަން" އަހަރެން އަނެއްކާ ވެސް ބުނީމެވެ. އޭނާ އުޅުނުގޮތުން ބިރުން އުޅޭހެން އަހަރެންނަށް ހީވިއެވެ.\n"އަހަރެން ހޯދަން މީހުން އަންނަންޏާ މަންމަ ވަރަށް ރުޅި އަންނާނެ. ކަމެއް ނެތިއްޔާ އަވަހަށް ދޭ" އޭނާ ބޭނުންވީ އަހަރެން ފޮނުވާލާށެވެ.\nއެހެން ބުނިތަނާ ބޭރު ދޮރު ހުޅުވާލުމަށް ފަހު ލެއްޕުނު އަޑު އިވުނެވެ. އަހަރެން ކުރިމަތީ ހުރި ސޮރަށް ވީނުވީއެއް ނޭނގުނެވެ. އަހަރެންނަށް ހުރެވުނީ ހަދާނެ ގޮތް ހުސްވެފައެވެ.\n"ކީއް ކުރަނީ މިތާ؟" ސުވާލުކުރީ ގޭތެރެއަށް ވަދެގެން އައި މެދު ދޮށީ ޢުމުރުގެ އަންހެން މީހާއެވެ. އަހަރެން ވިސްނާލީމެވެ. ތެދަށް ޖަވާބު ދީފިނަމަ ވެދާނެ ގޮތް އަހަރެންގެ ހިތުގައި ތަސައްވަރު ކުރެވުނެވެ.\n"ޚާއްޞަ އެހީއަށް ބޭނުންވާ މީހަކު އުޅޭތަ މިގޭގައި" ދޭނެ ޖަވާބެއް ނޭނގުމުން ކޮންމެވެސް ސުވާލެއް ކޮށްލީމެވެ.\n"ތީކާކު؟" އަނެއްކާ ވެސް އޭނާ ކުރީ ސުވާލެކެވެ.\n"މިއީ އެފަދަ ފަރާތްތަކަށް އެހީތެރިވާ ފަރާތެއް" އަހަރެން ޖަވާބުދިނީމެވެ.\n"ތިޔަ ކަހަލަ އެހީތެރިކަން ރަނގަޅީ ނުވިއްޔާ. ތިގޮތަށް މޮޅު ވާހަކަދައްކާނެ ކަމެއް ނެތް. ކަލޭމެންނަށް ކުރެވޭނެ ހަމަ އެއްކަމެއް ވެސް ނޯންނާނެ. ވާކަމެއް ހަރާން. ބޮޑު އަށީގައި އެއޮތް މީހާގަނޑު ގެންދާށޭ އަހަރެން ކިޔައިތާ ކިހައި ދުވަހެއް. އެ މުސީބާތުން ސަލާމަތް ނުވިތަނގައި އެދުއްޕާން ވެސް މިޖެހުނީ މަށަށް. މޮޅު ވާހަކަތަކެއް ދައްކަން ކޮންމެހެން މިގެއަށް އަންނާނެކަމެއް ނެތް" ހިތަށް އެރިހާ ވާހަކައެއް ގޮވަމުން އެ އަންހެން މީހާ ވަނީ ގޭތެރެއަށެވެ. އަހަރެން ހުރީ ބަސްހުއްޓިފައެވެ. ހިނގައި ގަންނަން ވެސް ނޭނގިފައެވެ.\nމާޔޫސްކަންމަތީ ހުރެ އަހަރެން އެގެއިން ނުކުތީމެވެ.\nއިރުތަކެއް ވަންދެން އަހަރެން ބޭރުގައި މަޑުކުރީމެވެ. އެކުއްޖާ ނުކުމޭތޯއެވެ. އެ މީހުން އުޅޭ ހާލު އިތުރަށް އޮޅުންފިލުވަން ބޭނުންވީތީއެވެ.\nއެ އިންތިޒާރުގައި މާގިނަ އިރަކު ހުންނާކަށް ނުޖެހުނެވެ. އެކުއްޖާ ނުކުތެވެ. އޭނާ ލައިގެން ހުރީ ހަމަ ކުރިން ލައިގެން ހުރި ގަމީހެވެ. އަރައިގެން ހުރީ ހަމަ އެ ފައިވާނެށެވެ. އަހަރެން ފެނުމުން އޭނާއަށް ކުޑަކޮށް އުނދަގޫވިކަން އަހަރެންނަށް އިހުސާސް ކުރެވުނެވެ. އެކުއްޖާ އަހަރެންނާ އަރާ ހަމަވުމުން އަހަރެން ވާހަކަދައްކަން ފެށީމެވެ.\n"އަހަރެން މަޑުކޮށްލައިގެން މިހުރީ ނުކުންނަން ދެން" ގާތް ރައްޓެއްސަކު ވާހަކަދައްކަން ފަށާކަހަލަ ގޮތަކަށް އަހަރެންގެ ވާހަކަ ފެށީމެވެ.\n"އަހަރެން ހޯދަނީ ކީއްކުރަން؟" ހައިރާންވެ ހުރެ އެ ކުއްޖާ ސުވާލުކުރިއެވެ.\n"އަހަރެން ބޭނުން ބައެއް ކަންކަން އޮޅުން ފިލުވަން. އެހެންވެ މި މަޑުކުރީ" އޭނާ ކުރި ސުވާލަށް އަހަރެން ޖަވާބުދިނީމެވެ.\n"ކޮންތާކަށް ދާން ތި އުޅެނީ؟" އެ ކުއްޖާގެ މޫނަށް ބަލަހައްޓައިގެން ހުރެ އަހަރެން ފެށީމެވެ.


Biraghi landhu Astroi ah haasa kohfi\nބިރާގީގެ ލަނޑު އެސްޓެރޯއީ އަށް ހާއްސަ ކޮށްފި\nޔުއެފާ ނޭޝަންސް ލީގުގައި ރޭ ހަނި ގޮތަކަށް ޕޮލެންޑް ބަލިކޮށް ފަސް މެޗު ފަހުން އިޓަލީ މޮޅުވި މެޗުގައި އެ ޓީމްގެ ޑިފެންޑަރު ކިރިތިއާނޯ ބިރާގީގެ ލަނޑު އެސްޓެރޯއީއަށް ހާއްސަކޮށްފިއެވެ.\nމިދިޔަ ސީޒަންނާއި ހަމައަށް ބިރާގީ އާއި އެކު ފިރޮންޓީނާއަށް ކުޅުނު ޑޭވިޑޭ އެސްޓްރޯއީ ވަނީ މާޗު މަހު ފިރޮންޓީނާ ރަށުން ބޭރުގައި ކުޅެން ކޭމްޕްކޮށްފައިވާ ހޮޓަލުގައި މަރުވެފައެވެ.\nރޭގެ މެޗަށް ފަހު ބިރާގީ ބުނީ އެސްޓްރޯއީ އަކީ އޭނާގެ ހިއްވަރު ކަމަށާއި އޭނާ މިހާ ހިސާބައަށް އައުމުގައި އެސްޓުރޯއީގެ ހިއްސާވަރަށް ބޮޑު ކަމަށާއި ރޭގެ ލަނޑު އަދި މޮޅު ވެސް ހާއްސަ ކުރާނީ އޭނާއަށް ކަމަށެވެ.\nގްރޫޕް އޭގައި ރޭ ކުޅުނު މި މެޗު އިޓަލީން ކާމިޔާބު ކޮށްފައިވަނީ 0-1 ގެ ނަތީޖާއަކުންނެވެ. މި މޮޅާއެކު ކުޅުނު ތިން މެޗުން ތިން ޕޮއިންޓާއެކު އިޓަލީ އޮތީ ގްރޫޕުގެ ދެވަނަ މަގާމުގައެވެ. އެއްވަނަ ލިބެނީ ހަ ޕޮއިންޓާއެކު އޮތް ޕޯޗުގަލަށެވެ. އަދި ތިން މެޗުން އެންމެ ޕޮއިންޓެއް ލިބި ޕޮލެންޑް ވަނީ ގްރޫޕް ބީއަށް ރެލިގޭޓްވެފައެވެ.\nޔުއެފާ ނޭޝަން ކަޕްގައި ރޭ ޕޮލެންޑް އާއި އިޓަލީ، ޕޮލެންޑް ދަނޑުގައި ކުޅުނު މި މެޗުގައި ޕޮލެންޑްގެ ފަރާތުން މޮޅު ކުޅުމެއް ފެނިގެން ދިޔަ ނަމަވެސް ލިބުނު ފުރުސަތުގެ ބޭނުން ނުހިފުމުގެ ނަތީޖާއަކަށް ވީ މެޗުގެ އެންމެ ފަހު މިނެޓްގައި ޑިފެންޑަަރު ބިރާގީގެ ލަނޑުން އިޓަލީ މެޗުގެ ލީޑުނަގައި މެޗުގެ ތިން ޕޮއިންޓް ހޯދައި ޕޮލެންޑް ރެލިގޭޓް ކޮށްލުމެއެވެ. މި ލަނޑު ބިރާގީ ކާމިޔާބު ކޮށްފައިވަނީ ލިބުނު ކޯނަރަކުންނެވެ. މިއީ އޭނާ އިޓަލީގެ ގައުމީ ޓީމަށް ޖަހައިދިން ފުރަތަމަ ލަނޑުވެސް މެއެވެ.\nޔުއެފާ ނޭޝަންސް ލީގު


މާބަނޑު ދުވަސްވަރު ދިމާވާ އުދަގޫތަކުގެ ތެރެއިން ... ކުރިމަތި ފަރާތުން ދިޔާ އެއްޗެތިފޭބުން | މާބަނޑުދުވަސްވަރު | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު މާބަނޑުދުވަސްވަރު މާބަނޑު ދުވަސްވަރު ދިމާވާ އުދަގޫތަކުގެ ތެރެއިން ... ކުރިމަތި ފަރާތުން ދިޔާ އެއްޗެތިފޭބުން\nމިއީ ހީވާ ހީވުމެއްތަ ނޫނީ ހަމަ ހަގީގަތުގައިވެސް ގިނައިން ދިޔާއެއްޗެތި ފައިބަނީތަ؟\nމިއީ ހަމައެކަނި ހީވާހީވުމެއްނޫނެވެ. މާބަނޑުދުވަސްވަރު ގިނައިން ދިޔާއެއްޗެތި ފެއިބުމަކީ ވަރަށްގިނަ މައިންނަށް ދިމާވާ ކަމެކެވެ.\nބަލިވެއިނުމުގެ ކުރިން ޖަނގިޔާބާލާއިރު ޖަނގިޔަލުގައި ބައެއްފަހަރު ކިރުކުލައިގެ ވަހެއްނެތް ނުވަތަ މަޑުވަހެއްހުންނަ އޮލަ ދިޔާއެއްޗެތި ހުންނަތަން ފެންނާނެއެވެ. އެއީ ޠަބީޢީގޮތުން ބައެއްފަހަރު އަންހެނުންގެ ކުރިމަތިފަރާތުން ފައިބާ ދިޔާއެއްޗެކެވެ. ބަލިވެއިނުމުން މިގޮތުން ފައިބާ ދިޔާއެއްޗެތި ފައިބާ މިންވަރު އިތުރުވެގެންދެއެވެ. މިހެންދިމާވަނީ ހަށިގަނޑުގައި އިތުރުވެގެންދާ އަންހެންހޯމޯނުގެ ސަބަބުންނާއި ހަށިގަނޑުގައި ދައުރުވާ ލޭ ގިނަވުމުގެ ސަބަބުންނެވެ. މިދިޔާއެއްޗެތި އުފެދެނީ ފަރުޖުންނާއި ރަހިމުގެ ކަރުންނެވެ.\nވިހެއުމުގެ ދުވަސް ކައިރިވާވަރަކަށް މިގޮތުން ފައިބާ ދިޔާއެއްޗެތި ފައިބާވަރު އިތުރުވާކާން ގިނަފަހަރު ފާހަނގަ ކުރެވޭނެއެވެ. އަދި ކުރިން ފައިބަމުން ދިޔަ ދިޔާއެއްޗިއްސާ ފަހުން ފައިބާ ދިޔާއެއްޗިއްސާ ތަފާތުކަންވެސް އިހުސާސް ކުރެވޭނެއެވެ. ބަލިވެއިންނަތާ ކުރީކޮޅު ރަހިމުގެ ކަރުގައި އުފޭދޭ މިދިޔާއެއްޗެތިން ރަހިމުގެ ކަރުގައި އުނގުރިއެއް އުފެދެއެވެ. މިއުނގުރިއަށް ކިޔަނީ މިއުކަސް ޕްލަގް އެވެ.\nވިހެއުން ގާތްވާވަރަކަށް ރަހިމުގެ ކަރު ތުނިވެ ފުޅާވަމުންދެއެވެ. ނަތީޖާއެއްގެ ގޮތުން ރަހިމުގެ ކަރުގައި އުފެދިފައިވާ އުނގުރި ދޫވެ ފައިބާގޮތް މެދުވެރިވެއެވެ. ވުމާއެކު ފައިބާ ދިޔާއެއްޗެތިވެސް ވަރަށް ބޮޑަށް އިތުރު ވެގެންދެއެވެ. މިގޮތުން ފައިބާ ދިޔާއެއްޗެތި ބޮޑަށް ވައްތަރުވާނީ ބިހުގެ ހުދުކަންޏާއެވެ. އަދި ގުޅަގުޅައަށް ފެއިބުމަކީވެސް އެކަށީގެންވާ ކަމެކެވެ. އަދިބައެއްފަހަރު މިހެންފައިބާ ދިޔާއެއްޗެތީގައި ލޭކުލަ ނުވަތަ ލޭތިކި ހުރުމަކީވެސް ވެދާނެކަމެކެވެ.\nކުރިމަތިފަރާތުން ދިޔާއެއްޗެތި ފައިބާނަމަ ޑޮކުޓަރަކަށް ދައްކަންޖެހޭނެތަ؟\nކުރިމަތިފަރާތުން ދިޔާއެއްޗެތި ފޭބުމަކީ ޠަބީޢީ ކަމެއްކަމުގައި ވީނަމަވެސް ފައިބާ ދިޔާއެއްޗިއްސަކީ އެއްވެސް އޮލަކަމެއްނެތް ދިޔާ ފެންހެން ހުންނަ އެއްޗެއްނަމަ އެއީ ޠަބީޢީގޮތުން ފައިބާ ދިޔާއެއްޗިއްސައް ނުވުމަކީ ގާތްކަމެކެވެ. އަދި އެއީ ރަހިމުގެ ފެންދުލި ފަޅައިގެންދިޔުމުގެ ސަބަބުން ފައިބާ ފެނަށް ވުމަކީވެދާނެ ކަމެކެވެ. ވީމާ އެއްވެސް ގޮތަކަށް ޝައްކެއް ކުރެވޭނަމަ ޑޮކުޓަރެއްގެ ލަފާ ހޯދާށެވެ.\nމިގޮތުން ދިޔާއެއްޗެތި ފައިބާ މިންވަރަށް ބަދަލު އަޔަސް އަދި ވައްތަރަށް ބަދަލުއަޔަސް ޑޮކުޓަރެއްގެ ލަފާ ހޯދާށެވެ. އެއީ މާއޮލަވިޔަސް ނުވަތަ މާދިޔާވިޔަސް އަދި ކުލައަށް ބަދަލުއައިނަމަވެސް އެވެ. އެއީ މިއީ ދުވަސް ނުފުރާވިހެއުމުގެ އަލާމާތަކަށް ވުމަކީ އެކަށީގެންވާ ކަމެކެވެ. ވީމާ އަވަހަށް ޑޮކުޓަރެއްގެ ލަފާ ހޯދުން ރަނގަޅުވާނެއެވެ.\nހަމައެފަދައިން ހުދުކުލައިގެ އޮލަދިޔާއެއްޗެއް ފޭބުމާއިއެކު ހިރުވާނަމަ ނުވަތަ ކުޑަކަމުދާއިރު ތަދުވާނަމަ ނުވަތަ ކުރިމަތިފަރާތް ރަތްވެފައިވާނަމަ އެއީ ޔީސްޓް އިންފެކްޝަންގެ ސަބަބުން ކަމުގައި ވުމަކީ ވެދާނެކަމެކެވެ. ވިމާ މިފަދަ އަލާމާތެއް ހުރި ނަމަ ޑޮކުޓަރަށް ކިޔައިދޭންވާނެއެވެ.\nފައިބާ ދިޔާއެއްޗެތިން ނުބައިވަސް ދުވުމާއިއެކު ކުލަ ރީދޫ، ފެހި ނުވަތަ އަޅިކުލަޔަކަށް ހުންނަނަމަ އެއީ ކުރިމަތިފަރާތަށް ނުވަތަ ކުޑަކަމުދާ ނިޒާމަށް އިންފެކްޝަނެއް ޖެހުމުގެ ސަބަބުން ކަމުގައި ވުމަކީ އެކަށީގެންވާ ކަމެކެވެ. އަދި އެއީ ޖިންސީ ގުޅުމުގެ ޒަރީއާއިން ގައިންގަޔަށް އަރާ ބައްޔަކަށް ވުމަކީވެސް އެކަށީގެންވާ ކަމެކެވެ. އެއީ ހިރުވުން ނުވަތަ ކުޑަކަމުދާއިރު ރިއްސުން ފަދަ ކަމެއް ދިމާ ނުވިޔަސްވެހެވެ.\nމިއިން ކޮންމެ ފަދަ ހާލަތެއްގައިނަމަވެސް އަމިއްލައަށް ފަރުވާ ކުރަން މަސައްކަތް ނުކުރާށެވެ. އެއީ ޑޮކުޓަރަކައިދައްކައިގެން ވެފައިހުރިގޮތެއް ބެލިމަކީ ފަރުވާ ކުރުމުގެ ކުރިން ކުރަން ޖެހޭނެކަމެކެވެ. އެއީ ބައްޔާއި ނުގުޅޭ ފަރުވާއެއް ކުރެވިއްޖެނަމަ ބަލި އިތުރަށް ގޯސްވުމާއިއެކު ފަހުން ފަރުވާކުރަން އުދަގޫ ވުމަކީވެސް އެކަށީގެންވާ ކަމެކެވެ.\nކުރިމަތިފަރާތުން ފައިބާ ދިޔާއެއްޗެތި މަދުކުރުމަށް އަމިއްލައަށް ކުރެވިދާނެ ކަންތަކަކީކޮބާ؟\nމިކަންތައް ހުއްޓުވުމަށް އަމިއްލައަށްކުރެވޭނެ ކަމެއް ނެތެވެ. ނަމަވެސް ސާފުކަމާއި ސަލާމަތްކަންމަތީ ބެހެއްޓުމަށް ކުރެވިދާނެ ކަންތައްތަކެއް އެބަހުއްޓެވެ. ވީމާ ތިރީގައި އެވާ ކަންތަކަށް ފަރުވާތެރިވާށެވެ.\n- ކުރިމަތިފަރާތް ދޮންނައިރު އަބަދުވެސް ކުރިމަތިންފެށިގެން ފަހަތަށް މަތިން ތިރިއަށް ދޮންނާށެވެ.\n- ކޮޓަން ޖަގިޔާ ލާށެވެ. ބާރު ނުވަތަ ނައިލޯނު ޖަގިޔާ ނުލައްވާށެވެ.\n- ކުރިމަތި ފަރާތް ސާފުކުރުމަށް ޓޮއިލެޓް ޕޭޕަރ ނުވަތަ ޓިޝޫ ކަރުދާސް ބޭނުން ނުކުރާށެވެ.\n- ކުރިމަތި ފަރާތް ސާފުކުރުމަށް ތައްޔާރުކުރެވިފައި ހުންނަ އެއްވެސް ބާވަތެއްގެ ސްޕްރޭއެއް ބޭނުން ނުކުރާށެވެ.\n- ވައްތަރުވައްތަރުގެ ގޮތްނޭގޭ ސައިބޯނި ބާތު ފަދަ ތަކެތިން ކުރިމަތި ފަރާތް ނުދޮއްނާށެވެ.\n- ކުރިމަރިފަރާތް ސާފުކުރުމާއި ބެކްޓީރިއާފަދަ ތަކެތި މެރުމަށް ތައްޔާރު ކުރެވިފައި ހުންނަ ބޭސް (ވަޖައިނަލް ޑަޗް) ބޭނުން ނުކުރާށެވެ. އެއީ ޑޮކުޓަރެއްގެ ލަފަޔާ ނުލައި ބޭނުން ކުރެވޭ މިފަދަ ބައެއް ބޭހުން ކުރިމަތި ފަރާތުގައި ޠަބީޢީ ގޮތުން ހުންނަ ބައެއް ބެކުޓީރިއާތައްވެސް މަރާލައެވެ. މިފަދަ ބެކުޓީރިއާ ތަކަކީ ބަލިޖައްސާ ބެކުޓީރިއާއާއި ދެކޮޅަށް މަސައްކަތް ކުރާ އެއްޗެކެވެ. ވީމާ މިޠަބީޢީ ބެކުޓީރިއާތައް މަރުވުމަކީ ކުރިމަތި ފަރާތައް ތަފާތު ބަލިތައް ޖެހުމުގެ ފުރުޞަތު އިތުރުވާނެ ކަމެކެވެ. އަދި ދިރާސާތަކުން ދައްކާގޮތުގައި މިގޮތައް ބޭނުން ކުރެވޭ ބައެއް ބޭހުގެ ސަބަބުން ކުރިމަތިފަރާތުގެ އެތެރެއިންލާފާ ލޭހޮޅިތަކަށް ވަރަށް މަދުންނަމަވެސް ބައެއްފަހަރު ވައި ވަންނަގޮތް މެދުވެރިވެއެވެ. މިއީ ވަރަށް މަދުން ދިމާވާ ކަމެއްނަމަވެސް މިއީ ދިމާވެއްޖެ ނަމަ ވަރަށް ނުރައްކާވާ ކަމެކެވެ.


Sto ah aa CFO eh\nއެސްޓީއޯގެ ސީއެފްއޯގެ މަގާމަށް އާ ބޭފުޅެއް\nއެސްޓީއޯގެ އާ ސީއެފްއޯ މުހައްމަދު ނިޒާމް -- ފޮޓޯ: އެސްޓީއޯ\nސްޓޭޓް ޓްރޭޑިން އޮގަނައިޒޭޝަން (އެސްޓީއޯ) ގެ ޗީފް ފައިނޭންޝަލް އޮފިސަރު (ސީއެފްއޯ) މަގާމަށް އާ ބޭފުޅަކު އައްޔަން ކުރައްވައިފި އެވެ.\nސަރުކާރުގެ އެންމެ ބޮޑު ކުންފުނި ކަމަށްވާ އެސްޓީއޯގެ ސީއެފްއޯގެ މަގާމަަށް އައްޔަން ކުރީ އެ ކުންފުނީގެ ޖެނެރަލް މެނޭޖަރު ޕްރޮކިއުމަންޓްގެ މަގާމުގައި ހުންނެވި މުހައްމަދު ނިޒާމް އެވެ.\nއެ ކުންފުނީގެ ސްޕޯކްސް ޕާސަން އަބްދުﷲ މުހައްމަދު ވިދާޅުވި ގޮތުގައި ނިޒާމް ސީއެފްއޯގެ މަގާމަށް ހަމަޖައްސާފައިވަނީ ކުރިން މި މަގާމުގައި ހުންނެވި މުހައްމަދު މިހާދު ނޮވެމްބަރު މަހުގެ 30 ވަނަ ދުވަހުން ފެށިގެން އެ ކުންފުނިން ވަކިވެވަޑައިގަންނާތީ ކަމަށެވެ.\nމިހާދު ސީއެފްއޯގެ މަގާމުން ވަކިވީ ދުނިޔޭގެ އެންމެ ބޮޑު އޮޑިޓްފާމް ކަމަށްވާ ކޭޕީއެމްގީގެ މަގާމަކަށް ދިއުމުގެ ގޮތުންނެވެ. މިހާދު ދަނީ ކޭޕީއެމްޖީގެ ޕާޓްނަރެއްގެ ގޮތުގައި މަސައްކަތް ކުރުމަށެވެ. މިއީ ދުނިޔޭގެ އެންމެ ބޮޑު އެއް ކޮންސަލްޓަންސީ ފާމެއްގެ ޕާޓްނަރެއްގެ ގޮތުގައި ދިވެއްސަކު އައްޔަންކުރެވުނު ފުރަތަމަ ފަހަރެވެ.\nއެސްޓީއޯގެ ކުރީގެ ސީއެފްއޯ މިހާދު: މިހާރު ވަޑައިގަތީ ކޭޕީއެމްޖީއަށް\nއުމުރުން 26 އަހަރުގައި އެސްޓީއޯގެ ސީއެފްއޯގެ މަގާމަށް ވަޑައިގެންނެވި މިހާދު އަކީ ޕަބްލިކް ލިސްޓެޑް ކުންފުންޏެއްގެ ސީއެފްއޯގެ މަގާމުގައި މި ވަގުތު ހުންނެވި އެންމެ ޒުވާން ސީއެފްއޯ އެވެ. ޗާޓެޑް އެކައުންޓަންޓެއްގެ ގޮތުގައި ހުންނެވި މިހާދު ވަނީ އެސްޓީއޯގައި އެގާރަ އަހަރަށްވުރެ ގިނަ ދުވަހު ހިދުމަތް ނކުރައްވާފައެވެ.


Kanduhulhudhoo Ah Etherekuran Ulhunu Gina Adhadhehge Masthuva Thakethi Athulaigenfi. - AO News\nކަނޑުހުޅުދޫއަށް އެތެރެކުރަން އުޅުނު ގިނަ އަދަދެއްގެ މަސްތުވާތަކެތި އަތުލައިގެންފި\nގއ ކަނޑުހުޅުދޫއަށް ކަނޑުމަގުން އެތެރެކުރަން އުޅުނު ގިނަ އަދަދެއްގެ މަސްތުވާތަކެތި އަތުލައިގެންފިއެވެ.\nގއ.ކަނޑުހުޅުދުއަށް ދަތުރުކުރި ފެރީއެއްގައި މަސްތުވާތަކެތި ގެންދާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން މި މަހުގެ 16 ވަނަ ދުވަހު ހިންގިއެ އޮޕަރޭޝަނުގައި ފެރީ ބަލައިފާސްކުރިއިރު މަސްތުވާތަކެތި ކަމަށް ޝައްކުކުރެވޭ އެއްޗެއްހުރި 15 ރަބަރު ޕެކެޓާއި މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ދެ ރަބަރުކޮޅު ހޯދާފައިވެއެވެ.\nއޭގެ އިތުރުން، ގދ. ތިނަދޫގައި މަސްތުވާތަކެތި ގެންގުޅެ އެތަކެތީގެ ވިޔަފާރި ކުރާކަމަށް ފުލުހުންނަށް ލިބުނު މައުލޫމާތަކާ ގުޅިގެން ކޯޓު އަމުރެއްގެ ދަށުން ތިން ގެއެއް ބަލައިފާސްކޮށް 24 އަހަރުގެ މީހަކާއި 26 އަހަރު ދެ މީހުން ހައްޔަރު ކޮށްފައިވެއެވެ. މި މީހުން ހައްޔަރު ކޮށްފައިވަނީ މި މަހުގެ 18 ވަނަ ދުވަހުގެ ވަގުތެއްގައެވެ. އެ އޮޕަރޭޝަނުގައި، އެ ތިން މީހުން ދިރިއުޅޭ ގެ ބަލައިފާސްކޮށް މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ފިލްމު ހުސްކުރި ދެ ދަޅާއި މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ފަސް ރަބަރު ޕެކެޓު ހޯދާފައިވެއެވެ.\nމީގެ އިތުރުން ފުނަދޫ ޕޮލިސް ސްޓޭޝަނުން ހިންގި އޮޕަރޭޝަނުގައިވެސް ފުލުހުންވަނީ މަސްތުވާތަކެތި ކަމަށް ޝައްކުކުރެވޭ އެއްޗެއްހުރި 17 ކަރުދާސްކޮޅާއި މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ހަތަރު ސެލޯފިންކޮޅު ހޯދާފައެވެ.\nމަސްތުވާ ތަކެއްޗާއި ދެކޮޅަށް ފުލުހުންކުރަމުންގެންދާ މަސައްކަތުގެ ތެރެއިން ހިންގި މި އޮޕަރޭޝަން ތަކުގައި ހައްޔަރު ކޮށްފައިވަނީ ދިވެހި ފިރިހެނުންނެވެ.\nމި މައްސަލަ ތިނަދޫ ޕޮލިސް ސްޓޭޝަންއާއި ފުލުހުންގެ ޑްރަގް އެންފޯސްމެންޓް ޑިޕާޓްމެންޓުން އަންނަނީ ތަހުޤީޤުކުރަމުންނެވެ.\nމޯލްޑިވްސް ޕޮލިސްސާވިސްގއ އަތޮލު ޕޮލިސްޓޭޝަންގއ، ކަނޑުހުޅުދޫ ޕޮލިސްޑެސްކް


Inthihaabu beyvvey islaahu hushahalhai, jalsaa baahvan edhefi\nއިންތިހާބު ބޭއްވޭ އިސްލާހު ހުށަހަޅައި، ދައުރުން ބޭރުން ޖަލްސާ ބާއްވަން އެދިއްޖެ\nކޮވިޑް-19 އާ ގުޅިގެން އިއުލާނު ކޮށްފައިވާ އާންމު ސިއްހަތުގެ ކުއްލި ނުރައްކަލުގެ ހާލަތު އުވާނުލި ނަމަވެސް، ފަސްކޮށްފައިވާ ލޯކަލް ކައުންސިލް އިންތިހާބު ބޭއްވޭ ގޮތަށް އެ އިންތިހާބާބެހޭ ހާއްސަ ގާނޫނަށް އިސްލާހެއް ރައްޔިތުންގެ މަޖިލީހަށް ހުށަހަޅައި، ދައުރުން ބޭރުގައި ޖަލްސާއެއް ބާއްވައިގެން އެ އިސްލާހު ގެނައުމަށް އެދިއްޖެ އެވެ.\nއެއާއެކު، ރައްޔިތުން މަޖިލީހުގެ ހުޅުމާލެ ދާއިރާގެ މެންބަރު އަލީ ނިޔާޒް ކުރެއްވި ޓްވީޓެއްގައި ވިދާޅުވީ ސިއްހީ ކުއްލި ނުރައްކަލު ހާލަތު އުވާނުލެވުނަސް ކައުންސިލް އިންތިހާބް ބޭއްވޭނެ ގޮތަށް ގާނޫނު އިސްލާާހުކުރުމަށް މިއަދު ހުށަހަޅުއްވާފައިވާ ކަމަށެވެ.\nސަންސެޓު ގާނޫނުގެ ހަތް ވަނަ މާއްދާ\nހަތް ވަނަ މާއްދާގައި (ހ) ގައި ބުނާ ގޮތުން އިންތިހާބުގެ މަސައްކަތް އިލެކްޝަންސް ކޮމިޝަނުން ފަށަން ޖެހޭނީ މިދިއަ މާޗް މަހުގެ 12 ވަނަ ދުވަހު އިއުލާންކުރި ކުއްލި ނުރައްކަލުގެ ހާލަތު ނިމުމަކަށް ގެނައުމުންނެވެ.\nއަދި އިންތިހާބާ ބެހޭ ކަންކަން ކުރިއަށް ގެންދިޔުމަކީ އާންމު ސިއްހަތަށް ނުރައްކަލެއް ކުރިމަތިވާނެ ކަމެއް ނޫން ކަމަށް ކަމާ ބެހޭ ފަރާތްތަކުން ކަނޑައަޅުމުން ނޫނީ އަލުން އެ އިންތިހާބު ނުބޭއްވޭނެ ކަމަށް ވެސް ގާނޫނުގައި ވަނީ ކަނޑައަޅައިފަ އެވެ.\nމިހާރު އިސްލާހު ހުށަހަޅާފައިވަނީ ގާނޫނުގެ ހަތް ވަނަ މާއްދާ އިސްލާހު ކުރުމަށެވެ.\nމިގޮތުން، ގާނޫނު އިސްލާހުކުރާތާ ހަތް ދުވަހުގެ ތެރޭގައި އިންތިހާބު ބޭއްވުމުގެ މަސައްކަތް އީސީން ފަށަންޖެހޭނެކަމަށް ބަޔާންކޮށްފައިވެ އެވެ.\nނަމަވެސް، އެ މާއްދާގައި (ށ) އިސްލާހުކޮށްފައިވަނީ، ސިއްހީ ކުއްލި ހާލަތު ދެމި އޮވެއްޖެނަމަ، އީސީން އިންތިހާބު ބޭއްވުމުގެ މަސައްކަތް ފަށައިގެން ކުރިއަށް ގެންދަންވާނީ، އާއްމު ސިއްހަތު ރައްކާތެރިކުރުމުގެ ގާނޫނުގެ ދަށުން ޑިރެކްޓާ ޖެނެރަލް އޮފް ޕަބްލިކް ހެލްތު ކަނޑައަޅާ ރައްކާތެރިކަމުގެ ފިޔަވަޅުތަކާއެކު ކަމަށެވެ.\nއަދި އެ ގާނޫނު އިސްލާހުކުރުމަށް މަޖިލީހުގެ ދައުރުން ބޭރުން ޖަލްސާއެއް ބާއްވަން އޭނާ އާއްމުކުރެވި ސިޓީގައި މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދުގެ އަރިހުން ވަނީ އެދިވަޑައިގެންފަ އެވެ.\nމި މަހުގެ ތެރޭގައި ގާނޫނު އިސްލާހުކޮށްދީފިނަމަ، އޭޕްރީލް 13 ގައި ރޯދަ މަސް ފެށުމުގެ ކުރިން އިންތިހާބު ބޭއްވުމުގެ ފުރުސަތު އޮތް ކަމަށް އީސީން މީގެ ކުރިން ވަނީ ބުނެފަ އެވެ.\nލޯކަލް ކައުންސިލްތަކުގެ އިންތިހާބު އެމްޑީޕީ ރައްޔިތުންގެ މަޖިލިސް + އިލެކްޝަންސް ކޮމިޝަން އެޗްޕީއޭ ކޮވިޑް-19 އާއްމު ސިއްހަތުގެ ކުއްލި ނުރައްކަލުގެ ހާލަތު މައިމޫނާ އަބޫބަކުރު